
			הקדמה: 

			על אפלטון ואריסטו

			מבין שלושת החיבורים אשר תרגומם מוצג בספר זה, "פַלְסַפַת אַפְלַאטוּן", הפילוסופיה של אפלטון, "פַלְסַפַת אַרִסְטוּטַאלִיס"', הפילוסופיה של אריסטו, ו"אַלְגַ'מְע בַּיְןַ רַאְיַיְ אלְחַכִּימַיְן", ההרמוניה בין דעות שני החכמים, אפלטון האלוהי ואריסטו, שני הראשונים מהווים המשך ל"תַחְציל אלסַּעַאדַה", השגת האושר, לאלפאראבי. 

			אשר על כן, ספר זה הוא המשך ישיר לספרי הקודם "אלפאראבי — מבחר מכתביו המדיניים" אשר פורסם לפני שנה בו מופיע תרגום של "תחציל אלסעאדה". פרטים ביוגרפיים על אלפאראבי ניתן לקרוא בפתח דבר לספר זה.

			בסיום "תחציל אלסעאדה" אומר אלפאראבי "הפילוסופיה אשר זו תכונתה באה אלינו מן היוונים באמצעות אפלטון ואריסטו בלבד. שניהם מסרו לנו את הפילוסופיה הכוללת את הדרך להשגתה וליצירתה מחדש כאשר חלו בה שיבושים או עלה עליה הכורת".1 משמע, לא רק ששניהם הם המקור אלא הם נתנו לנו גם את הכלים להמשיך בדרכם ולטהר את הפילוסופיה מכל אלה אשר ברבות הימים שיבשו אותה. 

			בדברים אלו רומז אלפאראבי לעובדה שקמו אנשים אשר שיבשו את הגות שני המאורות הללו ויש לא רק להחזיר עטרה ליושנה, אלא אף להציג את הפילוסופיה של שניהם כבעלי מטרה אחת. מאחר שהם מקור הפילוסופיה ומטרתם אחת לא ייתכן, יטען אלפאראבי ב"אלג'מע בין ראיי אלחכימין", שתהיה סתירה ביניהם. מעבר לכך, היותם המקור היא הצגתם כסמכות. הבנה נכונה של הגותם תציג אותם כתואמים את האמונה המוסלמית.2 

			גם אם מציג אלפאראבי את שניהם בקטע זה כשווים זה לזה הרי שבחיבורו זה הוא מכנה את אפלטון — ואותו בלבד — "האלוהי",3 בו בזמן שהדורות הבאים כינו את אלפאראבי "אַלְמֻעַלִּם אלתַ'אנִי", דהיינו המורה השני, לאחר אריסטו שנחשב בעיניהם כמורה הראשון. 

			ראוי בהקשר זה לשים אל לב לעבודה החשובה שהפילוסופיה המדינית האסלאמית בימי הביניים הושפעה מהפילוסופיה האפלטונית, ובמיוחד מה"פוליטיאה", דהיינו ספר המדינה, ומ"החוקים" לאפלטון, ולא מה"פוליטיקה" לאריסטו, טקסט אשר לא תורגם לערבית ולא השפיע על הפילוסופים המוסלמים. זאת, למרות שאריסטו, כפי שכבר אמרנו, נחשב ל"המורה הראשון"4 והשפעתו על הפילוסופיה הימי ביניימית, פרט לנושא המדיני, היתה רבה מזו של אפלטון. 

			לתופעה מרכזית זו מספר גורמים:

			א.	המלך־הפילוסוף האפלטוני הקביל למחוקק־הנביא המוסלמי. קהילה מאורגנת לא תיכון ללא שלטון החוק. החוק היווני מקורו באדם ומיועד לעולם הזה בעוד שהחוק המוסלמי מקורו האל ומכוון גם לעולם הבא. בעוד שמקור החוק האפלטוני הוא במחוקק הרי שאלפאראבי מצמיד את המחוקק לנביא כמקור החוק. אין למצוא במקורות היווניים וההלניסטיים דבר על נושא הנביא כמחוקק.5

			ב.	הפילוסופיה המוסלמית, להוציא את אבן באג'ה,6 העדיפה את המחויבות החברתית של הפילוסוף ולכן העדיפה את המדינה והחוקים לאפלטון. היא, כפילוסופיה היהודית, שאפה לממש את הקהילה האידיאלית במציאות האקטואלית בניגוד למחשבה הנוצרית אשר הושפעה מ"עיר האלוהים" לאוגוסטינוס. 

			ג.	אריסטו הפריד בין השלמות השכלית האנושית ובין הדיון הפוליטי, וזאת בניגוד לאפלטון שהתאים יותר למחשבה המוסלמית והיהודית שראו את שתי השלמויות כשלובות זו בזו. 

			ד.	גורם היסטורי: "הפוליטיקה" נמצאה בספרייה של הקיסרות הביזנטית בקונסטנטינופול והמלומדים הנוצרים הביאו את כתב היד היווני משם למערב רק במאה ה־13 ותרגמו אותו ללטינית. משמעות הדברים היא שאלפאראבי ובני דורו, גם אם ידעו שחיבור כזה קיים, הרי שהם לא קראו אותו וממילא לא יכלו להגיב עליו.7 

			התשתית לפילוסופיה המדינית המוסלמית היו הפוליטיאה והחוקים לאפלטון יחד עם האתיקה לאריסטו. מסע פילוסופי זה החל באלפאראבי ובאבן סינא, המשיך באבן באג'ה והגיע לשיאו בפירוש אבן רשד לפוליטיקה לאריסטו כאשר אלפאראבי הוא יוצר הסינתיזה בין המסורת היוונית — הלניסטית ובין זו המוסלמית. סינתיזה זו עולה מתוך הנחת היסוד שהפילוסופיה שואפת לידיעת הבורא ופעולתו בעולם הנברא, והמדינאי שואף להידמות לבורא בניהול המדינה כפי שהאל מנהל את העולם. זהו Imitatio Dei. 

			ניהול המדינה דורש מהמנהיג יכולת כפולה. מחד גיסא, טוען אלפאראבי, עליו להיות פילוסוף. מאידך גיסא עליו להיות מורה מעולה בעל תשוקה לחינוך ההמון ולתידועו למהות המדינה על כל המשתמע מכך. מנהיג־פילוסוף שאין לו עניין בהמון אינו מנהיג אמיתי.8 

			כאן בא לידי ביטוי הקשר בין הפילוסופיה והפוליטיקה כאשר הפוליטיקה באה לשרת מטרות נעלות יותר מאשר ניהול החיים המדיניים בלבד. בנקודה זו שונה אפלטון מאריסטו. 

			אפלטון דן בפוליטיאה בנושאים מטאפיסיים, אתיים וחינוכיים, בהם מותנה קיומה של המדינה האידיאלית. זאת משום ש"המדינה" חובר לא כדי לתקן את הפוליס האתונאית המושחתת שתפקידה בהיסטוריה תם לדעת אפלטון, אלא כדי לעקור אותה משורשה ולהקים במקומה את המדינה האידיאלית.9

			אריסטו לעומתו ב"פוליטיקה" מתמקד בעניינים פוליטיים בלבד. לדידו קיימת הפרדה בין התיאוריה המדינית ובין המטפיסיקה. הוא עוסק במדינה כפי שהיא קיימת ולא במדינה כפי שהיא צריכה להיות.

			אפלטון רואה את כל תחומי הקיום האנושי כפופים למסגרת המדינית. כל המסגרות המשפחתיות, החברתיות והכלכליות אינן רצויות מאחר שהן מתחרות במסגרת המדינית ויוצרות בתוך המארג המדיני ניגודי אינטרסים. לכן יש לבטלן במסגרת המדינית. האדם הטוב שווה לאזרח הטוב. 

			אריסטו לעומתו רואה במסגרת המדינית מסגרת־על ברמה הרחבה ביותר, הכוללת את המשפחה הגרעינית, המשפחה המורחבת, הכפר, העיר והמדינה. הנחת היסוד האריסטוטלית היא שהאדם הוא בעל חיים חברתי מטבעו והוא יכול להתקיים רק במסגרת חברתית מתוקנת. אשר על כן המסגרות הקיימות במדינה הן אנושיות וטבעיות ועליהן להיות משולבות במסגרת המדינית הכוללת המשמשת תכלית־על שלהן אך אינה באה להחליפן. לכן, ביטול המסגרת המשפחתית והרכוש הפרטי אצל אפלטון, המנוגד לטבע האנושי, אינו מקובל עליו. המסגרות הנמוכות שאינן כפופות ישירות למדינה מספקות את צרכיו הביולוגיים והגשמיים של האדם, אולם תכלית החיים היא חיי התבונה. 

			אם גרס אפלטון זהות של חיים פילוסופיים ומדיניים הרי שאריסטו דגל בהתרחקות של חיי הפילוסופיה מהחיים המדיניים. מחד גיסא על האדם להיכנס למסגרת המדינית כדי להתעלות מהבהמיות שבו, אך כדי להתקרב אל האלוהי שבו עליו להתבונן במה שמעבר למדינה. ייתכן שבכך שימש אריסטו בסיס לתפיסתם של אבן באג'ה ואבן טפיל הדוגלים בהשגת השלמות השכלית במנותק מהמסגרת המדינית.10 

			יש לשים לב לעובדה ההסטורית רבת החשיבות של תנופת התרגומים לערבית של סיכומי מספר דיאלוגים של אפלטון, כתבי אריסטו ופרשניהם הפריפטטים אשר במרכזה עמד "דַאר אלְחִכְּמַה" שנוסד ע" הח'ליף העבאסי אַלְמַאְמוּן (833-813).11 לתנופת תרגומים אלו נודעת משמעות היסטורית מרחיקת לכת. זאת מאחר שהפילוסופים היהודים דוברי הערבית, אשר הגדולים ביניהם היו ר' סעדיה גאון (מת ב־942), ר' יהודה הלוי (מת ב־1141) והרמב"ם (מת ב־1204), לא רק התוודעו אל כתבי הפילוסופים היוונים והפריפטטים בתרגום לערבית אלא אף הגיבו עליהם בעברית ואף שימשו מנוף לתרגומם ללטינית ובכך הנגישו ספרות זו לרנסנס. 

			שני החיבורים הראשונים, הפילוסופיה של אפלטון וזו של אריסטו, הם חיבורים פילוסופיים המציגים את עיקרי הגותם באופן מהימן בהתאם לתפיסתו של אלפאראבי. החיבור השלישי הוא יותר פופולרי ובו מנסה אלפאראבי להציג את ההרמוניה בין שני ההוגים, הרמוניה שאינה קיימת ונראה כי משום כך נסיונו זה לא צלח.12 לא זו בלבד שהוא משתמש במקורות שניתן לפקפק במהימנותם, אלא אף הוא מייחס לאריסטו חיבור בשם "התיאולוגיה" שהוא עצמו כנראה פקפק במהימנותו,13 מה גם שבמקרים מסוימים הוא מביע דעות שאינן דעותיו, כפי שניתן לראות זאת ממקורות אחרים. 

			עצם ייחוס "התיאולוגיה" לאריסטו בחיבור זה, בו מובעות דעות שאינן של אריסטו, מהווה הכנסת "התיאולוגיה" הניאופלטונית כחלק של הפילוסופיה האריסטוטלית. ראוי להעיר בהקשר זה כי גם בחלק הראשון, הקוסמולוגי, של "אלסיאסאת אלמדניה"14 ו"דעותיהם של אנשי העיר המעולה" לאלפאראבי15 יש נימות ניאופלטוניות. עמדה זו התקבלה על ידי הוגי ימי הביניים עד להופעתם של האריסטוטליקנים אבן רשד והרמב"ם אשר "חילצו" את אריסטו המקורי מהניאופלטוניות שיוחסה לו והחזירוהו למקורו. 

					4	ראוי בהקשר זה לראות את דברי הרמב"ם באיגרתו הידועה לר' שמואל אבן תיבון: "לא תתעסק בספרי מלאכת ההגיון אלא במה שחִבֵּר החכם אבונצר אלפראבי לבדו, כי כל מה שחבר בכלל ... הכל סולת נקיה ... וספרי אריסטו הם השרשים והעקרים לכל אלו החבורים של חכמות ולא יובנו כמו שזכרנו אלא בפירושיהם ... ודברי אפלטון, רבו של אריסטו, בספריו וחבוריהם עמקות ומשלים והן עוד ממה שיספיק לו לאדם משכיל זולתם, לפי שספרי אריסטו תלמידו הם שיספיקו על כל מה שחבר לפניהם ודעתו, רצוני לומר, דעת אריסטו היא תכלית דעת האדם מלבד מה שנשפע עליהם השפע האלוהי עד שהשיגו אל מעלת הנבואה", אגרות הרמב"ם, מהדורת י' שילת, ירושלים, תשמ"ה, כרך ב, עמ' תקנג. להלן הרמב"ם, אגרות.

				

				
					5	סוקרטס באפולוגיה שומע קול נבואה המונע ממנו לעשות מעשים שאינם ראויים אולם אינו מונע ממנו לומר את אשר עם ליבו במשפטו. ראו אפולוגיה של סוקרטס, כתבי אפלטון, תרגם מיוונית יוסף ג. ליבס, כרך ראשון, ירושלים ותל אביב, תשי"ט, עמ' 236-235. להלן אפולוגיה. בדיאלוג פיידרוס מדבר סוקרטס על ההשראה הנבואית המיוחסת לאפולו כסוג של שיגעון. ראו שם, כרך שלישי, עמ' 404. אריסטו נוגע בנושא החלומות המורים לחולם את העתידות. זאת בחיבוריוDe Somno et Vigilia  (על השינה), De insomniis  (על החלומות), De Divinatione per Somnum (על הגדת העתידות בשינה). אלו הם חלקים שלParva Naturalia , חיבורים קצרים העוסקים בתופעות הקשורות לגוף ולנפש של בעלי החיים. מכל מקום אין כאן כל עיסוק בנביא כמחוקק. 

				

				
					6	יש להעיר בהקשר זה כי אף אבן באג'ה סבור שהאדם מדיני בטבעו ורק באותן חברות בהן אין ביכולתו לממש את יעודו הפילוסופי עליו להתרחק מחברת בני אדם אלא למען סיפוק צרכיו ההכרחיים. משמע, אין הוא מביע הסתייגות עקרונית מעמדת אלפאראבי, אלא שבמצב החברתי בזמנו מימוש תכלית זו אינו ריאלי, אם כי אין הוא פוסל אפשרות זו בעתיד. ראו אבן באג'ה, הנהגת המתבודד, תירגם מערבית לעברית, העיר הערות והקדים מבואות יאיר שיפמן, תל אביב תשפ"א-2021, עמ' 113. להלן אבן באג'ה, הנהגת. 

				

				
					7	ראו מאמרו של אברהם מלמד, 'הפוליטיקה לאריסטו במחשבה היהודית בימי הביניים ובתקופת הרנסנס', פעמים 51, תשנ"ב, עמ' 69-27. ראו, כמו כן, ש' פינס, 'לחקר תורתו המדינית של אבן רשד', עיון ח (תשי"ז), עמ' 65 (= הנ"ל, בין מחשבת ישראל למחשבת העמים, ירושלים תשל"ז, עמ' 184). Leo Strauss, Persecution and the Art of Writing, Glencoe Illinois 1952, pp. 7-21. (להלן, שטראוס). 

				

				
					8	ראו אלפאראבי, מבחר מכתביו המדיניים, תרגם מערבית והוסיף מבואות והערות יאיר שיפמן, תל אביב, תשפ"א-2021, עמ' 185-181. (להלן, אלפאראבי, שיפמן). 

				

				
					9	ראוי לשים לב לכך שהפוליטיאה של אפלטון היא שרטוט של מדינה אידיאלית. החוקים לעומתה הוא דיון בו לוקחים חלק אנשים ממדינות שונות, פרט לסוקרטס המופיע בפוליטיאה ולא בהחוקים, כאשר מטרתו היא מהי המדינה הריאלית הטובה ביותר. אם הפוליטיאה היא המדינה האידיאלית הרי שהחוקים היא המדינה הפוסט — אידיאלית והיא הקרובה יותר לצוואה המדינית של אפלטון. 

				

				
					10	יש להניח שההשפעה בוודאי לא היתה ישירה, שהרי הם לא קראו את דברי אריסטו בנושא זה. מאידך גיסא ראוי לזכור שאריסטו היה המחנך של אלכסנדר מוקדון כך שהעיסוק במדינה לא היה זר לו. 

				

				
					11	ראו: Majid Fakhry, A History of Islamic Philosophy, New York, London 1983, pp. 1-19. להלן פח'רי. ראו, כמו כן, Dimitri Gutas, Greek Thought, Arabic Culture, London and New York, 1998, pp. 75-104. 

				

				
					12	ראוי לשים אל לב כי יש הסבורים שזו עמדתו של אלפאראבי, אם כי אני נוטה לדעתם של אלה אשר אינם סוברים כך. 

				

				
					13	ראו "אַת'וּלוּגִ'יַּה אַרִסְטוּטַאלִיס", בתוך אֻפְלוּטִין עִנְדַ אלְעַרַבּ, ההדיר והקדים הקדמה עבד אלרחמאן אלבדוי, אלכוית 1977, עמ' 164-1. להלן תיאולוגיה. חיבור זה מבוסס על האניאדות של פלוטינוס. ברור שאלפאראבי לא ידע מהו מקור החיבור. על החיבור ראה להלן הערה 292.

				

				
					14	ראו אלפאראבי, כִּתַאבּ אלסִּיַאסַאת אלְמַדַַנִיַּה אלְְמֻלַקַּבּ בִּמַבַּאדִי אלְמַוְג'וּדַאת, מהדורת פוזי נג'אר, בירות 1964, עמ' 47–48. 

				

				
					15	ראו אלפאראבי, דעותיהם של אנשי העיר המעולה, תרגם מערבית אחמד אגבריה, תל אביב, תשס"ז-2007, פרקים שביעי ושמיני, עמ' 55–58 במקור הערבי ועמ' 81–85 בתרגום.

			הקדמה:

			אלפאראבי על הפילוסופיה של אפלטון

			בסיום חיבורו "תחציל אלסעאדה" כותב אלפאראבי16 כי הפילוסופיה הגיעה אלינו מן היוונים באמצעות אפלטון ואריסטו בלבד. לכן הוא עומד להתחיל בהצגת הפילוסופיה של אפלטון חלק חלק עד אשר יגיע אל סופה ובעקבותיה ימשיך בסקירת הפילוסופיה של אריסטו, כאשר כוונתו היא להבהיר כי מטרתם אחת. 

			השאלה המרכזית אותה מציג אלפאראבי בפתיחת דיונו היא: מהי שלמות האדם וכיצד מגיע האדם לאושרו? לשם כך יש צורך בידיעת עצמוּת הנמצאים, דהיינו הידיעה הניתנת להשגה באמצעות לימוד וחקירה. הפילוסופיה עוסקת בישים הנעלים ואף מועילה בפועל, דהיינו מנחה אל אורח החיים המבוקש, מסדרת את פעולות האדם ומדריכתו אל האושר. 

			החקירה והלימוד מותנים באורח חיים נאות אשר יוסדר על ידי מדינה שתישלט על ידי מלך־פילוסוף. 

			מהי דרך החקירה הראויה להשגת הידע? זו אינה דרך החקירה הדתית, לא מדע הלשון, לא דרך השירה המרחיקה את האדם מהשגת הידע, לא באמצעות הרטוריקה ולא הסופיסטיקה. הסופיסטים הם צבועים ומוליכי שולל, עושים רושם על ההמון אך אורח חייהם מרחיק את האדם מן השלמות. הדיאלקטיקה מקנה מיומנות דיאלקטית שהיא השיחה החיונית לתהליך ההוראה אולם כשלעצמה אין היא מקנה ידע. 

			עמדתו של אדם אמורה להיקבע אך ורק על סמך חקירה ביקורתית. עולה מכאן כי יש לדחות כל מה שלא עבר דרך החקירה הביקורתית, דהיינו המפורסמות, הסיפורים על תולדות האלים, העולם הבא, אלמות הנפש. זאת כאשר נושאים אלו מועברים אל ההמון באופן מרשים, דרך הפואטיקה והרטוריקה למשל, אולם ללא ביקורת רציונלית.

			מטרת ידיעת המלאכות המעשיות היא השגת המועיל והרווחי הטוב בעיני ההמון. לא זו בלבד שאינו הכרחי אלא אף אינו מקדם את האדם לשלמותו. זאת ועוד, ההנאות בהן עוסק ההמון מרחיקות את האדם משלמותו. 

			מהן המידות הראויות אשר ראוי לו לאדם השואף לשלמותו להיות ניחן בהן? המדובר במתינות, באומץ, באהבה וידידות, בשליטה עצמית ובהתמקדות במטרה. כל אלו חייבים לנבוע משיקול דעת לבל ייכנע האדם לפיתויי השטן. הפילוסוף, המדינאי והאדם השלם עשויים להגיע לשלמותם כאשר הם רואים בשלמות זו תכלית לעצמה ומתמקדים תמידית במאמץ להשגתה. 

			האומות והערים בזמנו של אפלטון אינן שלמות. החי בחברה רעה עדיף לו לחפש חברה אחרת. החיים בחברה נבערת המקיימת אורח חיים גרוע דינם כחיים בהמיים שהרי התנהגותם נטולת כל שיקול דעת. המוות, לדעת סוקרטס, עדיף על חיים כאלו. כדי שהפילוסוף יוכל לפעול יש להעביר מדינה כזו מן העולם ולהקימה מחדש, וכך אף האדם יוכל להגיע בהן לשלמותו. לשם כך כתב אפלטון את "המדינה" כאשר נקודת המוצא שלו היתה מהו הצדק וכיצד להנהיגו. עיר זו לא יחסר בה דבר, תושביה ישיגו בה את האושר והשליטים יהיו פילוסופים. 

			כיצד לחנך את תושבי העיר לאורח החיים השלם? סוקרטס הוא ניגודו של תרסימאכוס. סוקרטס הוא פילוסוף בעל יכולת אינטלקטואלית גבוהה המתאימה לאליטה ולא לאיש הפשוט. יתירה מזאת, כאשר הוא משוחח עם האיש הפשוט בכיכר העיר הוא מציג בפניו, גם אם אין זו כוונתו, עד כמה אותו אדם הנבער מדעת אינו מוכן לקבל מה שאינו רגיל לו. תרסימאכוס פונה לאדם הפשוט בלשונו. הפילוסוף־המלך־המחוקק אמור להיות ניחן בשתי היכולות הללו, דהיינו ביכולת לדבר בלשון גבוהה אל האליטה ובלשון עממית אל האדם הפשוט שהרי היכולת לפנות אל כל רבדי האוכלוסיה חיונית לתפקידו. 

			אפלטון באיגרותיו מתווה את הדרך כיצד לשנות באופן מודרג את אורח החיים של תושבי החברה הקלוקלת לחברה בעלת אורח חיים מעולה וחוקים מעולים. גם כאשר הגיעה העיר הנדונה למצב של עיר מעולה היא עלולה להידרדר לערים בעלות משטרים מנוגדים לה, שם לא ישיג האדם את אושרו. 

			אלפאראבי מזכיר ב"הפילוסופיה של אפלטון" כ־30 דיאלוגים של אפלטון כאשר הוא מתווה את הדרך לשלמות האדם, זו הקשורה בפילוסופיה המושגת ע"י אורח חיים מסוים. הדיאלוגים אינם מובאים כדיאלוגים ואינם מסודרים באופן כרונולוגי. סביר שמה שעמד לפני אלפאראבי לא היו הדיאלוגים המקוריים אלא סיכום פרפרסטי שלהם והוא השתמש בסיכום זה כחומר ביד היוצר כאשר הסדר בו הוא מביא אותם הוא סדר הדיון שלו ולא של אפלטון. זאת ניתן לראות כאשר אין הוא מצטט ישירות מתוכם אלא מביא סיכום שלהם כאישוש להנחה אותה רוצה הוא להוכיח באמצעותם, דהיינו כיצד לבנות אורח חיים נאות.17 הוא אינו מתייחס כלל להתפתחות הדיון האפלטוני, לדיאלוגים המוקדמים והמאוחרים, אינו מבחין בין המקוריים והמזויפים ואף לא לסגנון הדיאלוגי, ממנו אין הוא מצטט כלל.18 לפי הכותרת שנתן לחיבורו וכפי שהבטיח בסוף "תחציל" היתה כוונתו להציג את הפילוסופיה של אפלטון באופן מסודר לפי ראייתו שלו. מאחר שהוא לא הכיר את המקור האפלטוני למרות שחשב שהכירו, דיווחו היה חלקי ובלתי מדויק והיה אילוץ של מגמתו להציג את הפילוסופיה של אפלטון כאחידה. נראה כי אלפאראבי הכיר את הפילוסופיה האפלטונית, ולענייננו את "המדינה" אולם לא לעומקה. את "החוקים" הכיר הוא בצורה יותר מעמיקה. 

			אלפאראבי מעמיד את תרסימאכוס בצד סוקרטס ומציג את הניגוד ביניהם, את סוקרטס כאינטלקטואל המדבר ברמה גבוהה מכפי שיכול להבינה האדם הפשוט ואילו תרסימאכוס מדבר אל האדם הפשוט בלשונו, בגובה העיניים. 

			ראוי להעיר על כך כי אלפאראבי לא דייק. סוקרטס לא ראה את עצמו כפונה לאליטה בלבד, אם כי נכון הוא שלא אחת התקשה בן השיח המזדמן של סוקרטס לרדת לסוף דעתו. הצגת סוקרטס ותרסימאכוס כשני אנשי רוח הפונים לשני רבדים של אזרחי אתונה אינה נכונה, לבטח מבחינת ראייתו של סוקרטס את שליחותו לכל אזרחי אתונה. מצד שני אין אלפאראבי מצביע על הניגוד החריף ביניהם כאשר תרסימאכוס היה סופיסט, וסוקרטס פילוסוף שהתנגד חריפות לדרכם של הסופיסטים.19 

			עולה מכאן, כי אורח החיים היומיומי התקין של האזרח הפשוט, שלהנחלתו זקוקה החברה לאדם כמו סוקרטס, הוא המסד למדינה תקינה ולשלמות האדם. אלו מותנים בחקירה הפילוסופית שאינה נחלתו של האדם הפשוט. 

			משמע, כי זיהוי האושר עם שלמות שכלית מוציא מכלל זה את ההמון שהוא הרוב. אלפאראבי ראה צורך להציג אפשרות של הגעה לאושר שאינה כרוכה בהכרח בשלמות שכלית פילוסופית. לכן הוא עשה הפרדה בין השלמות ובין האושר. לפילוסופיה, שהיא מלאכה תיאורטית העוסקת בידיעת הנמצאים והיא השלמות הנעלה, חייב לקדום אורח חיים נאות של אזרחי המדינה כולה. המלך הפילוסוף המנחה את אזרחיו לאורח חיים נאות מנחה אותם אף לשלמות, כאשר השלמות היא דיפרנציאלית. מחד גיסא אורח חיים נאות של ההמון ומאידך גיסא שלמות אינטלקטואלית של האליטה השלטת המנחה את ההמון לקראת יעודו.

			תפיסה זו משמשת בסיס לתפיסה הימי ביניימית בדבר העובדה שהשלמות המוסרית קודמת לשלמות השכלית ומתנה אותה. כאן רואה אלפאראבי את הצד הפוליטי כמגלם את השלמות המוסרית אשר היא חלק מהתפיסה הבסיסית של הפילוסופים ואלפאראבי נותן לה הדגש פוליטי. אלפאראבי מקבל למעשה את התפיסה שהשלמות אינה נקנית בהכרח ע"י חיים דתיים או התגלות, אלא במסגרת מדינית המונחית ע"י מלך פילוסוף. את מקום הציווי הדתי ממלא החוק המדיני. 

			

			
				
					16	ראו תחציל, עמ' 185.

				

				
					17	למשל: האושר מתמצה בשילוב בין יֶדע ובין אורח חיים מסוים. כל אלו כלולים בדיאלוג אלקיביאדס הראשון, כלומר החוקה, הידוע בשמו "על האדם". (פרק א, עמ' 20). דוגמה נוספת: כמות הידע אשר מספקת החקירה הדתית אינה מספקת. דברים אלו מצויים בדיאלוג אֶוּתִיפְרון (שם של אדם) על החסידות (פרק ג, 6). ראו לנושא זה את מאמרו המאלף של פרופ' שמואל הרוי: ‛Can tenth century Islamic Aristotelian help us understand Plato's Laws?ʼ In Plato's Laws: From Theory into Practice, Proceedings of the VI Symposium Platonicum, Selected Papers, Edited by Samual Scolnicov and Luc Brisson, Academia Verlag, Sankt Augustin 2003, pp. 320-330 (להלן הרוי, אפלטון). 

				

				
					18	הדיאלוגים אלקיביאדס ב', אפינומיס והיפרכוס אינם נחשבים כמקוריים, אולם הוא מונה אותם כחלק בלתי נפרד מרשימת הדיאלוגים האפלטוניים. בסוף רשימת הדיאלוגים המובאת ע"י אלפאראבי מובאים מנכסנוס, אפולוגיה, קריטון ופיידרוס שאינם נמנים על האחרונים בין הדיאלוגים האפלטוניים. מרבית הפסקאות בחיבורנו פותחות ב"אח"כ הוא חקר". משמעות פתיח זה היא שדרך חקירתו של אלפאראבי היא זו שקבעה את קצב החיבור ולא דרכו של אפלטון. בניגוד לדרכו בספרו זה הרי שבספרו "פַלְסַפַת אַרִסְטוּטַאלִיס" שומר אלפאראבי על סדר הדיון של אריסטו בחיבוריו. 

				

				
					19	הסופיסטים חשבו כי החכמה, דהיינו הסופיה, מצויה בידיהם והם מכירים אותה על בוריה. מי שמסתפק בידע הקיים לא ילמד עוד. סוקרטס לעומתם היה פילוסוף, אוהב חכתה, אדם היודע שאינו יודע דיו והוא מצוי בכמיהה מתמדת ללמוד עוד ועוד. זו מטרת הדיאלוג הסוקרטי, דהיינו להביא את אזרחי אתונה לפקפק באשליית הידע החלקי שלהם ולהעמיד את התאווה לידע כמטרת חייהם. 

				

			

		
	
			אלפאראבי: 

			הפילוסופיה של אפלטון, חלקיה וסדרם מתחילתם ועד סופם20

			בשם אללה הרחמן והרחום: 

			פרק א 

			1.	(3) אפלטון החל לחקור את [נושא] שלמות האדם כאדם, דהיינו מהם האמצעים אשר יכול האדם להסתייע בהם כדי להגיע לשלמותו ולהיות ראוי לקנאה,21 שהרי לכל נמצא יש שלמות. וכך שאל אפלטון את עצמו האם שלמותו של האדם באה לידי ביטוי רק בכך שאברי גופו תקינים, הוא יפה תואר, עורו עדין, או שיחד עם כל אלה הוא בעל ייחוס מצד אבותיו או שבטו, או שהוא בן לשבט גדול ויש לו חברים ואוהבים רבים, או שיחד עם אלה הוא בעל רכוש רב, או שהוא מהולל ונערץ המושל על קבוצת אנשים או על עיר,22 מקום בו מתבצעות הוראותיו ואנשים נכנעים לרצונותיו. האם כדי להשיג את האושר המעניק לאדם את השלמות המְרַבּית עליו להסתפק במקצת [תכונות] אלה או בכולן? וכאשר בחן [מרכיבים] אלו התברר לו שכל אלו אין בהם אושר כלל אלא אנשים סבורים שהם אושר, או שאין בהם כדי להביא אדם לידי אושרו אלא אם יצורף להם או לחלקם משהו נוסף. לאחר מכן הוא בחן מהו אותו דבר נוסף שיש לצרפו והתברר לו כי אותו דבר אשר בהשגתו יושג האושר הוא יֶדע23 כלשהו ואורח חיים24 מסוים. כל אלו כלולים בדיאלוג25 אלקיביאדס הראשון, כלומר החוקה, הידוע בשמו "על האדם". 

			פרק ב

			2.	(2) לאחר מכן שאל אפלטון את עצמו מהו אותו ידע ומה מאפיין אותו26 עד אשר הגיע למסקנה מהו ומה מאפיין אותו והוא ידיעת עצמוּת27 כל נמצא מן הנמצאים. ידיעה זו היא השלמות והתכלית האנושית הנעלות ביותר. דברים אלו ניתן למוצאם בדיאלוג28 תאיטיטוס אשר משמעו הרצוני. 

			3.	לאחר מכן הוא ביקש לבחון מהו האושר האמיתי, לאיזה [תחום] ידע הוא שייך, לאיזו תכונה29 ולאיזו פעולה הוא שייך? הוא הבדיל בין האושר [האמיתי] ובין מה שחושבים שהוא אושר אך אינו כזה. הוא הגדיר מהו אורח החיים30 המעולה אשר בו יושג האושר. דברים אלו ניתן למוצאם בדיאלוג פיליבוס,31 שמשמעו האהוב. 

			4.	לאחר שהכיר מהו אותו ידע ומהו אורח החיים אשר בהם [יושגו] אושרו של האדם ושלמותו החל לבדוק קודם כול תחום ידע זה, האם יש ביכולתו של האדם להשיג ידע על הנמצאים כפי שהם או כפי שאומר פרוטגורס32 — שמשמעו נושא הלבֵנים — שידיעה זו של הנמצאים אינה אפשרית לו לאדם, וכי מה שהוא יכול להשיג מעצם טבעו אינו אותו ידע, אלא הידיעה אשר ישיג (5) בנמצאים היא דעתו ואמונתו של כל אחד מן המעיינים. כך, הידיעה הטבעית של האדם היא יחסית לפי אמונתו של כל אדם ואדם ולא ידע אשר שואף האדם להשיגו אולם אינו יכול. לאחר שבחן את דברי פרוטגורס הבהיר אפלטון כי, בניגוד לדברי פרוטגורס, ידע זה, כפי שהובהר בתאיטיטוס, הוא אפשרי וניתן להשגה וכי הוא [ממרכיבי] השלמות האנושית. זאת בניגוד לדברי פרוטגורס. דברים אלו ניתן למוצאם בדיאלוג הידוע בשם פרוטגורס. 

			5.	לאחר מכן שאל אפלטון האם ידע זה ניתן להשגה במקרה או באמצעות חקירה, הוראה ולימוד? האם קיימת [שיטה של] חקירה, הוראה או לימוד באמצעותם ניתן להשיג ידע זה או שאינה קיימת לחלוטין, כפי שמנון, שמשמעותו קבוע, טוען? זאת משום שמנון היה טוען שהחקירה, ההוראה והלימוד הם חסרי טעם, אין בהם כל תועלת ואינם מביאים את האדם לידי ידיעה. האדם, לדידו, יכול לדעת את הדבר לא באמצעות חקירה, הוראה ולימוד אלא באופן טבעי ובדרך המקרה. מה שאינו ידוע אינו יכול להיות ידוע לא ע"י חקירה, לא בדרך הלימוד ולא באמצעות הסקת מסקנות, והבלתי ידוע יישאר לעולם בלתי ידוע. זאת בניגוד לאלו הדוגלים בדרך החקירה הטוענים כי ניתן ללמוד באמצעות חקירה, הוראה (6) או לימוד. התברר לאפלטון כי מדע זה יכול להיות מושג באמצעות חקירה, ביכולת ובשיטה33 אשר בה מתנהלת אותה חקירה. דברים אלו מצויים בדיאלוג מנון.

			פרק ג 

			6.	התברר לאפלטון כי מבין כל שאר המדעים מדע זה הוא זה אשר באמצעותו ראוי לו לאדם להשיג את שלמותו, כי קיימות שיטה ויכולת אשר באמצעותן יכול האדם לחקור את הנמצאים עד אשר ירכוש מדע זה וכי קיימים חקירה, לימוד או הוראה המהווים דרך להשגת ידע זה. אז החל אפלטון לחקור מהי השיטה אשר תספק לו את הידע הזה ומהי דרך החקירה אשר באמצעותה הוא יושג. הוא החל לבדוק את השיטות ודרכי החקירה המקובלות בקרב תושבי הערים והאומות. 

				ראשית כול הוא החל לבדוק האם העיון והחקירה הדתיים בנמצאים מביאים אל הידע ואל אורח החיים המבוקשים, והאם שיטת ההיקש הדתית החוקרת את הנמצאים ואורח החיים מספקים את הידע הזה או לחלוטין לא, או שאין בהם די כדי להקנות לאדם את ידיעת הנמצאים ואורח החיים הזה. הסתבר לו עם כל זאת כי תהא אשר תהא כמות ידיעת הנמצאים ואורח החיים אשר החקירה הדתית ושיטת ההיקש הדתית תספקנה לו הרי שאין זה מספיק. דברים אלו מצויים בדיאלוג אֶוּתִיפְרון34 (שם של אדם) על החסידות.

			7.	(7) לאחר מכן שאל אפלטון את עצמו האם מלאכה זו היא מלאכת מדע הלשון והאם כאשר ידע האדם את משמעויותיהן של המילים35 כפי שמבינים אותם בני אותה אומה, דוברי אותה לשון, יחקרן וידען בהתאם לשיטתם של העוסקים במדע הלשון, האם אז יהיה האדם בעל ידע מקיף בטיבם של הדברים וישיג את הידע המבוקש, אותו ידע אשר חכמי מדע הלשון מיחסים לעצמם? התברר לו כי מדע זה לא יספק לו את הידע הזה לחלוטין והסביר מהו הידע אשר מדע זה יספק לו כדי שיגיע אל אותה ידיעה. דברים אלו מצויים בדיאלוג קרטילוס.36

			8.	מאחר שהמלאכות הקודמות לא סיפקו לו את הידע הזה שאל אפלטון את עצמו האם המלאכה אשר תעניק לו את הידע הזה היא מלאכת השירה? האם היכולת ללמוד על הנמצאים היא היכולת לחבר פואמות ולדעת מהם החומרים אשר מהם מתחברים פואמות וחיבורים פואטיים? והאם דקלום שירים, הבנת משמעויותיהם והמימרות הכלולות בהם יעניקו לנו את הכרת הנמצאים הטבעיים ואת אורח החיים הרצוי או לא? האם דרך החינוך על ידי חזרה על פואמות37 כולל המימרות המצויות בהן מספיקה כדי לכוון את האדם לאורח חיים מושלם או לא? האם חקירת הנמצאים ואורח החיים באמצעות השירה היא הדרך לאותה ידיעה ולאורח החיים או לא? התברר לו עם כל זאת מה מידת הידע אשר השירה מעניקה לאדם ומה ערכה האנושי לאדם. הוא הסביר כי דרך השירה המקובלת לא תספק לאדם לעולם מאומה מידיעה זו אלא תרחיק אותו לחלוטין ממנה. דברים אלו מצויים בדיאלוג איאון.38 

			9.	(8) לאחר מכן בחן אפלטון את מלאכת הרטוריקה כפי שבחן את קודמותיה: האם הרטוריקה, או השימוש באמצעים רטוריים כדי להביע דעה כאשר מעיין האדם בנמצאים, מספקים לנו מידע כדי שנוכל להכירם או כדי שנוכל להגיע לאותו אורח החיים [הרצוי]? הוא הסביר כי אין ביכולת מלאכת הרטוריקה לספק לנו מידע בנושאים אלו. הסתבר לו כמו כן מה כמות הידע אשר מלאכת הרטוריקה יכולה לספק ומה ערכו. דברים אלו מצויים בדיאלוג גורגיאס,39 שמשמעותו שירות. 

			10.	בחינה דומה ערך אפלטון במלאכת הסופיסטיקה, דהיינו האם המחקר במדע זה יכול להעניק לנו את הידע המבוקש או לא? הוא הסביר כי לא הסופיסטיקה ולא המחקר הסופיסטי הם הדרך אל אותו הידע. יחד עם זאת הוא הסביר את ערכה של הסופיסטיקה וזאת בדיאלוג סופיסטס40 (המזייף) ואֶוְתִידֶמוּס41 (האדם). בדיאלוג הידוע סופיסטס הגדיר אפלטון מהי מלאכת הסופיסטיקה, במה היא עוסקת ומהי מטרתה, מהו הסופיסט, כמה סופיסטים יש בנמצא ובמה הוא עוסק. התברר לו כי עיסוקו של הסופיסט אינו מביא את האדם אל הידע המבוקש ואין הוא עוסק בעניינים אשר שם המדע נקרא עליהם כלל. בדיאלוג אותידמוס הוא הסביר מהו טיב המחקר הסופיסטי, מהי דרך ההוראה הסופיסטית, כי היא קרובה (9) להיות משחק, אינה מעניקה לאדם את הידע [המבוקש] ואינה מנחה אותו לא לידיעה מועילה, לא לעיון ולא למעשה. 

			11.	לאחר מכן עיין אפלטון במלאכת הדיאלקטיקנים ובמחקר הדיאלקטי [ושאל את עצמו] האם הוא ינחה את האדם אל הידיעה המבוקשת או לא והאם יש בו די כדי לספק לאדם ידע זה? הוא הסביר כי יש בו ערך רב מאד המוביל לידע זה אולם בדרך כלל אין הוא יכול להביא את האדם לידע זה עד אשר ייחקר העניין באופן דיאלקטי. ברם אין מלאכת הדיאלקטיקה יכולה להביא את האדם לידיעה זו מלכתחילה אלא כדי להגיע לידע זה יש צורך ביכולת נוספת על המיומנות הדיאלקטית. דברים אלו מצויים בדיאלוג פרמנידס,42 שמשמעו הרחמים. 

			פרק ד 

			12.	כאשר סיים את סקירת כל המלאכות המפורסמות כולן, המדעיות והעיוניות, ולא מצא אף אחת מהן אשר תנחה אותו אל ידיעת הנמצאים ואורח החיים [הרצוי] החל לחקור את המלאכות המעשיות והפעולות הנובעות מהן. האם כאשר יהיה האדם בעל הידע בכל המלאכות [המעשיות] כולן או ישיג את מידת הידע הכלול בהן? האם אז ישיג את ידיעת הנמצאים כולם או לא? האם הפעולות אשר תילמדנה ממלאכות אלה ינחו את האדם לאורח החיים המבוקש או לא? זאת משום שמלאכות אלה כוללות ידיעה ומעשה. לכן הוא שאל את עצמו האם המדעים הנובעים מהמלאכות הללו מובילים לאותו ידע והאם (10) הפעולות הנובעות מהם מהוות את אותו אורח חיים? הוא הסביר כי אין הן מקנות לא את אותו ידע ולא אותו אורח חיים אלא מטרת אלה שרכשו ידע זה אינה השלמות העליונה אלא השגת המועיל והרווחי בלבד. המועיל עשוי להיות הכרחי והמהנה הוא תמיד טוב אך לא הכרחי. מטרתם במלאכות אלה היא השגת ההכרחי או הרווחי אשר הוא הטוב. 

				לכן, כאשר התבררו ממלאכות מעשיות אלה כולן שני אלה, דהיינו המועיל והרווחי, החל לחקור את טיבם של ההכרחי והרווחי, ואין כל הבדל בין חקירת הרווח, הרווחי והטוב שהרי כל אלה הם כמעט שמות נרדפים המתייחסים לאותה משמעות. הוא חקר האם אותם דברים טובים אשר הם טובים ורווחיים בעיני ההמון הם באמת טובים ורווחיים. כמו כן הוא חקר האם הדברים המועילים בעיני ההמון הם מועילים באמת כפי מה שההמון חושב או לא. הוא הסביר כי אין הדברים כך והביא כדוגמה לכך את כל הדברים הנחשבים בעיני ההמון רווחיים וטובים. דברים אלו מצויים בדיאלוג אלקיביאדס ב.43 

			13.	לאחר מכן הוא חקר מה הם הדברים המועילים והרווחיים באמת, ומהם הרווחים הטובים באמת [והתברר לו] כי לא ניתן להגיע ולו אל אחד מהם באמצעות המלאכות המקובלות. לאחר מכן הוא באר את היחס בין אותם דברים אשר נחשבים בעיני ההמון מועילים ורווחיים ובין הדברים אשר הם באמת מועילים ורווחיים, וכי הרווחים והדברים הטובים אינם אלא אותה הידיעה ואותו (11) אורח החיים המבוקשים. זאת ועוד, אין די במלאכות המעשיות המקובלות כדי להשיג את הרווח אשר הוא באמת רווח. דברים אלו מצויים בדיאלוג היפרכוס — תצפית.44

			14.	לאחר מכן בדק אפלטון האם ניתן להשיג את השלמות והתכלית הרצויות ע"י אורח החיים של הצבועים ומוליכי השולל45 לגבי מטרותיהם בכך שהם מתחזים כיפים ומסתירים תכלית אחרת. ההמון רואה אורח חיים זה כביטוי לגבורה ולאומץ והנוהג לפי אורח חיים זה מעורר קנאה.46 לפיכך הוא בדק האם אורח חיים זה הוא כפי מה שרואה אותו ההמון. זאת ניתן למצוא בשני דיאלוגים אשר נתן להם שמות על שם שני אנשים שהיו סמל לצביעות ולהולכת שולל באורח חייהם ובמעשיהם והם נחשבו לסופיסטים. מאחר שהגיעו לשיא במה שקשור למצה ומריבה וליכולת השכנוע הסופיסטית הן בדיבור והן במעשה התפרסמו בגבורה ובאומץ. את שני הדיאלוגים כינה אפלטון בשם היפיאס רבא47 והיפיאס זוטא48 והסביר כי אורח חיים זה אינו מקרב אל התכלית המבוקשת אלא מרחיק מאד ממנה. 

			15.	(12) לאחר מכן שאל אפלטון את עצמו האם אורח חייהם של רודפי ההנאות מביא את האדם לידי שלמותו המבוקשת או לא. הוא הסביר מה טיבה של ההנאה האמיתית ומה טיבה של ההנאה המקובלת המבוקשת בעיני ההמון. ההנאה האמיתית היא זו הנובעת מהשלמות המבוקשת וכי אין דבר מאורח החיים של רודפי ההנאות היכול להביא להנאה הנובעת מהשלמות הרצויה. זהו הדיאלוג על ההנאה המיוחס לסוקרטס.49 

			פרק ה

			16.	התברר לאפלטון כי אין בכל המלאכות אשר עוסק בהן ההמון, לא התיאורטיות ולא המדעיות, ולו אף אחת מהן המביאה את האדם אל ידיעת הנמצאים או אל אורח החיים הזה. הוא הדין באשר לאורח החיים המקובל עליהם אשר אף הוא אינו מביא אל האושר. לכן הוא הצטרך להסביר כיצד המדע התיאורטי המספק את הידע בנמצאים [יביא את האדם לידי שלמותו] וכיצד המדע המעשי יביא את האדם לאורח החיים המבוקש. הוא הסביר בדיאלוג תֵאַגֵס,50 שמשמעו ניסיון, מהו המדע התיאורטי וכי הוא הפילוסופיה. הוא הסביר כמו כן מיהו העוסק במדע זה וכי הוא הפילוסוף, מה טיבו של הפילוסוף ומה מעשיו. 

			17.	(13) בדיאלוג אֵֶרַַסְְטַַאי51 (המאהבים המתחרים) הסביר אפלטון כי הפילוסופיה אינה רק הדברים הנעלים בלבד אלא היא אף מועילה בפועל. יתירה מזו, אין היא מועילה שלא לצורך אלא היא מועילה והכרחית לאדם. 

			18.	לאחר מכן הוא בחן את המדע המעשי המנחה אל אורח החיים המבוקש, מסדר את פעולות האדם ומדריך את הנפש אל האושר. הוא הבהיר כי זה הוא המדע המלכותי והמדיני ומהי משמעות המלך והמדינאי. לאחר מכן הסביר כי הפילוסוף והמלך הם אותו אדם וכל אחד משניהם מגיע לידי שלמותו במקצועו וביכולתו. לכל אחד מהם מקצוע בפני עצמו המנחה מלכתחילה אל הידע ואל אורח החיים המבוקשים וכל אחד משניהם מקנה להם ולזולתם את האושר אשר הוא האושר האמיתי.

			19.	לאחר מכן בחן אפלטון את מהות המתינות, זו המקובלת בערים [השונות], מהי המתינות האמיתית, מהו המתון הסבור שהוא מתון ומהו המתון האמיתי, מה אורח החיים של המתון האמיתי וכי ההמון אין להם מושג מהי המתינות באמת. דברים אלו נמצאים בדיאלוג כרמידס.52 

			20.	בהמשך לכך בחן מהו האומץ אשר בו מתפרסמים תושבי הערים כאמיצים. הוא הסביר מה טיב האומץ כפי שנראה בעיני ההמון לעומת האומץ האמיתי. דברים אלו מצויים בדיאלוג לאכס,53 שמשמעו הכנה. 

			21.	(14) לאחר מכן בחן מהי האהבה והידידות, מה טיב הידידות בעיני ההמון ומה הן הידידות והאהבה האמיתיות, מהו האהוב באמת ומהו האהוב בעיני ההמון. 

			22.	בהמשך שאל אפלטון את עצמו: אותו אדם העומד להיות פילוסוף או מדינאי איזו מידה מן המידות הטובות עליו להשיג? עליו להיות בעל שליטה עצמית ולא לחשוב על שום דבר פרט להישגיו אשר גרמו לו להנאה מרובה. לכן, מאחר שהלהיטות אחרי דבר כלשהו וההתפתות לו נכללים בקטיגורית התשוקה החל אפלטון לבדוק מה טיבה של התשוקה ומה סוגה. יש מקרים שהלהיטות וההתפתות לדבר מסוים ראויים לגינוי ויש שהם ראויים לשבח. יש הראויים לשבח בעיני ההמון למרות שלאמיתו של דבר אין הם ראויים לשבח ויש מהם הראויים באמת לשבח. משום כך חקר אפלטון את שני הסוגים הללו. 

				ההגזמה בפיתוי לדבר והלהיטות אחריו מיוחסת אל פיתויי השטן54 והשיגעון הראויים שניהם לגנאי במבט ראשון. משום כך חקר אפלטון כמו כן את נושא הפיתוי והשיגעון אשר נאמר עליהם שיש לגנותם. הוא טען כי אותם אלה אשר מגנים את הפיתוי והשיגעון משבחים אותם לעיתים. זאת משום שהם סבורים לעיתים כי רבים מבין המפותים והמשוגעים מושפעים בכך מלחשי השטן ומגורמים אלוהיים עד כדי כך שיש ביניהם המתנבאים על אירועים עתידיים. אחרים נשלטים ע"י אהבת הטוב והשאיפה למעלות הטובות כפי שמתבצעים הדברים במסגדים ובמקדשים. אחרים (15) מיחסים למשוררים המיומנים בכתיבת שירה גורמים רוחניים המביאים אותם למצב של פיתוי ושיגעון. מצבים אלו ודומיהם שייכים לפיתוי ולשיגעון הראויים לשבח. הוא חקר את הפיתוי, הלהיטות, התשוקה והשיגעון הראויים לשבח כאשר הם אלוהיים כיצד הם מתהווים ובאיזו נפש ובאיזה אדם הם מתגשמים. הוא טען כי מי שמשבח אותם מאמין כי הם מתגשמים באדם בעל נפש אלוהית ואדם כזה כָּמֵהַּ ומשתוקק לדברים אלוהיים. 

				כך הוא החל לחקור את טיבה של נפש זו ואיך הלהיטות, הפיתוי, התשוקה והשיגעון הם מחד גיסא אלוהיים וראויים לשבח ומאידך גיסא אנושיים וראויים לגנאי. אשר לאנושי השיגעון האנושי מיוחס ברובו לשיגעון בהמי עד אשר יש ביניהם אשר שגעונם כשל אריה ופיתוייהם כשל שור, ויש כאלה אשר שגעונם ופיתוייהם כשל תיש. הוא חקר את כל אלו הדברים והבדיל בין הלהיטות הבהמית ובין זו שמקורה אלוהי. הוא בחן את סוגי הפיתוי והתשוקה לדברים הנעלים המיוחסים אל האלוהות והסביר כי הפילוסופיה, המדינאות והשלמות אינן ניתנות להשגה אלא אם כן נפשו של האדם השואף להשיגן משתוקקת אליהן ומעמידתן כתכלית לעצמה. לא הפילוסוף ולא המדינאי יוכלו לפעול כדי לממש את תכליתם הנעלה אלא אם תתמיד תשוקתם אליה. 

				לאחר מכן בחן את הדרכים אשר האדם המציב את הפילוסופיה כמטרתו צריך ללכת בה (16) במחקרו. קיימות כאן שתי דרכים, דרך החלוקה ודרך סידור הדברים. בהמשך בדק את שיטת ההוראה ובה שתי דרכים, דרך הרטוריקה ודרך אחרת אשר כינה אותה דרך הדיאלקטיקה ושתי הדרכים הללו ניתן להשתמש בהן הן בשיחה פנים אל פנים, הן בהרצאה והן בכתיבה. לאחר מכן הוא הסביר מה התועלת בשיחה ובכתיבה, מה החיסרון בדרך הכתיבה לעומת השיחה בתהליך ההוראה, מה התועלת שניתן להפיק מן הכתיבה, מה מידת החיסרון של השיחה בהקשר זה וכי הדרך הטובה ביותר בהוראה היא דרך השיחה פנים אל פנים כאשר דרך הכתיבה שנייה לה. הוא הסביר מה על האדם לדעת כדי שיהיה פילוסוף. דברים אלו ניתן למוצאה בדיאלוג פיידרוס55 שמשמעו נותן האור או המאיר. 

			פרק ו

			23.	הסתבר לאפלטון כי מלאכה זו אינה בין המלאכות המקובלות, ואף אורח החיים הזה אשר הוא באמת אורח החיים המעולה המקובל בקרב האומות והערים אינו מקובל. התברר לו כמו כן כי הן הפילוסוף השלם והן המלך השלם לא יוכלו לפעול את פעולתם בקרב האומות והערים שהיו קיימות בזמנם. אף המשתוקק לשלמות ולאורח החיים הנעלה לא יוכל ללמוד ולחקור כיצד לעשות זאת בקרב אותן ערים ואותם עמים. 

				בעקבות כך החל אפלטון לחקור האם כאשר יהיה קשה להשיג שלמויות אלה יהא על האדם להתבסס על הדעות אשר קיבל אותן מאבותיו או מתושבי עירו או עליו לקבל את הדעות ואת אורח החיים של תושבי עירו, והאם עליו להסתפק באורח החיים אשר אותו הוא מוצא (17) בקרב תושבי עירו או אומתו. הוא הסביר כי אין הוא יכול להסתפק בכך מבלי לבדוק זאת ומבלי לבקש להשיג את המעלות אשר הן באמת מעלות בין אם הן דומות לדעות תושבי עירו ובין אם הן עומדות בניגוד להן. ראוי לו, לפיכך, לבקש את האמת בין הדעות ואת אורח החיים המעולה באמת. דברים אלו מצויים בדיאלוג קריטון56 ובאפולוגיה לסוקרטס.57 

			24.	בדיאלוג אחר שלו שאל אפלטון האם ראוי לו לאדם להעדיף את החיים והביטחון עם הבערות, עם אורח החיים המגונה והמעשים הרעים, או לא? האם קיים או לא קיים הבדל בין חיי האדם באורח חיים [אנושי] ובין אורח חיים בלתי אנושי אלא בהמי ואף רע מהבהמי? האם יש הבדל בין מיתת האדם ואי קיומו ובין אורח חיים נבער, מגונה ובהמי ואף גרוע מן הבהמה? האם החיים כבהמה ואף באורח חיים גרוע ממנה עדיפים על המוות? האם כאשר מתייאש האדם לבלות את שארית חייו באורח החיים המעולה והפילוסופי והוא יודע כי את שארית חייו יחיה כבהמה ואף גרוע ממנה, האם עליו להעדיף את אורח החיים הזה או את המוות? האם כאשר עליו לחיות כמתון ואמיץ, או כנֵיחַן בשאר המעלות, לאחר שמעלות אלה, המתינות והאומץ אינן נחשבות כבר כמעלות אלא אנשים מדמים שהן כאלה, האם במצב זה ראוי לו לאדם להעדיף את החיים או המוות? (18) אפלטון חקר עניינים אלו בשניים מהדיאלוגים: מחאתו של סוקרטס כנגד אנשי אתונה,58 והדיאלוג המכונה פיידון.59

				הוא הסביר כי המוות עדיף על חיים בכגון אלה וכי הם מנחים את האדם לשני מצבים, מצב בו יפעל האדם פעולות בהמיות בלבד או מצב בו יפעל האדם פעולות אף גרועות מהן. ואין הבדל בין זה שנֵיחַן בבהמיות המושלמת ופועל את הפעולות הבהמיות ביותר, ובין המדמה לעצמו שהוא מת והפך לבהמה על צורתה. אין כל הבדל בין אדם הפועל פעולות של דג ובין דג שצורתו צורת אדם. מעלתו היחידה היא בכך שצורתו צורת אדם ופעולותיו הן פעולות הבהמה המושלמת ביותר. אין כל הבדל בין מצב זה ובין היות צורתו צורת הדג, פעולותיו כאלה של הדג ושיקוליו בתכנון פעולותיו כשל אדם. זאת משום שאינו ניחן בשום תכונה אנושית בכל המצבים הללו פרט לכך ששיקול דעתו בשיפור פעולתו הבהמית הוא שיקול אנושי. אפלטון הסביר כי ככל שפעולתו הבהמית תהיה מושלמת יותר כך ירחק הוא מהאנושי שבו. אילו היו פעולות אותה בהמה פועל יוצא של בעל חיים שצורתו צורת בהמה כאשר שיקולים אנושיים (19) מנחים את פעולותיה כי אז פעולות אלה הן המושלמות ביותר אשר בהמה זו יכולה לבצע. ככל מה שפעולות אלה של אותה בהמה יהיו יותר מושלמות ויעילות כי אז הן יהיו רחוקות יותר מהאנושיות. 

				משום כך החזיק אפלטון בדעה כי חייו של מי שאינו עוסק במחקר אינם חיים אנושיים, המוות אינו מעסיק אותו והוא מעדיפו על החיים כפי שעשה סוקרטס. לכן, כאשר ידע [סוקרטס] כי אינו יכול לחיות אלא [בחברה בעלת] דעות כוזבות [המנהלת] אורח חיים מגונה העדיף את המוות על החיים. 

				מזה מתברר כי אם לוקח האדם חלק בחברת תושבי אותן אומות וערים [בעלות דעות כוזבות ואורח חיים מגונה], או אלה הדומות להן, הרי שחייו אינם חיים אנושיים. ואם יש ברצונו להיפרד מאורח חייהם, להתבודד מהם ולבקש את השלמות יהיו חייו אומללים ואין זה מתקבל על הדעת שיצליח להשיג את מבוקשו. זאת משום שבהכרח הוא עלול לפגוש או במוות או בהעדר השלמות. 

			25.	לכן, ברור הוא כי הוא זקוק לעיר ולאומה אחרות השונות מהערים והאומות הקיימות בזמנו. משום כך הוא פנה לחקור מה מאפיין אותה עיר. הוא פתח את מחקרו [בשאלה] מהו הצדק באמת, כיצד עליו להיות וכיצד יש להנהיגו. במהלך חקירתו עניין זה הוא הבין (20) כי עליו לחקור את נושא הצדק המקובל וכיצד הוא מיושם בערים [השונות]. 

				כאשר בחן ובדק עניין זה התברר לו כי [בערים השונות שוררים] עַוְלה מוחלטת ורוע קיצוני וכי רעות חולות אלה אשר הן בשיא החומרה לא תֵחָלַשְנה ולא תֵעָלַמְנה כל עוד אותן ערים תתנהלנה באותו אורח חיים. יש לפיכך לכונן עיר אחרת השונה מהן אשר בה ובדומות לה ישררו צדק ומעשי חסד60 אמיתיים. עיר זו תהיה עיר בה לא יחסר דבר אשר באמצעותו ישיגו תושביה את האושר. אם בעיר זו יהיה כל מה שזקוק לו האדם כדי להגיע לאושר, הכרחי הוא שהמקצוע המלכותי בה יהיה בהחלט הפילוסופיה וכי הפילוסופים יהיו בדרגה הגבוהה ביותר ותחתם בעלי הדרגות הנמוכות יותר. 

				לאחר מכן הוא דיבר על הערים שמשטרן מנוגד לה ועל אורח החיים בכל אחת מהן. הוא אף הזכיר את הסיבות לשינויים המתרחשים בערים המעולות אשר בעטיים הן משתנות לערים בעלות המשטרים המנוגדים להן. זו העיר אשר בה ולא בזולתה ישיג האדם את השלמות המבוקשת. דברים אלו ניתן למצוא בדיאלוג המדינה.61 

			26.	כאשר סיים אפלטון את הדיון בעיר הזאת הציג בדיאלוג "טימאיוס" את היֵשים62 האלוהיים והטבעיים כפי שנתפסים ע"י השכל וידועים באמצעות המדע. הוא הראה מהם המדעים אשר יש להנהיגם באותה עיר ומהם אותם נושאים אשר טרם נחקרו ויש לחקרם כהלכה באותה עיר. כך יצמחו דורות של חוקרים אשר יחקרו מדעים אלו וישמרו את תוצאות מחקריהם עד אשר ייחקרו עד תום. 

			27.	(21) לאחר מכן דן בדיאלוג החוקים63 במשטר המעולה אשר תושבי העיר אמורים להנהיגו.

			28.	לאחר מכן הסביר מה טיבה של השלמות האנושית אליה הגיע זה אשר שילב את העיסוק במדעים התיאורטיים, המדיניים והמעשיים ולאיזו מדרגה הוא ראוי בעיר זו. הוא הסביר כי היא הנהגת העיר. דברים אלו מצויים בדיאלוג קריטיאס,64 שמשמעו ההבדלה בין האמיתות, בו סיפר אפלטון שקריטיאס תיאר כיצד צריך להיות מי שהולידו טימאיוס וגידלו וחינכו סוקרטס. המדובר באותו אדם אשר יש לו הידע והיכולת לעסוק בנושאים הכלולים הן בטימאיוס65 והן בהחוקים.

			פרק ז

			29.	לאחר כל אלה נשאר לאפלטון לדון בעיר הזאת הלכה למעשה ואמר כי משימה זו תתבצע על ידי מחוקק אשר יחוקק את חוקי המדינה. לכן הוא חקר לאחר מכן מה ראוי להיות טיבו של המחוקק. זאת בדיאלוג אפינומיס,66 שמשמעו החוקר. 

			30.	לאחר מכן שאל אפלטון מהי הדרך אשר בה יש ללמד את תושבי הערים והאומות מדע זה, כיצד לחנכם67 לאותו אורח החיים [הרצוי], מהי הדרך בה יש לנקוט האם בדרך בה הלך סוקרטס או בדרכו של (22) תרסימאכוס. הוא חזר בהקשר זה על הסיפור על שיטתו של סוקרטס להבהיר בפני בני אתונה כי דרך החקירה המדעית יצליח להעמידם על בערותם. הוא הסביר את שיטתו של תרסימאכוס והבהיר כי הוא היה בעל יכולת גבוהה מזו של סוקרטס לחנך את הנוער וללמד את ההמון. לסוקרטס היתה היכולת לחקירה מדעית על הצדק, המעלות וכוחה של האהבה, אך לא היתה לו היכולת לחנך את הנוער וההמון. הפילוסוף, המלך והמחוקק רצוי שיהיו בעלי שתי היכולות גם יחד. שיטתו של סוקרטס התאימה לאליטה וזו של תרסימאבוס התאימה לנוער ולהמון. 

			31.	לאחר מכן חקר אפלטון מה ראויות להיות מעלות המלכים, הפילוסופים והמעולים בעיני תושבי העיר, באיזו דרך יביעו את הערצתם כלפיהם וכיצד יהללו את המעולים והמלכים. דברים אלו מצויים בדיאלוג מנכסנוס.68 אפלטון טען כי קודמיו התעלמו מעניין זה. 

			32.	לאחר מכן דן אפלטון בשנית בעניין ההמון בערים ובאומות בזמנו וטען כי האדם השלם, החוקר והאנשים המעולים מצויים במצב מסוכן מאד בחברה זו. לכן ראוי לנהל את ענייניו של ההמון כדי להעבירו מאורח חייו ומדעותיו אל האמת ואל אורח החיים המעולה או לקרבם אליו. באגרות אשר כתב התווה אפלטון דרך לביטול אורח החיים של האומות (23) ושל החוקים הנפסדים באותן ערים, כיצד לשנותם וכיצד לשפר את אורח חייהם. באגרות אלה הוא הביע את דעתו כיצד לנהל באופן מודרג את השינוי לאורח חיים מעולה ולחוקים נכונים. כדוגמה לכך הביא את תושבי אתונה עירו ואת אורח חייהם ותיאר כיצד יש לבטל את חוקיהם וכיצד לשנותם. הוא הביע את דעתו בדבר דרך השינוי המודרגת ואת הדעות והחוקים אשר אותם יאמצו לאחר ביטול אורח חייהם וחוקיהם. 

				זהו סוף הפילוסופיה של אפלטון. השבח לאל לבדו והתפילה על מחמד ומשפחתו נקיי הכפיים. 

			מבוא:

			אלפאראבי על הפילוסופיה של אריסטו

			הטקסט המתורגם בזה הוא על פי מהדורת מֻחְסִן מַהְדִי, בירות 1961.69 מהדורת זו מסתמכת על כתב היד (מספר 4833) מאוניברסיטת איה סופיה בקונסטנטינופול.70 חיבור זה הוא השלישי בין חיבורי אלפאראבי כפי שמובאים בחיבורו של צַאעִד בן אַחְמַד אַלְאַנְדַלוּסִי71 כאשר הקודמים לו הם "תַחְצִיל אלסַּעַאדַה"72 והפילוסופיה של אפלטון.73 

			נקודת המוצא של אלפאראבי היא בריאות הגוף. באדם, כיצור סקרני, קיים ידע הטבוע במהותו משחר היוולדו. כל ידע שרוכש האדם במהלך חייו, דהיינו השכל הנקנה שהוא פועל יוצא של הרצון והבחירה האנושיים ואף מותנה באורח חיים נאות, נשען על ידע ראשוני זה. משמע, שלמותו של האדם היא פוטנציאל הדורש מימוש בפועל. בריאות גופו וחושיו היא אחד התנאים למימוש זה. 

			תחילת המדע — הישים הנקלטים בחושים ובעקבותיהם ניתוח אינטלקטואלי של נתוני החושים. רכישת הידע מביאה את האדם לשמחה פנימית. מעבר לכך, בעל הידע הוא בעל מעלה, מלכתחילה בעיני עצמו ויש לו השאיפה שאף אחרים יראוהו כך. 

			הידע המעשי קודם לעיוני מבחינת חשיבותו היומיומית לאדם הפועל קודם כול למען תקינות מצבו הגופני והשגת ההכרחי והמועיל לחייו הפיסיים. מעבר לכך שואף האדם להנאות המותנות בהשגה חושית כאשר ההנאה היא מעצם ההשגה ולא לשם הפקת תועלת מוחשית. 

			כדי להשיג תוצאות על החוקר להציב לעצמו תכלית אליה הוא שואף בפעולתו. התוצאה היא הידע הנרכש. ידע זה קשור בידיעת מטרת העולם כי השגת מטרת האדם מסייעת להשגת מטרת העולם כולו שהרי אין האדם אלא חלק ממנו ובפעולתו הוא מקדם את העולם לקראת שלמותו. 

			נקודת המוצא של אריסטו היא הלוגיקה, האורגנון, הכלי והמצע לארגון החשיבה המופתית ("בֻּרְהַאנִיַּה"), הדיאלקטית ("גַ'דַלִיַּה") והסופיסטית ("מֻגַאלִטַה"), לשימוש בלשון ולהוראה. הלוגיקה שופטת הן את הידע הראשוני והן את הידע הנקנה ומדריכה את המעיין בדרכו אל האמת הוודאית ("יַקִין", בניגוד ל"טַ'ןּ", סברה בלתי מוכחת מבחינה לוגית). זאת, כאשר אחת ממטרותיה היא הפרכת טיעוני הסופיסטים והטעיותיהם. 

			בחקירת מדעי הטבע החל אריסטו קודם כול לעסוק בישים הנקלטים על ידי החושים על סוגיהם, מיניהם ומאפייניהם, וכתב את הקטיגוריות, אלמקולאת בערבית. כאשר אנו רוצים לאפיין עצם כלשהו התווה אריסטו עשר הבחנות, הן הקטיגוריות, אשר כולן או חלקן תאפשרנה לנו להכירו. 

			בעיסוקו בלוגיקה הבחין אריסטו בין המדעים השונים, הסביר מהם מונחי היסוד שלהם, סוגיהם ומיניהם; וככלל מה הן הנחות הכרחיות, אפשריות וקיומיות, כיצד נבנה היקש ומסיקים מסקנה, כיצד בונים טיעון, כיצד מגיעים לידיעה וודאית וכיצד מבחינים בין ידיעה וודאית להֶפְכָּה; ובהמשך הדברים במה על האדם להיות ניחן כדי שיוכל לרכוש יכולות אלה.74 

			אלה הן יכולות המאפיינות את החוקר כפרט. ברם, תהליך החקירה כרוך בשיתוף פעולה עם עמיתים הדורש דיון, וויכוח ושכנוע הדדי. לשם כך עליו לרכוש את אומנות הדיאלקטיקה.75 במסגרת זו פירט אריסטו וניתח את דרכיהם הנלוזות של הסופיסטים והתווה את הדרך להתמודד עם טיעוניהם.76

			מאחר שאריסטו שם לנגד עיניו את חינוך הכול, כולל ההמון, להשגת האמת הוא עסק אף ברטוריקה ובפואטיקה. הרטוריקה היא אומנות השכנוע ("אִקְנַאע") המספקת לנואם כלים להעברת ידע לזולת באמצעים התואמים את יכולת תפיסתו. הפואטיקה משתמשת בחיקוי ("מֻחַאכַּאה") עניינים תיאורטיים באמצעות דימויים, אשר לבטח אינם מהווים הוכחה מופתית. אלו מרשימים את איש ההמון גם אם אין הוא מבין אותם עניינים תיאורטיים לאשורם. 

			מדעי הטבע עוסקים בתופעות ובישים הנקלטים ע"י החושים, ממיינים אותם לקטיגוריות ומבחינים בין עצם ומקרה, בין סוגים ומינים. המיון שלנו הוא פרי ניתוח אינטלקטואלי של נתוני החושים כך שתופעות הטבע קיימות עבורנו בשני מישורים: מוחשי ואינטלקטואלי. שכלנו מפריד בין עצם ומקרה בה בשעה שבפועל אין הם ניתָקים איש מרעהו. 

			בהמשך מגדיר אריסטו מהו הטבע, מהו יסוד קיומם ותנועתם של הישים בטבע — החומר, הצורה, הפועֵל והתכלית, והיותם סופיים. הוא הגדיר את ארבעת היסודות (עפר, מים, אוויר ואש), הישים מתחת לגלגל הירח, התנועה, הזמן והקשר ביניהם, שהרי הזמן הוא יחידת התנועה, כולל התהוותם וכליונם. כמו כן דיבר על היסוד החמישי הנע בסיבוב מעבר לארבעת הגופים הללו ועל גרמי השמיים המהווים גורם לדינמיקה המאפיינת את כל הישים מתחת לגלגל הירח. מעל כולם נמצא המניע הראשון הבלתי מונע שאינו גוף ולא כוח בגוף. 

			עתה הגיע אלפאראבי לדבר על הנפש וכוחותיה, זו המהווה את העיקרון, הפועֵל, הצורה והתכלית של הגוף המאכלס אותה. המדובר בצומח, בחי ובמדבר שכולם הם בעלי נפש.

			בעלי הנפש ניזונים באמצעות הכוח הזן, חשים בכוח התחושה, נעים בכוח התנועה אשר באמצעותה הנפש מניעה אותם וזוכרים בכוח הזיכרון. לבעלי חיים שונים יש מקומות מיוחדים לכוחות אלה. 

			כאשר דן אלפאראבי בפעולות האדם המצויות מעל ומעבר לפעולות הנפש הסתבר לו כי קיימים באדם כוחות מעבר לאלה המצויים בבעלי החיים אשר סיבותיהם אינן נובעות לא מכוחות הנפש ולא מכוחות הטבע וכי שלמותו של האדם היא תוצאה של יכולת החשיבה הנובעת מהשכל. השכל המעשי, ממנו נובעים הבחירה, הרצון והמוטיבציה האנושית להישגים, קיים כדי לשרת את העיוני המצוי מעליו. כאשר שכל זה משיג את שלמותו כי אז הוא שכל בפועל לאחר שהיה שכל בכוח ובכך הוא מתגבר על היסוד הגופני שבאדם. אולם, כדי שאותו שכל יצא מן הכוח אל הפועל אין די ברצון האדם ובבחירתו אלא יש צורך בשכל כלשהו בפועַל, דהיינו השכל הפועֵל, המעניק לשכל בכוח את ההכנה הטבעית להגעה אל המושכלות. שכל זה הוא נצחי, אינו חומר והוא משמש צורה, תכלית, פועֵל ודגם כדי להגיע אל השלמות האנושית. שלמות האדם תלויה בהתאחדותו עם השכל הפועל. ברור מכאן כי אף אחד מבעלי החיים האחרים אינו מסוגל להגיע לשלמות העיונית. העיסוק בנושאים אלו מצוי מעבר לפיסיקה. הוא נושאה של המטפיסיקה. 

			אושרו של האדם יכול להתקיים רק במסגרת המדינית. הוא תלוי בפעילותו האינטלקטואלית התיאורטית והפוליטית ובצירוף שתיהן גם יחד. בפתיח של חיבורו טוען אלפאראבי כי אריסטו רואה את שלמות האדם בדומה לאפלטון. נראה שבנקודה זו קיים הבדל ביניהם שאין אלפאראבי מחדד אותה. המלך־הפילוסוף האפלטוני, לאחר שהשלים את השכלתו הפילוסופית, "יורד אל המערה" ומנהל את עסקי המדינה עד "יציאתו לגימלאות" כאשר הוא פורש ל"איי המאושרים" להתפלספות בבדידות. אריסטו מדבר על השלמות האינטלקטואלית האנושית כיעדו של האדם ואין הוא דן בניהול המדינה ע"י האדם המושלם. אם אריסטו יעדיף את השלמות של השכל העיוני הרי שאפלטון שם דגש לא פחות חשוב על השכל המעשי בניהול המדינה. מבחינה זו קרוב אלפאראבי יותר לאפלטון מאשר לאריסטו. 

			את חיבורו מסיים אלפאראבי בתזה שהפילוסופיה צריכה להיות נחלתו של כל אדם במידה האפשרית לו, ואלם למטפיסיקה לא הגיע בספר זה מאחר שלטענתו הידע בנושא זה אינו מצוי בידינו. יש להניח שהוא הכיר את המטפיסיקה לאריסטו אולם בכוונת מכוון לא נגע בה. ניתן לשער שלדידו הידע על העולם הטרנסצנדנטאלי הוא מעבר ליכולתו של האדם משום שהוא סבור שאין חיים אחר המוות ולא נשאר מהאדם מאומה פרט למה שהושג ע"י החושים שהרי אין בעולם ישים פרט לישים החומריים. 

			הפילוסופיה של אריסטו, חלקיה, מעלות הסדר בין חלקיה, המקום בו החל ואליו הגיע77

			בשם אללה הרחמן והרחום

			(1)

			(59) 1. אריסטו רואה את שלמות האדם בדומה לאפלטון ואף מוסיף עליו. אולם, מכיוון ששלמות האדם אינה מובנת מאליה ואין זה קל להסבירה במופת78 המביא לידי וודאות, ראה אריסטו לנכון להתחיל בנקודה הקודמת לזו בה החל אפלטון. אריסטו ראה כי הכול משתוקקים מטבעם כבר משחר ילדותם להשיג ארבעה דברים בהם הם חושקים ואשר שום מבוקש אינו קודם להם בזמן: בריאות הגוף, בריאות החושים, תקינות היכולת להבחין מהו הטוב לבריאות הגוף והחושים ותקינות הכוח לפעול למען בריאותם. יכולת ההבחנה היא הידיעה ההכרחית והמועילה. הפעולה למען בריאות האדם היא ההכרחית, המועילה והעדיפה על כל פעולה אחרת בין אם המדובר הוא בפעולה ובין אם בדיבור, אחת היא אם זו פעולת האדם למען עצמו, אם היא בשיתוף פעולה עם אחרים למען עצמו או פעולה שלו עצמו למען הזולת. לפעולה המועילה וההכרחית יש זכות קדימה על פני הדיבור אשר אף בו יש תועלת והכרח. מעבר לכך, הכול עשויים להעדיף את השגת אותם ארבעת הדברים בשלמותם. 

			(60) 2. בהמשך לימודו מצא אריסטו כי הנפש משתוקקת לגלות את הסיבות לישים המוחשיים, ליֵשים79 הניתנים לצפייה בשמיים ועל פני כדור הארץ ולכוחות אשר מגלה אדם בנפשו. הוא אף משתוקק לדעת את האמת על מה שמתרחש בנפש ועולה בדעתם של בני אדם, האם אלו הגיגים שהוגה האדם בעצמו או האם הוא מושפע מהגיגים שעלו במחשבתו של מישהו אחר והגיעו לידיעתו. דברים אלו אינם שייכים לאותם ארבעת הדברים דלעיל. ידיעתם אינה מועילה לידיעה של אותם ארבעת הדברים ולא לשום דבר אחר פרט לעצם היותם ידועים ולהיותם חלק ממערכת הידע של אותו אדם. כאשר רוכש האדם ידע בנושאים אלו הרי שזה מסב לו הנאה ושמחה. ככל שהידע שלו עמוק וקרוב לוודאות שמחתו והנאתו גדלים וככל שהיש אותו השיג והפנים מושלם יותר כן יגדלו שמחתו והנאתו.

			לאור הידע שרכש רואה האדם כי הוא זכה לחסד, למעלות טובות, לאצילות ולכבוד גם אם אחרים אינם רואים זאת כך. כאשר הוא מביט על הישגיו בינו לבין עצמו הוא רואה את עצמו בעל מעלה ושלמות גם אם אחרים אינם רואים זאת כך. הוא רואה את עצמו בעל מעלה ויתרון ומתפעל מעצמו וממה שהשיג. בעקבות זאת הוא חושב שראוי שאף אחרים ידעו על כך ומשום כך יכבדוהו, יהללוהו, יגדלוהו וישבחוהו בעיקר משום שתחומי הישגיו אינם ידועים לכל אחד והבנתם קשה לכולם. 

			אם כי הכול סבורים כי ידע ומידע זה אינם הכרחיים ואין בהם כל תועלת למען מימוש אותם ארבעת הדברים אלא הם תוספת מעבר להכרחי ולמועיל, הרי שהם מעידים על כבודו ומעלתו הגבוהה של מי שרכש אותם. לכן מלכתחילה הם מחלקים את הידע אשר האדם משתוקק לרכוש אותו לשניים: הידע אשר משתוקק האדם לרכשו כדי להשיג באמצעותו אותם ארבעת הדברים דלעיל או כדי לשפרם ולהביאם למצבם המיטבי, וידע המהווה תוספת מעבר לידע הנחוץ אשר משתוקק האדם לרכשו למען עצמו ולא לשום תכלית אחרת. חלוקה זו נובעת מהתשוקה הנפשית לשני סוגי הידע (61) עוד לפני שנחליט מה ביניהם עדיף וממה יש להימנע. לכן הסוג הראשון מכונה מעשי והשני עיוני. 

			מעבר לכך, אם כי אנשים עשויים להשתמש בחושיהם כדי להבחין בין מה שמועיל להם להשיג אותם ארבעת הדברים המבוקשים [ובין מה שאינו מועיל להם בכך], הרי שהם עשויים להשתמש בהם גם להשיג ולדעת דברים אשר אין בהם תועלת להשגת אותם ארבעת הדברים. הם משתוקקים להשיג דברים מוחשיים אשר השגתם בחוש אין בה כל שימוש להשגת אותם ארבעת הדברים. הדברים אמורים בפסלים, בנופים יפהפיים, ביצירות המענגות את האוזן ואת חוש הריח והמישוש ולא בשום אובייקט מוחשי אחר אלא רק בזה המעניק להם הנאה מוחשית בלבד. זאת משום שמשמעות המילה "מְהַנֵּה" אינה אלא שהאדם תופס כהלכה את האובייקט הגורם לו הנאה רבה, שהרי ההנאה אינה יכולה להיגרם ללא השגה חושית והיא קיימת [בבעלי חיים] שהם יצורים בעלי השגה חושית, ונעדרת אצל חסרי השגה זו.80 

			מעבר לידיעת אובייקטים המושגים בחוש קיימות ידיעות נוספות המושגות אף הן בחוש אשר עשוי האדם להשתוקק לרכשן ולהתרכז בהשגתן ובידיעתן בלבד. המדובר הוא בהנאה אשר ידיעתן תסב לו כאגדות, מעשיות, סיפורים על אנשים ואומות אשר מספרים אותם אנשים ומאזינים להם להנאתם בלבד. משמעות ההנאה מהם אינה אלא נחת ועונג. הוא הדין באשר לצפייה בחקיינים, בהאזנה לסיפורים, לשירה, לסקירת מה שיכול האדם להבין מהשירים ומהאגדות אשר הוא מספר או קורא. אלו הם דברים אשר חש בהם האדם נחת והנאה רק ממה שהוא מבין מהם. ככל שהשגתו ברורה יותר כן תהיה הנאתו שלמה יותר. ככל שיהיה האדם מעולה ומושלם יותר בנפשו כן הנאתו מהדברים אותם הוא משיג תהיה שלמה יותר. לפיכך אף אלה הן ידיעות והשגות אשר מטרתן היא ההשגה וההנאה מעצם השגתן ולא לשם הפקת תועלת למען אותם ארבעת הדברים. (62) למרות שאנשים עשויים להשתמש בהם בהנחה שיש בהם תועלת להשגת אותם ארבעת הדברים הרי שזה מקרי בלבד שאדם המבקש הנאה ישתמש בהם להשגת אותן ארבע המטרות דלעיל. 

			3. לאחר מכן גילה אריסטו כי בנוסף לידע המושג בחושים קיים ידע הכרחי הטבוע81 באישיותו של האדם משחר היוולדו. בידע אשר השיג באמצעות חושיו משתמש האדם לעיתים כדי להשיג אותם ארבעת הדברים וכאשר יחוש כי אותו ידע אשר השיג אינו מספיק לו יחזור ויפנה אל אותו ידע הטבוע בו. וכאשר ירצה האדם לדעת כל מה שהוא זקוק לו ייווכח לראות כי הידע אשר איתו נולד אינו מספיק לו ברוב הדברים וברוב הזמנים ואינו עונה על צרכיו כולם. תחושה זו גורמת לו להיסוסים ולחוסר פעילות עד אשר יתבונן, יחשוב, יבדוק את עצמו וישקול את דרכו. במרבית המקרים הוא ינסה לקבל ידע מזולתו באופן שישאל אחרים ויתייעץ איתם באותם נושאים אשר הוא חושב שאינו מסוגל להגיע לידי מסקנה בכוחות עצמו. זאת משום שהוא לא הוכשר מעצם הולדתו להגיע לידיעה כזו. הוא מגלה ידע אשר לא היה לו מלכתחילה באמצעות בחינה, התבוננות, שיקול דעת ומחשבה. במקרים רבים הוא עלול לבוא לידי מבוכה ואינו יכול להחליט איזו משתי האלטרנטיבות מועילה ואיזו מזיקה. אז ייתכן ויתברר לו לאחר בחינת הדברים כי הוא טעה במסקנותיו מבלי שחש בכך קודם לכן. 

			יתברר לו כי הידע אשר אותו רכש באמצעות התשוקה, החקירה ושיקול הדעת אשר השקיע, חלקו יציב וחלקו רופף. אולם כאשר יגיע לידע וודאי לאחר חקירתו הרי שזו הידיעה המושלמת אותה הוא חפץ לרכוש והתכלית אשר אין וודאות ומהימנות מעבר לה. זהו מצבו של האדם בהקשר לידע המעשי. 

			(63) אריסטו הסביר כי קיימות שלוש דרכים להשגת ידע מעשי. האחת היא ההשגה באמצעות החושים; השנייה היא ההשגה באמצעות הידע הראשוני82 מעבר להשגה החושית; השלישית היא ההשגה על ידי חקירה, התבוננות ושיקול דעת. נראה כי דרכי השגה אלו רלוונטיות אף לידע העיוני. מכאן שההשגות הן שלוש: השגה חושית, ידיעה ראשונית מעבר למה שמספקים החושים, וידיעה הנובעת מחקירה והתבוננות. הידיעה שהיא תוצאה של חקירה ושיקול הדעת מושגת קודם כול מהידיעה הראשונית, לא בדרך החקירה ולא משיקול הדעת. כאשר נחקרים הדברים עוד לפני היותם ידועים ומשתוקק האדם לחקור אותם הם נקראים מוחשיים. הידיעות הראשונות אשר משתמשים בהן כדי להבהיר מה שרוצה האדם לדעת הן ההקדמות. אלה אשר רוצה האדם לדעתן הן המידע המבוקש83 ולאחר שהפכו לידע נרכש הוא מכנה אותן מסקנות. אלה הם מלכתחילה שלושה דברים. 

			הוא הסביר כי האדם אינו יכול להגיע למסקנה מהם הדברים המועילים, לא כיצד לפעול ולא למען איזה מהם לפעול כל עוד אינו יודע מהי המטרה המוגדרת והמוצגת בפניו אשר לשמה הוא פועל. ידוע לנו כי האדם פועל להשגת אותם ארבעת הדברים עליהם דיברנו לעיל. אולם אם יתבונן האדם וייטיב לחקור איזהו מן הארבעה הוא המשמש תכלית לכל השאר ואילו מן הארבעה הם האמצעים להגעה אל אותה תכלית, למשל האם בריאות הגוף היא אמצעי למען בריאות החושים או האם על האדם לשקוד על בריאות חושיו למען בריאות גופו, שהרי החושים קיימים כדי להבחין מה טוב לבריאות הגוף, או שכל הארבעה נוצרו כדי להשיג כל דבר מועיל אפשרי — כל השאלות האלה הן מוקד למבוכה. שהרי אם החושים הם התכלית הרי שאין הדבר ראוי שישמשו לבריאות הגוף ואילו הגוף ישמש כלי, מכשיר או חומר לקיומם של החושים. היכולת להבחין כהלכה מה מביא לבריאות הגוף וליכולת לפעול (64) — כל אלה הם למען בריאות החושים. מכאן שפעילות החושים והתועלת אשר מפיק האדם מהם היא התכלית.

			יכול אדם להתנגד לנאמר. זאת משום שאנו מוצאים את עצמנו משתמשים בחושים כדי להשיג מה מועיל לבריאות גופנו ושאר [אברינו]84 או בכל אחד למען השני. כל אחד מהם משמש מכשיר למען זולתו וחוזר חלילה. אם נניח שכל אחד משניהם הוא המטרה של האחרים — כיצד ייתכן הדבר? או אולי חלק מכל אחד מהם ישמש כתכלית? על האדם לדעת כהלכה את האמת בנושא זה כדי שפעולתו תהיה למען מטרה מוגדרת ולא ללא מטרה או למען דבר אשר אינו ראוי לשמש מטרה בעצמו. ועם כל זאת העובדה שהאדם הגיע למסקנה כי בריאות הגוף ובריאות החושים אשר עימהם נולד היא התכלית, מסקנה זו טעונה הוכחה. האדם הוא מן הישים אשר שלמותו לא ניתנה לו מראשיתו אלא בדרגתה הנמוכה ביותר ועם כל זאת נֵיחַן האדם בנקודת מוצא85 אשר במאמץ הבא מתוך טבעו, רצונו ובחירתו יוכל להגיע לשלמותו. כך בריאות הגוף ובריאות החושים עשויה לִדְמות למה שניתן לו בילדותו ובבחרותו. ההתרכזות בבריאות הגוף והחושים דומה להתרכזותו של האדם בילדותו ובבחרותו. בריאות הגוף היא הכנה למטרה אחרת. בריאות החושים עשויה להיות נקודת מוצא לפעולה למען תכלית אשר בריאות הגוף הוא בחזקת אמצעי לה. זאת ועוד, נניח שהאדם מתרכז בבריאות הגוף, החושים, ביכולת ההבחנה מהי הדרך המובילה לשלמות שניהם וביכולת לפעול למענה. מנקודה זו הוא ממשיך ושואל את עצמו מהו המצב העדיף של בריאות הגוף והחושים אשר עליהם נאמר שהם במצב המיטבי (65), מהו המצב המיטבי של יכולת ההבחנה ושל היכולת לפעול בהתאם לה? כאן יש מקום למבוכה ולחילוקי דעות. 

			ועוד, נניח שהוא ישוב, יתבונן וישאל את עצמו האם עליו להתרכז בבריאותו ההכרחית של כל אחד מן הארבעה או עליו לעסוק רק בשלמותו העליונה של כל אחד מהם? האם תשוקת הנפש להגיע אל השלמות העליונה היא תשוקה מופרזת או חריגה אל מעבר ליכולת ההשגה, הפעולה ורכישת הדעת באשר לשלמות המכסימלית אשר מתייחד בה האדם?

			אז יתחיל האדם לעיין ולהתבונן כיצד מניעה הנפש את האדם לדעת את האמת על מה שעולה בדעתו וכיצד משתוקק האדם להבין את סיבות היֵשים הנראים לעין. האם זו תשוקה לידיעה אנושית או תאווה מוגזמת וחריגה אל מעבר ליכולת ההשגה האנושית אשר אַל לו לאדם לנסות להעפיל אליה, או אל עניין שהוא האנושי באמת מאחר שהוא האופייני לאדם יותר מאשר אותם ארבעת הדברים? הרי אותם ארבעת הדברים משותפים לאדם ולשאר בעלי החיים משום שלכל בעל חיים יש גוף, חושים ויכולת להבחין באמצעים אשר עליו לפעול כדי לשמר את בריאותם של גופו וחושיו. אולם אין לו תשוקה לעמוד על סיבות הדברים המוחשיים ולהבין את הסיבות של מה שהוא רואה בשמיים ובארץ ואין לו יכולת ההתפעלות מדברים אשר את סיבותיהם הוא משתוקק להבין. 

			ובהמשך התבוננותו תעלה השאלה: מדוע יש לאדם תשוקה טבעית לדעת דברים אלו ומדוע — ואם ידע זה אינו אנושי — נֵֵֵֵיחַן האדם מטבעו86 בתשוקה לדעת אותם כאשר יש בידו הידיעות הראשונות המנחות אותו אל האמת בדברים אלו? דברים אלו עשויים, כך מסתבר, להיות (66) אנושיים. האם עשוי האדם להיות יותר שלם באנושיותו בידיעת דברים אלו בעצמותו87 או באמצעות תכונה88 מתכונותיו? ידיעת דברים אלו עשויה להיות מהותו של האדם או פעולה הנובעת ממהות זו. אם זו אחת מהפעולות הנובעות ממהותו, ומהותו זו, אשר פעולתו היא חלק בלתי נפרד ממנה, תשיג באמצעותה את שלמותו האחרונה כאשר הוא פועל את פעולתו זו, כי אז עליו לדעת את המקור ממנו נבעה אותה פעולה, והאם מקור זה הוא התכלית אותה הוא מבקש להשיג בכל פעולותיו הקודמות או לא? 

			מעבר לכך, נפשו של האדם משתוקקת לדעת דברים המועילים להשגת ההכרחי. הידע מיותר ואינו מועיל להשגת ההכרחי כאשר הדברים הידועים מיותרים, ויותר מכך, כאשר איכות הידע בדברים המועילים למען ההכרחי עולה על הכמות הנדרשת למען השגתו. האם תשוקתה של הנפש לדברים אלו היא שאפתנות יתר של האדם, תאווה מוגזמת וחולשה אשר נגרמה לאדם מחמת טבעו אשר יש להעלימן ולהכחידן, או, לחילופין, לממשן בשלמותן? נושא זה כולו מהווה מקור למבוכה, לחילוקי דעות ולהתבוננות. אין האדם יכול להעדיף אחת האלטרנטיבות על זולתה אלא אם תהיה בידו הוכחה חותכת משכנעת ואשר באמצעותה ישכנע אחרים. נושא זה הוא מוקד לחילוקי דעות בין העוסקים בו. כאשר האדם מתרכז במה שאינו תכלית הרי שהוא מעמיד עצמו בדרגה הנמוכה מן הראוי לו. 

			זאת ועוד, ברור הוא שהאדם, באמצעות מה שניחן בו בטבעו בבריאות הגוף, החושים, ביכולת ההבחנה וביכולת הטבעית לדעת, מתבונן וחוקר בכוח הרצון וביכולת הבחירה: האם הכלים אשר ניחן בהם בטבעו מספיקים כדי להגיע לבריאות הגוף והחושים כפי שהוא המצב אצל בעלי החיים, הצמחים, הגופים והטבע על כל חלקיו? אם שני אלה, דהיינו הגוף והחושים, (67) הם התכלית, והכלים אשר העניק לו הטבע דַיָם כדי לממש את בריאותם, כי אז מדוע הוענקו לו הרצון והבחירה? אולי הרצון והבחירה הם חולשה והגזמה מצד הטבע אשר יש להעלימן ולהכחידן? אולם מהי הדרך אשר בה יוכחדו הרצון והבחירה, האם באמצעות הרצון והבחירה או בדרך הטבע? אם שניהם הם אנושיים האם הם קיימים למען בריאות הגוף והחושים אשר הוענקו לאדם באופן טבעי או הם חלק טבעי הקיים בו כדי לרכוש ידע באמצעות הרצון והבחירה? או אולי הטבע והבחירה משתפים פעולה כדי שבאמצעותם ישיג האדם משהו נוסף? האם השלמות הסופית אשר ישיג אותה האדם תלויה במה שמעניק לו הטבע, או שמא הטבע אינו מספיק כדי שישיג האדם באמצעותו את שלמותו הסופית ללא הרצון והבחירה? והאם השלמות אשר ישיג אותה האדם באמצעות הרצון והבחירה, או באמצעותם בתוספת טבעו, היא השלמות אשר בה יתעצם או שזו שלמות של תכונה האופיינית לו? 

			ככלל, ראוי לו למעיין לבדוק מהי התכלית המהווה את השלמות העליונה של האדם, האם היא עצמותו של האדם, או פעולה הנובעת ממנה לאחר שמימש האדם את עצמותו? האם שלמות זו מגיעה לאדם בדרך הטבע או האם הטבע מעניק לו חומר והכנה להשלמתה, נקודת מוצא וכלי אשר בו הוא משתמש ברצונו כדי להשיגה? האם בריאות הגוף וחושיו היא מימוש עצמותו של האדם או שהנחה זו אבסורדית89 מאחר שתכונה זו משותפת גם לשאר בעלי החיים? או אולי הגוף והחושים הם הכנה ומכשיר למימוש עצמותו של האדם באשר הוא אדם? האם תשוקתו של האדם היא לדעת דברים אשר ידיעת אמיתותם בלבד היא המעניינת אותו ובה הוא מתעצם, או שהוא משתוקק להגיע לשלמות של תכונה כלשהי אשר בה יתעצם, או האם ידיעת האמת היא פעולה הנובעת מעצמותו משום שזו הוא שלמותו העליונה? 

			(68) לכן על האדם להתבונן ולחקור מהי עצמות האדם, מהי שלמותו העליונה, מהי הפעולה אשר בביצועה ישיג את השלמות הסופית אשר בה תתממש עצמותו? הנחה זו מחייבת לדעת מה, ע"י מה וכיצד הוא האדם, ממה ולשם מה הוא קיים. זאת כדי שפעולתו, בהיותו פועֵל, תהיה מכוונת להשגת תכלית זו. אם אין הוא יודע מעצמו מהי אותה שלמות הוא לא ידע את המטרה אשר לשמה הוא פועל. 

			אריסטו באר כי הפעילות האנושית האופיינית ניתנת לידיעה רק כאשר יודע האדם מהי המטרה אשר לשמה זכה למקומו בעולם כחלק ממנו ואשר בפעולתו יגיע העולם לידי שלמותו. זאת כשם שאי אפשר להכיר את פעולתם של האורג ושל הסנדלר ושל כל אחד מתושבי העיר מבלי לדעת את המטרה אשר לשמה כל אחד מהם קיבל את מעמדו בעיר ואת מידת התועלת שהוא מביא לה. כמו כן אין האדם יכול לדעת את מטרתו מבלי לדעת את מטרת הכלל אשר הוא מהווה חלק ממנו ואת מעמדו במסגרת הכלל ובין חלקיו. זאת כשם שאין אדם יכול לדעת את טיבה של האצבע, מטרתה ופעולתה מבלי להכיר את היד, טיבה, מטרתה ומעמדה בין שאר חלקי הגוף ומבלי לדעת קודם לכן את המטרה הסופית של הגוף בכללו. זאת משום שמטרת כל חלק מהכלל היא או חלק ממטרת הכלל כולו או שהיא מועילה בהכרח להשגת המטרה הסופית של הכלל. 

			ובכן, אם האדם הוא חלק של העולם ואם ברצוננו להבין מהי מטרתו, פעילותו, תועלתו ומעמדו, עלינו לדעת קודם כול את מטרת העולם כולו כדי שנדע בבהירות את מטרת האדם וכי עליו להיות בהכרח חלק מן העולם כי מטרתו היא הכרחית להשיג (69) את המטרה הסופית של העולם כולו. לכן, אם ברצוננו לדעת מהו הדבר אשר למענו עלינו לפעול עלינו לדעת מהי מטרת האדם ומהי השלמות האנושית אשר למענה עלינו לפעול. לשם כך עלינו לדעת את מטרת העולם כולו. לא נוכל לדעת זאת ללא הכרת חלקיו כולם על העקרונות העומדים ביסודם,90 דהיינו מה הם, כיצד הם [קיימים], ממה [נוצרו] ולשם מה [הם קיימים]. דברים אלו אמורים הן באשר לעולם בכללו והן לגבי החלקים מהם הוא מורכב. 

			מאחר שהאדם מורכב משניים, טבעי ורצוני,91 הרי שכאשר רצוננו לדעת מהי השלמות אשר משיג האדם באופן טבעי ומהי מטרתה עלינו להכיר את הטבע ככלל אשר מטרתו הסופית של האדם היא חלק טבעי ממנו. אם העולם הוא טבעי, כולל הרבה מחלקיו, כי אז כל דבר טבעי בעולם, בין אם העולם ככלל או חלק מחלקיו או מה שנוגע לטבעו של האדם ראוי למחקר, לעיון ולמדע בפני עצמו. מחקר זה יש לכנותו "מדעי הטבע". 

			אשר לרצוני — על האדם לחקור נושא זה באשר לאדם ולשאר הישים ולייחד עיון, מחקר ומדע מיוחד לדברים הנובעים מן הרצון. מדע זה יכונה "המדע האנושי והרצוני" מאחר שהוא אנושי ומתייחס לאדם בלבד. 

			וכאשר נגיע לידיעה מהי השלמות אשר למענה נוצר92 האדם, וידיעה זו לא ניתן להשיגה בדרך הטבע בלבד ולא ברצון בלבד אלא בשיתוף הטבע והרצון יחדיו, הרי שהפעולות ואורח החיים93 אשר באמצעותם תושג השלמות הם אורח החיים האנושי והמעולה הכולל מעלות, מעשים טובים ואורח חיים (70) נאות. מה שמסיט את האדם מאותה שלמות הם המעשים והמנהגים הבלתי אנושיים דהיינו הפחיתויות, המגרעות, המעשים והמנהגים המגונים. במקרה זה נוכל לדעת כי המידות הראשונות הן הראויות להעדפה והאחרונות — יש להימנע מהן. 

			מאחר שהטבעי והמוּלָד הקיימים באדם קודמים בזמן לרצון ולבחירה, ומה שמושג לאדם הוא באמצעות הרצון והבחירה, הרי שהעיון במה שקיים בטבע בכללו חובה שיקדם למה שמצוי ברצון ובבחירה בכלל. זאת ועוד, מאחר שבלתי אפשרי להבין מה הם הרצון והבחירה ומה שנובע מהם מבלי לדעת קודם כול מהו הטבעי לאדם, יש לחקור מהו הטבעי לאדם לפני חקירת הרצון והבחירה. ומאחר שהידע על מה שעל האדם לדעת אותו ולפעול בהתאם למה שמתחייב ממנו הוא הידע הוודאי ואין בלתו, ראוי לו לאדם לשאוף אל הידע האמיתי בכל הדברים הטבעיים והרצוניים אותם הוא חוקר. 

			לכן ראה אריסטו לנכון להגדיר בראש וראשונה מהו המדע האמיתי, למה הוא מתחלק, מהם הנושאים בהם הוא עוסק, כיצד, במה וממה נובעים הנושאים המעניינים אותו; מהן הסברות, מהו השכנוע,94 מהם סוגיהן, מה הקשרן, על ידי מה, כיצד ומה מקורן; מהם הגורמים המסיטים את החוקר מהמדע האמיתי מבלי שיחוש בכך, כמה הם, מה טיבו של כל אחד מהם, מהו סוג הטיעון95 שיש להשתמש בו בתהליך ההוראה, ממה הוא מורכב, מהם סוגיו, איזה מין ממיני ההוראה מביא אל המדע האמיתי, מהו הסוג מסוגי ההוראה הוא המביא אל הוודאות; מהי (71) שיטת ההוראה אשר תקנה ללומד את יכולת השכנוע והדמיון ביחס לנושא אשר הוא עומד ללמדו, מהי המלאכה96 אשר באמצעותה ירכוש האדם את היכולת להורות את האמת הוודאית ולהשיגה, כמה הם סוגיה ומה טיבו של כל אחד מהם, ומהי המלאכה הכוללת את כל דרכי ההוראה? 

			4. לאחר מכן המשיך אריסטו ובאר כיצד ניתן ללמד את בני האדם על סוגיהם השונים, מה ילמדו ובאילו דרכים, איזה מין97 של ידע יש ללמד כל סוג למען ידע כל אחד מהי התכלית אשר למענה הוא פועל כך שיפעל בדרך הנכונה ללא כל ספק. 

			בהמשך דבריו הגדיר אריסטו מהו הטעון אשר בו משתמשים הסופיסטים,98 מה הוא, ממה הוא מורכב ומה הם סוגיו? הוא הסביר את מיני הסגולות99 והתכונות הרעות הנוצרות במוחו של האדם בשל [השפעת] סוגי ההטעיות הללו, איזה מין ממיני הסגולות מושפע ע"י איזה מין ממיני ההטעיות. הוא הסביר כי התכונות והסגולות הן חמש100 ומהן הדרכים אשר על האדם לנקוט נגד הטעיות אלה ומה עליו לעשות כאשר הוא נתקל בהן.

			אריסטו כינה את המלאכה101 הכוללת את כל הדרכים הללו "מלאכת ההיגיון" מאחר שמלאכה זו מעצבת את החלק השכלי בנפש, מכוונת אותו אל האמת הוודאית ואל דרך הלימוד וההוראה המועילים ומאפשרת לו להבחין בין מה שמסיט אותו מהאמת הוודאית ובין מה שיועיל לו בדרכו אל ההוראה והלימוד. מלאכה זה תבהיר לו כיצד להשתמש בלשונו, כיצד לפנות לאנשים כדי ללמדם ומה היא דרך הטיעון של הסופיסטים המטעים. זאת כדי שישתמש בלשון כראוי וידיר עצמו מההטעיה. 

			(72) אריסטו הכיר בשלושה מדעים: הלוגיקה, מדעי הטבע ומדע הרצון. הלוגיקה, אליבא דידו, קודמת לשני המדעים האחרים, שופטת אותם ובוחנת את קביעותיהם. 

			שני המדעים הללו, דהיינו מדעי הטבע והרצון, כוללים יֵשים שהם אחד בסוגם. ומאחר שמטרת הלוגיקה היא בראש וראשונה לדון באותם ישים אשר נכללים בתחום מדעי הטבע והרצון, הגיע אריסטו לידי המסקנה כי החומרים והנושאים של שלושת המדעים הללו הם אחד בסוגם. ומאחר שמדע הלוגיקה קודם לשני המדעים האחרים החל אריסטו קודם כול למנות את הישים אשר הם חומרים ונושאים לשלושת המדעים הללו והכוללים את כל מה שמצוי בטבע ומה שמצוי ברצון. מה שמצוי בטבע הוא נושא למדעי הטבע,102 מה שקיים ברצון בלבד הוא נושא למדע הרצון103 ומה מהם שהוא משותף לשניהם, דהיינו מה שיכול להיווצר בטבע ומה שיכול להיווצר ברצון, שייך לשני המדעים הללו. מלאכת הלוגיקה משמשת מצע למה שזקוק כל אחד משני המדעים הללו. לכן מלאכת הלוגיקה מספקת מצע משותף לשני המדעים הללו, לנושאיהם ולחומריהם הראשוניים. 

			משום כך,104 הוא החל קודם כול לחקור ולמנות את סוגי הישים אשר מהם נובעות ההקדמות הראשונות105 הכוללות את הנושאים106 אשר יש לחוקרם והמוצאים את ביטויים בשפה המוכרת לכול. על ישים אלו מעידים החושים וכל מושכל מתבסס על תפיסת מוחש כלשהו. הוא ריכז את כולם בעשרה סוגים, אותם כינה "מאמרות", והעלה אותם על הכתב בספרו ביוונית "קטיגוריות" ובערבית "כִּתַאבּ אַלְמַקוּלַאת".107 סוגים אלו הם נושאי (73) מדעי הטבע וככלל אף של מדעי108 הרצון. 

			5. לאחר מכן החל אריסטו להסביר במה עוסק מדע הלוגיקה וכיצד ניתן להשתמש בו. הוא החל להסביר כיצד מורכבים סוגים אלו כדי ללמוד מהן הנחות היסוד109 העומדות בבסיסם של אותם מדעים ומכמה סוגים הם מורכבים. זאת ועוד, על בסיס כמה וכיצד מורכבים סוגים אלו אשר מהן תצמחנה שאלות היסוד, מהו המשותף להנחות ולשאלות ומה מבדיל ביניהן. כל שאלה היא ככלל נושא לשתי הנחות הסותרות זו את זו אשר האחת ביניהן היא בהכרח אמיתית והשנייה כוזבת כאשר החוקר אינו יודע איזו מהן אמיתית אולם מניח שאחת מהן אמיתית והוא מחפש לדעת מהי. שתי ההנחות הללו הן ההנחות ההכרחיות. [הנחות אלה נחלקות לשלושה סוגים.] הסוג הראשון הם אלה אשר בלתי אפשרי שלא תתקיימנה ויש אשר בלתי אפשרי שתתקיימנה. אלה הן ההכרחיות. השני הוא אלה אשר אפשר שתתקיימנה ושלא תתקיימנה ואלה הן הנחות האפשריות. השלישי הוא אלה הקיימות עכשיו או שאינן קיימות, אלה שבעבר היו אפשריות כפי שהן היום או לא, או ייתכן שתהיינה קיימות בעתיד כפי שהן כיום או לא. אלה הן הקיומיות.110 דברים אלו באו לידי ביטוים בספר אשר שמו בערבית "כִּתַאבּ אלעִבַּארַה" וביוונית Peri Ermeneias.111 

			6. לאחר מכן הסביר אריסטו כיצד הנחות יסוד אלו מתחברות זו עם זו וקשורות זו בזו באופן שתהווינה מסד לאמירה אשר משמעותה היא שרק אחת משתי ההנחות הסותרות זו את זו בכל נושא העומד לדיון תהיה בהכרח בעלת תוקף. כמו כן הוא דן בשאלה מה הם סוגי הידיעות הראשונות המהוות מוקד לדיון ואשר עליהן מתבסס המחקר בהנחות ההכרחיות, הקיומיות והאפשריות. הוא כינה את המסקנה המוסקת112 (74) מהנחות היסוד היקש מאחר שההיקש המוביל אל האמת בנושא הנדון נובע תמיד ובהכרח מההנחות המקדימות. הוא הסביר כי בחקירת כל בעיה העומדת בפנינו עלינו ללכת בדרך ההיקש אשר ממנו נלמד את האמת בפתרון הבעיה הנדונה. הוא הסביר כי כאשר ניצבת בפנינו אמירה עלינו לבחון אותה כדי לדעת האם זו אמירה אשר ממנה משתמעת האמת אותה אנו מבקשים לדעת. הוא הבהיר מה הם כללי השימוש בכל עיסוק רציונלי בו אנו משתמשים בחשיבה ובחקירה ברב או במעט. זאת משום שכל עיסוק רציונלי, יהא אשר יהא, אשר יש בו שימוש בכלי החשיבה, משתמש בחלק מכלים אלו. בנוסף לכך הוא מנה כל מה שיש בו שימוש בחקירה או במחשבה והבהיר כי כל מה שהחקירה והמחשבה משתמשים בו נמנה בספרו זה. בהמשך לכך הוא הסביר כי כל טיעון בכל מקצוע הזקוק להוראה ולהרצאת דברים, יהא סוג הטיעון אשר יהא, בין אם מטרתו ההוראה, ההטעיה או מניעת ההוראה, משתמש בכלים אלו או בחלקם. הוא קבע כללים אלו בספר אשר קרא לו "אנליטיקה" ובערבית "אַלתַחְלִיל בִּאלְעַכְּס".113 

			7. בהמשך הגדיר אריסטו מהו המדע בכלל, מהו המדע הוודאי, מהי שיטתו, מה הם סוגי המדע הוודאי, איזהו סוג מסוגיו הוא וודאי ובמה, במה ניכרת וודאותו, מנין הוודאות שאותו יש אותו אנו מתכוונים לחקור הוא היש הנדון, כיצד ניתן להכיר בוודאות בקיומו של אותו יש ובסיבת קיומו? כל השאלות הללו מסתכמות בארבע שאלות: הידיעה מהו, ממה הוא ולשם מה הוא? 

			(75) אריסטו הסביר מה הן הנושאים אשר יש לדון בהם בכל מין ממיני המדע הוודאי ומה הם החומרים והישים המהווים את הבסיס לנושאים ולהנחות היסוד אשר נבנה עליהם המדע בו עוסק איש המדע. המדובר הוא בחומרים אשר מהם נובעות ההנחות ההכרחיות, אלה אשר בלתי אפשרי שלא תימצאנה ואלה אשר בלתי אפשרי שתימצאנה. וודאות אינה יכולה להיות חלק של הנחות הכרחיות וקיומיות או להיות תוצאה שלהן. הוא קבע כי הנחות היסוד המהוות בסיס לקיומו של הדבר הן עקרונות ההוראה משום שמהן לומדים על הדבר המבוקש, על קיומו ועל סיבת קיומו, כאשר סיבות קיומו של הדבר מכונות "עקרונות קיום הדבר". 

			הוא הסביר מה הם סוגי החומרים אשר עליהם מתבסס כל מין ממיני המדע הוודאי שהרי עליהם נשענות הנחות היסוד של אותו מדע. זאת משום שלא ניתן להגיע לידיעה וודאית של כל סוג שהוא מן הישים ההכרחיים. אין זה אפשרי לדעת בוודאות מדוע האובייקט קיים אם אין אנו יודעים את הסיבה והעיקרון114 לקיומו. במקרה זה אנו יכולים לדעת בוודאות רק על עצם קיומו. גם לא ניתן להגיע לידיעה וודאית כלשהי על כל סוג מסוגי הנמצאים שהרי לא ניתן לברר את סיבת קיומם אלא רק של חלק מהם. הוא הסביר דברים אלו כולם. 

			הוא הסביר מה המדע115 הכולל את כל החומרים והישים אשר באמצעותו ניתן להגיע לידיעה וודאית, כלומר אותם חומרים המהווים בסיס להנחות ההכרחיות. הוא הבחין בינו ובין המדעים הכוללים את הישים אשר לא ניתן להגיע בעניינם לידיעה וודאית. מדעים אלה מעיינים או משתמשים בחומרים המהווים בסיס להנחות אפשריות וקיומיות. הוא ייחד למדע זה את השם "חכמה" בניגוד (76) לשאר המדעים. הוא טען כי אלו האחרים הקרויים אף הם "חכמה" הם חכמה באופן יחסי ורק בדרך הדמיון למדע האמיתי וכל מדע אחר המחקה מדע זה כדי למצות את הישגיו בידע ובמעשים קרוי חכמה רק כדי ליצור דמיון ביניהם. זאת כשם שאנו קוראים לאדם מלאך או אדם מעולה מתוך תקווה שאדם זה יחקה את מעשיו של אדם מעולה או מלאך. כשם שניתן לכנות אדם בשם זה מאחר שמעשיו או יחסו לכפופים לו תואמים אל אלה של אדם מעולה או מלאך, כך כל המדעים קרויים חכמה רק בדרך ההיקש, ההשוואה והדימוי למלאכת החכמה ומשום שאנשים סבורים כי הם רוכשים יכולות המאפיינות את החכמה. 

			8. לאחר מכן הוא הסביר מה הם חלקי מדע זה, מה הם המינים הכלולים בו, מה טיבו של כל מין ומין, מהם סוגי החומרים והישים הכלולים בו, מה הם הנושאים המאפיינים אותו, מה הן הנחות היסוד הכלולות בו ומהי דרך החקירה שיש ללכת בה בכל נושא או בכל מין ממיני מדע זה. זאת משום שכל מדע עיוני מורכב מנושאים, משאלות ומהנחות יסוד המאפיינים אותו, אותם הוא הגדיר באשר לכל מיני מלאכת העיון הקרויה חכמה. 

			9. אריסטו המשיך ודרג את מיני המדעים העיוניים על המשותף והשונה ביניהם, איזהו הקודם במעלה ואיזהו המצוי תחתיו ומה מעלת כל אחד לעומת האחרים. הוא שאל את עצמו האם קיים מדע הקודם במעלתו לכל שאר המדעים באופן שאין שום מדע הקודם לו ואילו השאר מצויים תחתיו? הוא הבהיר (77) מה הם קני המידה לפיהם ידורגו המדעים וכי אותו מדע אשר ברור הוא כי הוא קודם לשאר המדעים הוא הראוי ביותר להיקרא "חכמה" ו"מדע". לכן ראוי לכנותו "חכמה", "המדע האמיתי", "חכמת החכמות", "מדע המדעים" וכדומה. 

			10. בעקבות כך הוא הסביר כיצד יש להסתמך על הנחות היסוד כדי להסיק את המסקנות הנכונות בכל נושא ונושא116 בכל מדע ומדע. 

			11. לאחר מכן הוא הסביר מה טיבו של הטיעון התיאורטי, מהם סוגיו, כיצד יש להשתמש בכל סוג ממיני המדע התיאורטי, איזה סוג של טיעון רלוונטי לאיזה מין של המדע התיאורטי? ומעבר לכך, כיצד ללַמֵּד אותו, מהם דרכי ההוראה, מה מרכיביה ואיזה סוג של הוראה מתאים לאיזה מין של המדע התיאורטי? 

			12. לאחר מכן הסביר במה על האדם להיות נֵיחַן כדי שיהא באפשרותו לרכוש יכולת ללמידת מדע זה, מהי התכונה117 הנפשית אשר עליו לרכוש בטבעו כדי שיהיה ביכולתו לרכוש מדע זה ולפתחו ומהן התכונות הנפשיות הטבעיות הללו? מי שלא ניחן בתכונה נפשית זו אין זה מן הראוי שיעסוק במדע זה ואם הוא יעסוק בו לא תהיה בידו היכולת להפיק ממנו תועלת. ואם אלו הם פני הדברים הרי שעל האדם להבחין בין העניינים האנושיים, הטבעיים והרצוניים אשר רצה להבהירם לעצמו באמצעות מדע זה בדרכי הוראה אחרות ולהטמיעם בנפשו בדרכי הוראה אחרות. זאת משום שבני האדם ככלל מסוגלים בטבעם להגיע אל האמת בדרכים (78) שונות, להבחין בכך ולהפנים זאת בנפשותיהם בדרכים שונות של ידע. משום כך, האדם אשר בטבעו ומעצם הולדתו ניחן בתכונות אלה אשר מנה אותם אריסטו בספרו זה שייך לבעלי המעלה בטבעם, ואילו זה אשר לא ניחן בתכונות אלה הוא איש ההמון. אדם כזה אמור ללמוד דברים בדרכי ידע אחרות כדי להגיע לידיעה וודאית. 

			כל הדברים הללו ברר אותם אריסטו בספר אנליטיקה השנייה.118 

			13. לאחר מכן דיבר אריסטו על ענף מדעי נוסף אשר על האדם להתאמן בו כדי לרכוש את היכולת למצוא במהירות כל היקש אפשרי המתאים לכל נושא שהוא בכל מדע תיאורטי שהוא. זאת כדי שבאמצעות אותם היקשים אשר ימצאם החוקר הוא יוכל ליישם את הכללים119 המדעיים אותם קבע בספר הקודם למען יוכל לבדוק האם תוצאות מחקרו הולמות את הכללים הללו ולקבלן או לדחות את אלה אשר אינן הולמות אותם. הוא ראה את הקושי הראשוני שיש לאדם להגיע להוכחה מופתית אשר תביא אותו לידיעה וודאית בנוגע לשאלה העומדת בפניו. משום כך הוא היה זקוק להכשרה מקצועית וליכולת אשר ישמשו מכשיר ושָרַת או הכנה המביאים את החוקר לידיעה וודאית. הוא הסביר את הכללים אשר בהם עשוי החוקר להשתמש בעת חקירתו והתבוננותו, חלקם כאשר עוסק הוא במחקר לבדו וחלקם כאשר הוא משתף פעולה במחקר עם עמיתיו. הוא ראה מקצוע זה קודם כול כמתן אפשרות לאדם להציג את יכולתו למצוא במהירות את ההיקש כאשר הוא עוסק במחקר עם עמיתיו. זאת משום שהפנמת יכולת זו במהותה מאפשרת לו, בהיותו עוסק במחקר לבדו, להיות זהיר וחריף יותר במחשבתו. שהרי כאשר נדמה לו לאדם שכל אימת שהוא עוסק בעצמו במחקר כאילו מישהו מפקח עליו (79) או בודק אותו כי אז הוא חריף וזהיר יותר במחשבתו. לכן צייד אריסטו את החוקר באמצעים אלו כדי שישתמש בהם בדיונים עם עמיתיו למען יוכל לשאת ולתת עמם. הוא כינה את מלאכת ההכשרה והמחקר המציידת את החוקר בכלים למחקר מדעי "מלאכת הדיאלקטיקה"120 וזאת בספרו הידוע בשם טופיקה שהוא ספר הנושאים.121 

			מאחר שמלאכת ההכשרה היא המכשירה את החוקר לשלב הראשון של מחקרו והיא הכלי אשר ניתן להשתמש בו לשאלות ותשובות, הרי שכאשר עוסק החוקר בעצמו במחקרו אין לו ביטחון מדברים העלולים להטעותו או להסיטו מהאמת בנושא בו הוא דן. גם אם מלאכת ההכשרה המחקרית אינה מביאה את החוקר אל האמת בתחילת דרכו הרי שהוא נמצא בדרכו אל האמת ובשלב זה יש לחשוש מפני הטעות יותר מאשר כאשר יעבור אל מעבר לשלב ההכשרה לשלב של שימוש במלאכת ההוכחה המופתית. זאת משום שאין האדם טועה או כמעט ואינו טועה בשלב ההוכחה המופתית. אולם בשלב של מלאכת ההכשרה אין הוא מחוסן מפני הטעות מאחר שהוא משתמש בכללים ובדרכים אשר וודאותם לא הוכחה סופית. מעבר לכך, מלאכה זו אינה אלא כלי אשר ניתן להשתמש בו בשלב הדיון בין החוקר ובין עמיתיו לדיון בטיעונים אשר מטרתם אינה לא הוראה ולא לימוד אלא הכשרת כל אחד מן המתווכחים להצגת יכולתו להדוף את טיעוני עמיתיו העלולים להחליש את טיעוניו או להסיטו ממטרתו. במצב זה האפשרות שהוא יבוא לידי טעות גדולה יותר. 

			משום כך חש אריסטו צורך להציע, יחד עם מלאכת ההכשרה, מלאכה נוספת [דהיינו הדרך הסופיסטית] המעמידה את האדם בפני אותם דברים העלולים להסיטו מדרך האמת כאשר הוא עוסק אישית במחקרו. מעבר לכך, מלאכה זו אמורה להגדיר בפניו את כל (80) סוגי הטיעונים המסיטים אותו מדרך האמת ונוטעים בליבו את האשליה שהוא מצוי בדרך אל האמת בה בשעה שאין המצב כך. הוא ניסח את מלאכת ההכשרה הזאת כך שהנחות היסוד שלה עשויות להוות בסיס לדיונו של החוקר מבלי שתעמודנה לנגד עיניו בשעת מחקרו. הוא ניסח את מלאכת ההכשרה כך שטיעוניה יעמדו הן לנגד עיני החוקר והן לנגד עיני בן שיחו וישמרו על שניהם מפני הטעות והסטייה מדרך האמת. אשר לחוקר אין הוא יכול להציג את טיעוני מלאכה זו בפני בעל שיחו אלא מציג הוא בפניו יכולת אחרת [דהיינו יכולת החקירה] אשר באמצעותה יעלה בידו להפריך טיעונים סופיסטיים המוצגים בפניו. 

			עולה מדברים אלו כי אריסטו סיפק בידי החוקר שתי מלאכות. האחת היא זו אשר טיעוניה מוצגים בפניו על ידי בן שיחו המסיט אותו מדרך האמת באמצעות מלאכת ההכשרה. השנייה היא זו אשר באמצעותה הוא יכול להתמודד עם טיעוני בן שיחו ולהפריכם לא כדי להעמידו על האמת ולא כדי לעסוק עמו בחקירת האמת באמצעות מלאכת ההכשרה. מטרתו היא להרחיק מעל עצמו את המכשלות בשימוש מלאכת ההכשרה, בין אם הן בינו לבין עצמו או בינו לבין זולתו, כדי שהכשרתו תהיה נקייה מכל רבב. הוא כינה בשם סופיסטיקה את המלאכה המובילה אל הטעות, אותה מלאכה אשר בן שיחו עלול להשתמש בה כדי להכשילו משימוש בטיעוני מלאכת ההכשרה. 

			אשר למלאכה אשר סיפק אריסטו בידי החוקר כדי להתמודד עם הטיעונים המוצגים בפניו אחד לאחד ע"י בן שיחו, דהיינו מלאכת החקירה, הוא כינה אותה ממוצעת בין מלאכת ההכשרה ובין הסופיסטיקה. זאת משום שזו מלאכה אשר במטרתה הראשונה לא יפיק ממנה החוקר תועלת במחקרו לא כשלעצמו ולא בהתייחסו לבן שיחו. יתירה מזו, אין בה היכולת לא לסתור את טיעוני הסופיסט ולא לשכנע אותו. יש ביכולת מלאכה זו לדחות את טיעוניו ולמנוע אותו מהצגתם (81) או בפני החוקר או בפני שאר המאזינים העלולים להפיק תועלת מטיעוניו, או מהשופטים, יהיה זה אחד או רבים. לכן אותו אדם המתמודד עם טיעוני הסופיסט ראוי לו לעיתים להציג את דבריו הן בפני המאזינים והן בפני ההמון בצורה אשר תהיה מובנת להמון ולשופטים בשעת מעשה. בעשותו זאת עליו לפעול כדי למנוע את הסופיסט מהצגת דבריו ולהשתיקו לחלוטין או לעשות זאת בפני המאזינים והשופטים. מלאכה זו לפיכך אינה בתחום מלאכת ההכשרה ושאר המלאכות העוסקות בהצגת טיעונים. 

			למלאכת הסופיסטיקה שש מטרות בהצגת טיעוניה: 1. ההפרכה.122 2. גרימת מבוכה. 3. התנשאות אגב דברי חלקות. 4. הבאת היריב לידי טעות הן בדיבור והן בהצגת טיעוניו. 5. הצגת טיעון היריב כדברי הבל. 6. השתקתו, דהיינו מניעת זכות הדיבור ממנו גם אם יש לו ליריב מה לומר באמצעות הבאתו למצב שעדיף לו לשתוק. 

			1.	ההפרכה היא הצגת תיזה הנוגדת את זו שהציג היריב על ידי הצגת דבריו כמוטעים. דרך זו דומה לאדם המשתמש בדרכים אלה בינו לבין עצמו, מטעה את עצמו, מסיט את עצמו מדרך האמת ומעדיף את הֶפְכָּה.

			2.	גרימת המבוכה היא משהו שונה. המדובר הוא באדם הנקלע למבוכה בין שתי טיעונים הסותרים זו את זו. זאת כאשר הסופיסט מציג בפניו טיעון ממנו נובעת מסקנה מסוימת ובד בבד מציג טיעון ממנו נובעת מסקנה הפוכה מקודמתה ואז הוא נשאל: האם זה כך או אחרת? כל תשובה מצידו תגרור הפרכה. כך מביא הסופיסט את יריבו לידי מבוכה. ההפרכה מטרתה לגרום לאדם לשנות את דעתו מן הקצה אל הקצה השני הסותר אותו. (82) גרימת מבוכה באה כדי לשנות את עמדתו של האדם מצד אחד אל משנהו, מן הצד השני אל הראשון ומן הראשון בחזרה אל השני עד אשר שני הצדדים הסותרים זה את זה יֵרָאו בעיניו שווים זה לזה ואז מתרחשת המבוכה. 

			3.	מטרת ההתנשאות והבאת היריב לידי תדהמה היא להביא את היריב לדחות טיעונים ברורים לחלוטין על ידי הטלת ספק בהיבטים שלהם המובנים מאליהם עד אשר יאבד האדם לחלוטין את היכולת ללמוד וללמד, ומעבר לכך יפקפק בעדות החושים ובמפורסמות אשר וודאותם אומתה על י בדיקה ובחינה. זו היא אחת הפונקציות של הסופיסטיקה. מטרתה היא להכשיל חקירה וכל אפשרות של הגעה למסקנה כלשהי באמצעות חקירה. 

			אלה הן שלוש תכונות נפשיות והן רעות מאד הנובעות ממלאכת הסופיסטיקה. אשר לשלוש התכונות הנותרות הרי שהן עיוות לשוני ואילו שלוש הראשונות הן עיוות מחשבתי. 

			4.	העובדה שאדם מתקשה לבטא את מחשבתו בבהירות יכולה להיות נובעת לחלוטין מטבעו, ממנהגו, או מתוך הקושי להתבטא בלשון של אותה אומה אשר בה מוצגים הטיעונים בפניו. קושי זה עשוי להיות מוחלט כאשר האדם מתקשה לבטא את עצמו בנושא כלשהו במדויק, וכאשר העניין הופך להיות מורכב הרי שמורכבותו מביאה את האדם לדַמְיֵין לעצמו כי האפשרות להביעו אינה מתקבלת על הדעת. תופעה זו עשויה לקרות בכל הלשונות ויכולה לאפיין לשון של אומה מסוימת. וכאשר מתקשה אדם להבין את הנאמר בלשון המשותפת לכולם כי אז אין הוא יכול לבטא את מחשבתו. כאשר מצב אבסורדי זה נובע (83) ממרכיבי לשונה של אומה באופן מיוחד ושני יריבים מתווכחים בלשונה של אותה אומה הרי שאז הקושי להתבטא נובע מטבע לשון אותה אומה. 

			5.	הוא הדין באשר להצגת דברי היריב כדברי הבל. זאת משום שהקושי של האדם לבטא את מחשבתו במדויק נעוץ במגבלות הלשון ומכאן המשמעות האבסורדית של הדברים. כאשר האדם מרבה בדברי הבל מעבר לנדרש כדי להבהיר את משמעות הדברים הוא יוצר מצב בלתי מתקבל על הדעת ע"י ערבוב בין משמעויות הדברים. זאת משום שרעיונות רבים אינם ניתנים להבעה אלא בדרך של חזרה עליהם בכוח או בפועל, תופעה המניעה את הקורא לדַמות שחזרה זו על משמעותם של דברים אין משמעה אלא שרעיון זה אבסורדי. רק בדברים אלו או באמצעותם יכול הסופיסט להציג את דברי היריב כדברי הבל. 

			6.	אשר להשתקה הרי שהיא הדרך הסופיסטית השפלה ביותר. זאת משום שהסופיסט נוהג להפחיד, לבייש או לגרום ליריב תחושות בכגון אלה. 

			אריסטו מנה בכל אחת מהדרכים הללו את מרכיבי הטיעון בהם משתמש הסופיסט כדי לממש את מטרתו. 

			14. לאחר מכן מנה אריסטו את הכללים אשר אם ישמור עליהם האדם ויתרגל אותם יהיה באפשרותו להתמודד עם הסופיסט בכל אחת מהשיטות בהן הוא משתמש כדי להכשילו במימוש מטרותיו. 

			כל הכללים הללו מצויים בספרו "סופיסטיקה".123 מטרתו היא להנחות124 את מלאכת ההכשרה לבל תסטה מדרך האמת. מלאכת הסופיסטיקה עומדת בניגוד למלאכת הדיאלקטיקה, דהיינו מלאכת ההכשרה, והיא מונעת ממנה את מימוש פעולותיה שהן הדרך לאמת ולוודאות. דרך זו אשר הציג אריסטו בספרו זה היא המועילה (84) להשגת האמת, המגינה עליה והמשרתת אותה שהרי הדיאלקטיקה היא המכשיר והמשרת של המדע הוודאי. 

			אלה הן השיטות אשר בהן מיצה אריסטו את הדיון במדע הוודאי, התווה את הדרך אליו ומנע את המכשולים העומדים בדרכו. 

			(2)

			15. כאשר הגיע אריסטו לידיעת המדע הוודאי החל לדון בכוחות ובשיטות125 אשר באמצעותן יוכל האדם ללמד את מי שאינו עוסק בלוגיקה או לא ניחן בידיעת המדע האמיתי. אלו נחלקו לשתי קבוצות. על קבוצה אחת נמנים אלו אשר לא ניחנו בטבעם בתכונות הנפשיות הללו.126 הנמנים על הקבוצה השנייה ניחנו בתכונות אלה בטבעם אלא שמחמת עיסוקם והרגליהם בעניינים אחרים הם איבדו את היכולת להשתמש בהן כהלכה. אריסטו מחזיק בדעה כי מי שיודע בוודאות מהי התכלית וכיצד ניתן להגיע אליה, דהיינו זה אשר הוכשר בטבעו לאמת הוודאית, אדם כזה ראוי לו לפעול להשגת האמת האנושית. הוא אף סבור כי כאשר אחרים פועלים הרי שפעולתם מוכתבת על ידי ידיעותיהם ואפשרות יכולתם לדעת. משום כך הוא לא הגביל את עצמו ללמד רק את אלו אשר ניחנו ביכולת להגיע לידיעה וודאית של הישים אלא ניסה להקנות את היכולת והמלאכה לכולם כדי שיגיעו לידיעה אותם ישים. 

			לכן אריסטו לימד את המלאכה127 המאפשרת לאדם לשכנע את ההמון בכל הנושאים התיאורטיים והמעשיים. אלו הנושאים אשר בהם נוהגים בני האדם (85) להשתמש בדוגמאות ספציפיות מתחומי עיסוקיהם היומיומיים כדי לשכנע את זולתם. הדברים אמורים בתחומים אשר בהם משתפים בני האדם פעולה כדי לקדם את העניינים אשר למענם נוצר האדם. 

			16. לאחר מכן החל אריסטו לדון במלאכה128 אשר באמצעותה יכול האדם לדַמּות דברים אשר הוכחו במופת וודאי בתיאוריה, לחקות אותם באמצעות דימוייהם, לדמות ולחקות את שאר הדברים אשר בני אדם נוהגים לדמות ולחקות בדיבור. זאת משום שהדימוי והחיקוי באמצעות דימויים הם אחת הדרכים להנחות את ההמון והאדם הפשוט במספר גדול של נושאים תיאורטיים קשים כדי ליצור בנפשם רשמים באמצעות דימוייהם. אין זה נדרש מהאדם הפשוט לדמות ולהבין עניינים אלו כפי שהם באמת. די לו אם יבינם בהתאם להקשר בו הם מוצגים לפניו. זאת משום שהבנת מהותם כפי שהיא קשה מאד פרט לאלו השוקדים על העיסוק במדע התיאורטי בלבד. 

			אריסטו בחן ללא שיור את כל הדרכים אשר באמצעותן ניתן להגיע אל ידיעת התכלית אשר למען השגתה חתר, או אל השלמות אשר ידיעתה היתה מטרתו הראשונה ולמענה עמל, או אל השיטות אשר יקלו עליו להורות סוגים שונים של בני אדם. הוא אימן את עצמו בכל אלה, בשימוש במה שיכשיר את האדם לשימוש עצמי ובמה שישרת אותו ביחסו לזולתו בין אם אמורים הדברים בהוראה והדרכה לאחרים או לוויכוח או לדחיית טענות הטוען נגד כלי האמת.129 הוא כינה את היכולת שהיא תוצאת כל המלאכות הללו: בשם היכולת הלוגית. 

			(3) 

			17. כאשר סיים את העיסוק בנושאים הללו החל לעסוק במדעי הטבע. הוא חזר (86) אל אותם ישים אותם הוא מנה בספר הקטיגוריות, בחן אותם והניח כי יש להתייחס אליהם כפי שהם נתפסים על ידי החושים. אנו משתמשים בדרך זו, דרך מיון הישים באמצעות הקטיגוריות, כדי לקבל מידע מנמצא אחד על משנהו וכדי להבחין ביניהם. דברים אלו אמורים הן כאשר עוסק האדם במחקר בפני עצמו והן כאשר מתמודד הוא עם טיעוני זולתו. אין משמעות הדברים שהישים הטבעיים, שהם מושאי מחקרנו, קיימים בטבע בצורה בה אנו חוקרים אותם, אלא הקטיגוריות הם שיטת מיון שאנו נותנים להם בהתאם לתפיסתנו החושית אותם. הם נתפסים בהיגיון לא כישים מופשטים כאשר אלו הם סימניהם אלא כבעלי מצב כפול — מוחשי והגיוני. 

			חושינו תופסים את הנמצאים כריבוי. ריבוים נקלט על ידי החושים בשתי דרכים. הראשונה היא משום שחושינו תופסים את ריבוי הישים הטבעיים מאחר שאותם ישים מפוזרים במציאות במקומות שונים ובשל כך ניתן להבחין ביניהם. זה הוא הסוג הראשון של הריבוי והוא הידוע ביותר. הסוג השני הוא כאשר חש האדם הנוגע בעצם מסוים בריבוי תכונותיו130 אשר אינן מנוגדות זו לזו, למשל שהוא חם, מוצק ומחוספס, או בריבוי תכונותיו המנוגדות זו לזו כגון היותו חם וקר, מוצק ורך, מחוספס וחלק, והוא הדין באשר לשאר הישים המוחשיים. לעיתים חושים שונים משיגים ריבוי של תכונות כגון שהעצם הוא חם ולבן, שהרי אחת התכונות (87) ניתנת לתחושה באמצעות חוש המישוש והשנייה באמצעות חוש הראייה, והוא הדין באשר לשאר החושים. 

			18. לאחר מכן הסביר אריסטו מהי כמות הידע אשר ניתן להשיגו באמצעות חוש אחד על כל אחד מהעצמים הניתנים לתחושה ומהם המאפיינים אשר בהם נבדלים העצמים זה מזה. מעבר לכך, החוש מעיד ומשיג כי כולם או רובם משתנים ונעים ממקום למקום וממצב למצב. עצם מסוים יכול להיות לבן ולהיעשות שחור ותופעות רצופות רבות ומנוגדות עשויות לחול עליו ועם כל זאת הוא נשאר אחד ויציב ובלתי משתנה בהיותו נושא לכל השינויים הרצופים הללו כאשר הוא משמש מצע להם. את המצע אשר עליו מתרחשים ברציפות מצבים משתנים והוא יציב הוא כינה בזמנו "עצם".131 את המצבים המשתנים הרציפים הוא כינה "מקרים"132 ואלו הן התכונות הטבעיות המושגות בחושים. 

			באשר למה שמגלות לנו הקטיגוריות של הישים הטבעיים כאשר הן מספקות לנו מידע על חלקם וכאשר אנו משתמשים בחלקם כדי ללמוד או לבקש מידע על חלקם האחר הרי שתהליך הלמידה הוא כדלקמן: יש קטיגוריה המלמדת אותנו על העצם הנדון בלבד ללא שום מידע נוסף, לעומת קטיגוריות אחרות המלמדות אותנו כמה הוא, איך הוא, או מידע נוסף מעבר למה שהחוש קולט. 

			זאת ועוד, המושכלות של העצמים הטבעיים מאפשרים לנו להבחין בריבויָם בשל ריבוי המקומות בהם הם נמצאים ואנו משיגים אותם לאחר שהקשנו מושכלות אלה לעצמים המוחשיים אותם אנו קולטים. אולם באשר לנו, כאשר אנו שוקלים מה מאפיין את המושכלות שהפנמנו, אנו משיגים אותם כרבים כי אנו משכילים אותם כרבים. משמע, שאנו מדמים את הדבר האחד אותו אנו קולטים בחושינו, במידה שהוא מושכל, כרבים כך שהריבוי נתפס על ידינו בשל ריבוי האובייקטים (88) המוחשיים המצויים במקומות רבים. מכאן שאפשר להציג את הדבר האחד כמצע אחד לתארים ונשואים רבים ומתוך כך כל התארים המוסבים על אותו מצע נחשבים כעובדה קיימת באופן שנאמר: נתון זה הוא זיד, הוא בעל חיים לבן וגבוה כך שאנו משכילים אותו כישים רבים. 

			אולם כאשר אנו מבחינים מה כל אחד מהנשואים הרבים, אשר הם מושכלות המתייחסים לאותו מצע, אומר לנו על אותו מצע כי אז נבין מהי עצמותו של אותו עצם. אם אותו דבר אשר אמרנו עליו שהוא עצמות אותו הדבר מגדירו מה הוא, כמה הוא, כיצד הוא או מידע אחר פרט למה שהוא, כי אז נוכל לומר על אותו דבר ועל מהותו המושכלת שהם עצם. זאת במידה שאנו יכולים לומר עליו מה הוא ועל מקרה המתייחס אליו הנותן לנו מידע נוסף על מה שהוא. 

			אם עצם כלשהו הוא מוחשי ואליו מיוחסים מושכלות רבים וביניהם קיים מושכל אחד הנותן לנו מידע מהו אותו עצם מוחשי ללא שום מידע נוסף לא כמה הוא, לא איך הוא ולא שום מידע אחר פרט למה שהוא, כי אז אנו יכולים לומר עליו שהוא עצם בפני עצמו ללא כל התייחסות לאיזשהו מקרה המתוסף אליו, באופן שיהיה עצם או בבחינת מקרה לעצם אחר. במצב כזה נוכל לכנות את העצם הטבעי המושכל עצם בפני עצמו וכל מה שמתייחס אליו ברור שהוא מקרה לאותו עצם. השני, אותו אנו מכנים עצם יחסי, אנו מכנים אותו כך במידה שהוא דומה לעצם זה, דהיינו כאשר הוא (89) מספק לנו מידע על עצם כלשהו מהו אותו עצם. במקרה זה הוא עצם בפני עצמו בה בשעה שאת האחרים הוא כינה מקרים באותו עצם. 

			חלוקה זו הולמת את החלוקה הקודמת במלאכת ההיגיון, דהיינו המקרים המתהווים על העצם. יש מהם שהם חלק מהותי של אותו עצם ויש שהם נספחים אליו במקרה. אשר למהותיים יש מהם שהם ראשוניים ויש שהם משניים. עצם זה אינו יכול להינתק מהמקרה לא בהיותו מוחש ולא בהיותו מושכל. אולם השכל יכול להפריד בין העצם לבין מקריו ואת מקריו זה מזה לא משום שזה טבעם אלא משום שהשכל משכיל את העצם בפני עצמו. זוהי המציאות אשר החוש מעיד על קיומה וזוהי דרכם של בני האדם לחקור אותה. 

			אריסטו הניח כי דברים אלו ידועים לנו מלכתחילה. בהתאם לכך, אותם ישים אשר מציאותם אינה תלויה ברצון האדם לחלוטין ראה אותם אריסטו כישים טבעיים. הוא הסביר כי כל מין ממיני אותו עצם אשר מציאותו אינה תלויה לחלוטין ברצון האדם, מהותו133 היא זו אשר בה הוא מתגבש לעצם בפני עצמו ובה הוא נבדל משאר המינים זולתו. הוא כינה את מהות כל אחד מהעצמים הללו "טבעו" והסביר כי ייחודו134 של כל אחד מהמינים הללו הוא בטבעו. נראה כי מהותו של כל מין באה לידי ביטוי בפעולה אשר למען מהותו פועל אותו מין את הפעולה המוטבעת בו והיא גם הסיבה לכל המקרים אשר במהותם טבועים בו, בין אם מקרה זה הוא תנועה, כמות, איכות, מצב או משהו אחר. זאת כמו מהות הקיר אשר נושא את הגג והוא נושא מקרים ככל שאר הקירות. הוא כינה את מיני העצמים אשר תכונתו הטבעית של כל אחד הנמנה עליהם הוא בעל משמעות דומה בשם "העצמים הטבעיים", (90) ואת מהות המקרים המתהווים על כל אחד מהם בשם "המקרים הטבעיים". מטרת מחקרו של אריסטו בעניינם לא היתה מוכתבת ע"י השגתו החושית או כפי יכולתו האינטלקטואלית הטבועה בו מלידתו, אלא אלה היו בבחינת הקדמות ראשונות135 בהן הוא הסתייע כדי לחקור אותם דברים אותם הוא הזכיר בלוגיקה ובשיטה אשר בה דן שם. 

			(4)

			19. כאשר רצה אריסטו להמשיך במחקרו הוא מצא בנושאים אלו משפטים הסותרים את המושג בחוש ובשכל. משפטים אלו מעלים את השאלה האם הישים משתנים ונבדלים זה מזה. משפטים אלו קובעים כי השינויים וההבדלים בין הישים אינם אפשריים במציאות ומשום שהם קיימים בפועל אלא בגלל גורם שאינו קיים בפועל, שהרי מה שאינו אותו יש הפך להיות זולת אותו יש רק משום שהוא אינו כמוהו. אשר על כן בין אותם ישים מוחשיים ובעלי ייחוד136 קיימים לא־ישים בעלי ייחוד משלהם אשר בגללם נבדלים הישים בעלי הייחוד אלו מאלו. לכן אם נניח כי הם קיימים בפני עצמם כי אז ההבדל בין יש לזולתו נובע ממה שאינו בנמצא, דהיינו זה אשר אינו בנמצא כלל, ומה שאינו בנמצא אינו יש. משום כך אותם הבדלים שחושבים אנשים כי הם קיימים אינם קיימים כי הם נובעים מיש שאי לו מציאות ואינו קיים ומה שאינו בנמצא אינו קיים. לכן ההבדלים והשינויים אינם קיימים. מאחר שהריבוי הוא תוצאה של ההבדלים הרי שהריבוי אינו קיים בנמצאים. הנמצא הוא, לכן, אחד. 

			משום כך אין זה מתקבל על הדעת שיש אחד יתואר בתארים רבים אשר כל אחד מהם מצביע על מאפיין שונה ממה שמצביע (91) עליו התואר השני. מילים רבות מורות על דבר אחד. יתירה מזאת, על אותו דבר אין לומר ולא כלום. מהנחה זו עולים הדברים הסותרים את עדות החושים על מסקנותיה האינטלקטואליות. 

			בראש וראשונה שלל אריסטו דברים אלו והבהיר כי הם שגויים אולם אין הם עומדים בסתירה לאותן הנחות יסוד. הנחות אלה אינן הופכות להיות תקפות על ידי שלילת הפכן. תקפותן נובעת באמצעות עדות החושים והשכל. 

			20. לאחר מכן המשיך אריסטו לבחון אותן. הוא מצא כי כל אחד מן הדברים אשר אותן כינה "עצם" הוא רחב ממדים137 והוא בעל אורך, רוחב ועומק. מאחר שהם בעלי התכונה להתרחב לכל הכיוונים הוא כינה אותם לעיתים "גופים" ולעיתים "עצמים גופניים".138 משום כך הישים הטבעיים הם גופים אשר עליהם חלים מקרים ואף על עצמים גופניים או עצמים הלובשים צורת גופים חלים עליהם מקרים. אלה הם המצע של מדעי הטבע. 

			אריסטו משתמש בהנחות היסוד הברורות הקשורות לנושא זה ובראש וראשונה משתמש בשיטות הדיאלקטיות למחקרו עד אשר היכולת הדיאלקטית לא תוכל להמשיך הלאה. אז הוא פונה אל כללי המדע ובוחן נושא זה לפיהם. אלה מהם אשר עונים על תנאי הנחות היסוד המובילות לוודאות הוא קובע כהנחות מופתיות. אלה אשר אינם עונים על דרישות אלה אין הוא עוסק בהם אלא משאירם בספריו כמות שהם עבור החוקרים הבאים אשר בחקירתם בנושא מסוים הם ישתמשו בשיטה הדיאלקטית כדי להגיע למסקנות המדעיות. זו תמצית עיונו במדעי הטבע. זאת משום שבכל דבר אשר הוא חוקר משתמש אריסטו בשתי שיטות, הדיאלקטית (92) והמדע הוודאי עד אשר הוא מגיע אל הוודאות אליה הוא חפץ להגיע.

			הוא פותח קודם כול בשיטה הזאת: הוא מציג השערות139 כלליות שהן ההשערות הכלליות ביותר במדעי הטבע. השערות אלה הן הנחות יסוד, הקדמות וכללים הכוללים את כל הישים הטבעיים. אלו הם עקרונות ההוראה אשר בהם הוא ישתמש להלן במחקריו. אין אלה הנחות יסוד המובנות מאליהן אלא הן הנחות כלליות שאינן ידועות מלכתחילה אשר ניתן להגיע לידיעה וודאית שלהן באמצעות הוכחות מופתיות הנבנות על הקדמות ראשונות המובנות מאליהן. כדי לבחון אותן הוא משתמש ביכולתו הדיאלקטית וכאשר הוא מגיע לידי הבנתן הוא משתמש בידע זה כבסיס להבהרת כל מה שיחקור בעתיד במדעי הטבע. 

			ההנחה הראשונה היא החוקים הכלליים, אלה המהווים את עקרונות הקיום של כל העצמים הגופניים, מה הם ומדוע הם קיימים. הוא הבהיר מלכתחילה כי בבסיס של כל עצם מהעצמים הגופניים שני עקרונות: עקרון ה"בכוח" אותו כינה חומר, ועקרון הַ"בפועל" אותו כינה צורה. 

			21. לאחר מכן הסביר כי העיקרון הקיים בכוח [דהיינו החומר], אין די בו כדי שיהיה מצוי בפועל אלא הוא זקוק בהכרח לעיקרון שלישי אשר יעביר אותו מן הכוח אל הפועל. הוא כינה עיקרון זה העיקרון הפועֵל. 

			22. בהמשך הדברים הסביר כי כל דבר מתנועע ומשתנה נע בהכרח בכיוון תכלית ויעד מוגדרים וכי קיומו של כל עצם גופני הוא למען יעד ותכלית כלשהם או שהוא צמוד ונספח לדבר המשמש לו יעד ותכלית כלשהם. התברר לו בכך כי עקרונות אלו עומדים בבסיס של כל העצמים הגופניים וכי כל העקרונות אשר משמשים (93) כעקרונות קיומם הם מארבעה סוגים, לא פחות ולא יותר והם החומר, המהות [דהיינו הצורה], הפועֵל והתכלית. 

			23. לאחר מכן הגדיר אריסטו מהו הטבע ומהו בעיני כל הדנים בו. הוא הבהיר קודם כול את מהותו בצורה הכללית ביותר הכוללת את כל מה שאמרו אנשי מדעי הטבע הקדמונים על הטבע, מה ניתן לומר על הטבע לאור העקרונות שהוער עליהם לעיל, משמעות הטבע בקצרה, מהי מעלת העיקרון המכונה "הטבע", מהי משמעות דברינו "העניינים הטבעיים", כיצד ניתן לומר על עקרונות קיומם של הישים שהם עקרונות טבעיים, מה משמעות דברינו "בדרך הטבע", מה משמעות "טבעי" ומהו "שלא בדרך הטבע", מה משמעות התיאוריה הכללית של הטבע ובמה שונה התיאוריה הטבעית העוסקת בישים מהתיאוריה הבלתי טבעית, מהם כללי הדרוג בין ארבעת עקרונות הקיום של הישים הטבעיים מה קודם ומה מאוחר, מה מבין הישים אותם הוא חוקר הוא מרכזי יותר ושייך יותר לתחום מדעי הטבע? אלו הם ההנחות והכללים הראשונים. 

			24. בהמשך הדברים הוא התווה את הכללים והנחות היסוד הקשורים לעצמים הגופניים עצמם. קודם כול הוא בדק מהו הגוף מבחינת התפשטותו לכל הכיוונים, מה טיבה של ההתפשטות, בכוח מה הוא מתפשט ומה סיבות התפשטותו, האם קיימים רווחים בין חלקי הגוף המתפשט ומה מידת קרבת החלקים זה לזה, ובכלל מהי התפשטות הגוף, כיצד היא מתרחשת וממה היא נובעת? 

			25. לאחר מכן חקר אריסטו מה טיבו של העצם הגופני הטבעי? האם העובדה שהוא עצם משמעה שהוא מתפשט לכל הכיוונים? האם העובדה שהוא עצם (94) מתפשט משמעה שהוא מצע לכל המקרים כולם? או האם העובדה שהוא עצם בעל ממדים משמעה שהוא חומר שממנו נובעים עצמים ממינים שונים ועליו חלים צורות ומקרים באופן רציף כאשר חומר זה יציב ובלתי משתנה? או האם העובדה שהוא מתפשט משמעה שהוא עצם חומרי אשר התפשטותו נובעת מעצם היותו בעל אורך, רוחב ועומק? הוא הסביר כי העצם מתאפיין בתכונות אחרות פרט לממד ההתפשטות ואין ההתפשטות מעידה על מהותו כעצם. כאשר אנו אומרים על עצם מסוים שהוא מתאפיין בממד ההתפשטות הרי זה כמו שאמרנו עליו שהוא לבן וכאשר נאמר עליו שהוא עצם בפני עצמו אין משמעות הדברים שהוא מתפשט או שהוא בעל אורך, רוחב ועומק אלא המדובר הוא באיכויות אחרות בהן הוא מתואר. משמעות היותו מתפשט ומשמעות התפשטותו אינה נובעת מהחומר או מהצורה מהם מורכב העצם, אלא החומר אינו עצם בפני עצמו וכמו כן הצורה. עובדת היותו של העצם המורכב משניהם בעל התפשטות לכל הכיוונים נובעת מעצם היותו מורכב מחומר וצורה והתפשטותו נובעת מהימצאות הצורה בו אשר הודות לה הוא עצם בפני עצמו בעל יכולת לפעול ולהגיע לשלמותו. חומרו של העצם הטבעי אינו נפרד מצורתו ולכן העצם אינו מורכב מכל סוג של התפשטות. ההתפשטות לאורך, לרוחב ולעומק היא תכונה140 קודמת המצויה בו. תכונה זו נוצרת בו, משתנה, גדלה ופוחתת כשאר המקרים האחרים המתהווים על העצם הטבעי. 

			26. בהמשך שאל אריסטו האם קיים עצם גופני טבעי בעל ממדים אינסופיים או לא. הוא הסביר כי אין בנמצא עצם גופני טבעי המתפשט לממדים אינסופיים, אלא כל עצם גופני טבעי הוא סופי בגודלו ובהתפשטותו. הוא הסביר כי קיים אינסוף סופי בישים הטבעיים אלא שיש להבינו במשמעות השונה מזו של מה שאנו מבינים כאשר אנו דנים (95) בישים הטבעיים. הוא הסביר בתמציתיות משמעות זו, כיצד ובאלה ישים היא קיימת. 

			27. לאחר מכן שאל אריסטו מהי התנועה, קיומה ומהותה. לתנועה יש מהות המורה על הגדרתה ועל המינים השונים של תנועות. התנועה מתקיימת בין עצמים שונים המרוחקים זה מזה בזמן מסוים שהרי היא מקרה החל על עצם גופני ובשל כך היא תלוית מרחק וזמן. מאחר שכך היא זקוקה אף למניע. את כל המרכיבים הללו היה אריסטו צריך לחקור אחד אחד מה הוא, לשם מה וכיצד הוא קיים ולהגדיר מה נובע מהם מהותית.141 ומאחר שכל עצם נע יש לו תוצאות רבות ולכל תוצאה תוצאות באשר כל עצם נע יש לו תוצאות, החל אריסטו לחקור מה תוצאת התנועה של כל עצם וממה נובעת תוצאתה. 

			לשם כך הוא חקר מהו המקום, מהו חלק בלתי נפרד מן המקום ודבק בו מהותית. הוא אף חקר האם העצם כעצם זקוק למקום או לא, או הזדקקותו למקום היא אחד מתאריו. 

			הוא אף חקר האם העצם המתנועע זקוק לחלל כדי לממש את תנועתו או לא. הוא הסביר כי אין צורך בחלל כדי שהעצם יתנועע ולא כדי שהתנועה תתקיים. ובכלל, אין כלל צורך לחלל לא להימצאות עצם טבעי ולא למקריו. 

			28. לאחר מכן הסביר אריסטו באופן כללי כי אין בנמצא חלל בכל צורה שהיא. 

			29. לאחר מכן הגדיר מהו הזמן ומה מתלווה לזמן עצמו (96), לתנועה ולישים הטבעיים, והאם הישים הטבעיים או התנועה זקוקים לזמן כדי להתנועע או שהזמן הוא מקרה נוסף שאין צורך בו לחלוטין לקיומו של יש כלשהו. 

			הוא הגדיר את הנחות היסוד ואת הכללים הקשורים לתנועתו של כל אחד מהעצמים ולתוצאות הנובעות ממנה.

			30. בהמשך הדברים חקר אריסטו בין שאר הדברים מה ממהות התנועה גורם לה לנוע באופן רציף ואינסופי. 

			31. לאחר מכן הניח אריסטו הנחות יסוד רבות לגבי הגופים באשר לתנועתם ולעקרונות המניעים אותם. ברור הוא כי תנועתם של הגופים הנראים לנו נובעת מגופים אחרים המצויים בשכנותם והנוגעים בהם, ואף תנועתם של אלה נובעת מגופים אחרים הסמוכים להם והנוגעים בהם וכן הלאה. הגופים המניעים זה את זה סמוכים זה לזה או מצויים במגע רציף זה עם זה כאשר רציפות זו היא אינסופית במספר.

			אריסטו כבר הסביר מהם סוגי התנועה אשר בהם מניע הגוף הטבעי מעצם טבעו גוף אחר ומהם כיווניה. הוא אף הסביר כי הגוף האחרון המניע גופים אחרים הנעים בעקבותיו נע אף הוא בתנועה מקומית בלבד ותו לא. זאת משום שתנועתו במקום אינה תנועה ישרה אלא סיבובית המקיפה את שאר הגופים הטבעיים האחרים המתנועעים וכי בלתי אפשרי שאחרי גוף זה יימצא גוף אחר המניע אותו. הוא אף הסביר קודם לכן כי בלתי אפשרי לחלוטין שיימצא גוף אינסופי. מסתבר מכאן כי קיים כאן גוף כלשהו סופי המניע את כל הגופים הטבעיים (97) כולם וכי הגוף האחרון הכולל את כל הגופים הללו מתנועע בתנועה סיבובית מסביב לשאר הגופים. 

			32. לאחר מכן שאל אריסטו האם גוף זה המתנועע בתנועה סיבובית מתנועע ללא מניע או שיש לו מניע. הוא הסביר כי יש לו מניע. 

			33. בהמשך חקירתו חקר אריסטו את העקרונות המניעים את הגופים המתנועעים בתנועה סיבובית בטבעם האם הם גופים או לא והאם הם מהויות142 בלתי גופניות המתגלמות בחומר ובגוף. 

			34. כאשר העמיק אריסטו חקור בנושא זה התברר לו כי זה אשר נותן את התנועה הסיבובית לאותם גופים המצויים בקצה הוא יש כלשהו שאינו טבע או יש טבעי, אינו גוף או יש המצוי בגוף או בחומר בכלל, וכי יש לחקור יש זה בדרך אחרת ובתיאוריה אחרת השונות מהדרך והתיאוריה הטבעית. 

			אלה הן כלל הנחות היסוד אשר התווה אותן במדעי הטבע בספר אשר כינה אותו "השמע הטבעי".143 

			35. לאחר מכן החל בספר אחר לדון בנושא בו סיים את הדיון בשמע הטבעי. התברר בהכרח כי קיים גוף המתנועע סיבובית המקיף את כל שאר הגופים וכי אין בו כל חלל ובתוך אותו גוף קיימים גופים הקשורים זה לזה והנוגעים זה בזה מאחר שאין בכלל כל חלל ביניהם. (98) הוא כינה את כל המכלול הכולל את כל הגופים הקשורים זה בזה או הנוגעים זה בזה "העולם". בתחילה הוא שאל: האם העולם הוא הומוגני או הטרוגני?144

			36. ובהמשך לכך הוא שאל: האם בין כל הגופים אשר כולל אותם העולם ישנם גופים הקדומים ביותר אשר מהם התהווה העולם עד אשר ניתן לומר עליהם שהם הגופים הראשונים בעולם באופן שאילו נעלם אחד מהם כי אז עלול היה העולם להעלם או להיפגע ולא להתקיים? הוא הסביר כי קיימים גופים שהם הקדומים בגופים אשר מהם התהווה העולם וכי הם בלבד הגופים הראשונים בעולם. 

			37. כאשר התבררו לו דברים אלו החל לדון בגופים הראשונים ובאלו המאוחרים מהם. הוא החל לשאול מה מספרם של אותם גופים ראשונים בין אותם גופים אשר מהם התהווה העולם מלכתחילה? מאחר שבין כל אותם גופים קיים גוף הנע מסביב לשאר הגופים עולה בהכרח כי קיימים קודם כול שני מקומות, מקום מרכזי ומקום נוסף המקיף את המרכז. מסתבר כי הגופים המתנועעים בתנועה המקומית הפשוטה ביותר הם שלושה: גוף המתנועע מסביב למרכז, גוף הנע בכיוון למרכז וגוף הנע מן המרכז, וכי שלושת הגופים הללו שונים במינם ובמגע הקיים ביניהם מאחר שאין כל חלל ביניהם. 

			38. אריסטו המשיך וחקר את שלוש התנועות הללו והאם אותו גוף הנע מהמרכז הוא ממין (99) אחד או יותר. התברר לו כי גוף זה מורכב משלושה מינים. הוא חקר כל אחד מהם, את טיבו של כל סוג ואת טיבם של כל המקרים המתהווים על כל אחד מהמינים הללו. הוא הגדיר כל אחד מהם מה הוא, מנין הוא ולשם מה הוא. הוא הסביר כי אלו הם הגופים הפשוטים וכי מספר הגופים הפשוטים הראשונים המהווים את העולם חמישה. הוא הגדיר את מעלותיהם ומצבם בעולם, כולל מעלותיהם ומצבם ביחס לשאר הגופים. הוא הגדיר את חלקי כל אחד מהם הנחלק לחלקים כולל מעלות חלקיו, כאשר האחד מהם הוא הגוף הקיצון הנע בתנועה סיבובית וכי שאר הארבעה הם בעלי חומר משותף אולם נבדלים בצורתם, וכי החמישי שונה משאר הארבעה הן בחומר והן בצורה, כי הוא הסיבה לקיומם של אותם הארבעה, לתכונתם,145 להתמדת מציאותם, למצביהם ולמעלותיהם, וכי אותם הארבעה הם היסודות146 אשר מהם מתהווים שאר הגופים הנמצאים מתחת לגוף הקיצון וכי אותם יסודות מתהווים אף הם זה מזה ולא משום גוף פשוט מהם ולא משום אף גוף אחר. 

			כל הדברים הללו ניתן לקוראם בספר אשר קרא לו אריסטו "השמיים והעולם".147 

			39. מהמקום אשר אליו הגיע ב"השמים והעולם" המשיך אריסטו בספר אחר. אותם ארבעת היסודות מהווים את עצמם והם מתהווים זה מזה מאחר שהם העצמים148 הראשוניים הטבעיים. החומרים מהם הם מורכבים הם ממין אחד והחומר ממנו מורכב כל אחד זהה לזה של רעהו בסדר רציף. הם קרויים יסודות מאחר שכל אחד מהם מתהווה מזולתו ושאר הגופים המתהווים (100) אינם מתהווים אלא מהם. הם מהווים נקודת מוצא149 ופוטנציאל להיותם נוצרים זה מזה ומאחר שמהם מתהווים שאר הישים. כבר קבעו הקודמים לאריסטו כי ההוויה וההפסד הם יוצרי השינוי וכי ההתהוות היא צמיחה וההפסד הוא חסרון.150 ומאחר שהתברר מה היא ההתהוות מסתבר בהכרח שיש כלשהו אשר חלקיו נוצרים זה מזה באופן שחלק אחד נפעל ע"י השני ואילו השני פועל עליו. עולה מכאן שקיים מגע בין חלקיו ואותם ישים הנוצרים מאותם יסודות מתהווים מתרכובת של אותם ארבעת היסודות, עירובם זה בזה והתמזגותם זה בזה. לאור כל זאת על החוקר לבחון מה הם ההוויה וההפסד, כיצד הם מתרחשים ובמה וכי אין הם התלכדות והיפרדות. הוא דן בנושא השינוי וכי הוא שונה מההתהוות וההפסד. 

			40. הוא המשיך ודן בצמיחה ובחידלון. דיון ממצה בהם הביאו לידי מסקנה כי הם שונים מההוויה וההפסד. 

			41. אריסטו המשיך במחקרו על המגע של הגופים הפועלים זה על זה והנפעלים זה על ידי זה. הוא אף חקר את הגופים הללו על פעולתם זה על זה והיפעלותם זה על ידי זה. 

			42. אריסטו המשיך וחקר מהי הפעולה וההיפעלות וכי הן מתבטאות בתכונות המוחשיות. הוא הסביר באיזו דרך הן מתרחשות. 

			43. בהמשך חקר אריסטו את הגופים המתהווים מהיסודות כיצד הם מורכבים, מעורבים ומתמזגים אלו באלו. 

			44. (101) לאחר שסיים את המחקר בנושאים הללו החל לחקור את ארבעת היסודות:151 כיצד הם יסודות, מה משמעות היותם יסודות, מה הם העיקרן והפוטנציאל אשר גורמים להם להיות יסודות, האם הם יסודות בעצמותם או הודות לכוחות טבע השונים מעצמותם, האם הם יסודות ראשוניים או האם קיימים יסודות אחרים הקודמים להם, האם בכוחות אשר הודות להם הם הפכו ליסודות הם סופיים או אינסופיים? מחקר זה באינסופיותם שונה מהמחקרים הקודמים. זאת מאחר שבספר הקודם הוא דן בשאלה האם לכל אחד מהם יש גודל אינסופי והאם הגופים הראשונים המהווים את העולם הם אינסופיים במספרם או לא. ומאידך גיסא, האם לאור מה שהוא חוקר כאן האם אותם גופים ראשוניים, בשל היותם יסודות בכוח האם הם אינסופיים הודות לכוח אשר עשה אותם יסודות?152 למשל המים, אחד מארבעת היסודות, אם נניח שהם אינסופיים, יכול להיות שיש בהם כוח מסוים אשר באמצעותו הפך הוא להיות יסוד. כך הופכים המים ליסוד באמצעות אותו כוח, וכוח אחר אשר באמצעותו הפך אותו יסוד ליסודות רבים. כך במים יש פוטנציאל להפוך למספר אינסופי של יסודות. תופעה כזאת יכולה להתרחש בשתי צורות: המים יכולים להתפרק למספר אינסופי של חלקים, או שבכל מים יש מספר אינסופי של כוחות אשר באמצעותם הופכים אותם מים ליסוד בפני עצמו. הוא הסביר שכל האפשרויות הללו אינן אפשריות, שלא ייתכן שיהיו יותר מארבעה יסודות וכי בזכות אותם כוחות אותם יסודות הם סופיים במספר. הוא מנה את מספרם עד אשר הצליח בכך. הוא הסביר כי אלו הם הכוחות אשר באמצעותם פועלים היסודות איש על רעהו ונפעלים זה על ידי זה. זאת משום שכל יש מתהווה קודם כול כאשר פועלים על מספר (102) תכונותיו המוחשיות ולאחר מכן משתנה עצמותו. וכפי שכבר התברר יש לפעול על אותן התכונות אשר הודות להן הפכו אותם ארבעה גופים להיות ארבעת היסודות. 

			45. לאחר מכן חקר אריסטו האם כל אחד מארבעת היסודות נוצר מיסוד אחר או שהשלושה מהם נוצרים מאחד. 

			46. ובהמשך הוא בדק את האפשרות של התהוות חלקם מחלקם האחר, כיצד ובאיזו צורה מתרחש תהליך זה. 

			47. מכאן החל לבדוק את עניין יצירת שאר הגופים מן היסודות, כיצד הם מתהווים, כיצד הם מורכבים ובאיזו צורה באופן שדרך תרכובתם מתהווים שאר הגופים. 

			48. באשר מיצה עניין זה שאל אריסטו את עצמו האם הכוחות והעקרונות אשר בהתאם להם פועלים היסודות זה על זה ונפעלים זה על ידי זה מספיקים למען יצירת יסוד מיסוד ושאר הגופים מיסודות אלו? האם המקום שהם תופסים מלכתחילה זה לעומת זה בעולם יש בו די כדי להביא לידי תרכובת או תוספת של זה לזה כדי שייוצרו מהם גופים אחרים? או אולי הם זקוקים לפועֵל חיצוני אחר אשר יַקנה להם את היכולת לכך ויקרב אותם זה אל זה כדי שיתאחדו ויספק להם עקרונות פעולה153 לשם יצירת ישים אחרים זולתם? הוא הסביר שאין בהם, (103) לא בעצמם ולא בשום מצב ממצביהם, היכולת לעשות זאת ללא פועֵל חיצוני זולתם. 

			49. בנקודה זו המשיך אריסטו ובדק מהם עקרונות הפעולה אשר מספקים כוחות אלו ואשר באמצעותם פועלים ישים אלו זה על זה ומתקרבים זה לזה כדי שתיווצר מהם תרכובת. הוא הסביר כי הסיבות הפועלות הם גרמי השמיים, כיצד ובאיזו דרך הם פועלים. 

			50. לאחר מכן הוא בדק מה החומר ממנו מורכבים154 הגופים המתהווים והכָּלים והראה כי אין הם אלא מחומר היסודות. 

			51. ואז חקר אריסטו את הטבע הכולל בפועל את כל הישים המתהווים.

			52. ובהמשך בדק מהי התכלית והמטרה אשר למענן נוצרו מיני הישים המתהווים והכלים, מהי הסיבה להיווצרותם אלו מאלו, מדוע אלו החוזרים ונשנים נוצרים ממה שקדם להם ומדוע ישים נוצרים ברציפות בזה אחר זה. הוא בחן את המטרה והתכלית ליצירת מינים אלו המתהווים והכלים ולא אחרים. 

			53. לאחר מכן הוא בדק האם הישים הכלים חוזרים להתקיים כפי שהיו או לא, או רק חלק מהם חוזר להתקיים בניגוד לזולתו שנעלם, כיצד חוזר אותו חלק שחוזר, האם הוא חוזר באופן חד פעמי או פעמים רבות והאם היש המתהווה והכלה חוזר מספר פעמים סופי או אינסופי? 

			כל הנושאים הללו ניתן לקוראם בספר הידוע בשם "על ההוויה וההפסד".155 

			54. לאחר מכן החל לחקור בנושא היסודות כדלקמן: (104) היסודות הללו מנוגדים זה לזה במהותם כפי שבא הדבר לידי ביטוי בפעולתם ובכוחותיהם המאפיינים אותם בהיותם יסודות. חלקם פועלים זה על זה ונפעלים זה על ידי זה מאחר שהם סמוכים זה לזה. אשר על כן אין זה מן הנמנע שכל אחד מהם ישיג את שלמותו או שכבר השיגה כפי מה שעצמותו ומהותו מאפשרות לו. זאת משום שהוא השיג את המעלה הגבוהה ביותר הודות לכוחו כיסוד טהור. יש המצויים מתחת לו מבחינת שלמותם ויש המצויים בדרגה נמוכה יותר מהם וכן הלאה עד אשר מגיעים לדרגה הנמוכה ביותר במהותה, ואם נרד ממנה נגיע ליסוד אחר בעל המהות הנמוכה ביותר במעלתה. מעלה כזו קיימת כאשר היסוד משולל לחלוטין מכל מהות. כאשר הוא מגיע למצב כזה הופכת מהותו למהות יסוד אחר המצוי בדרגה הנמוכה ביותר בה הוא יכול להימצא. 

			תופעה זו יכולה לקרות בשתי דרכים. הראשונה היא שהחומר המקבל מה שתורם למהותו מקבל מעט ממהותו של היסוד המתנגד לו עד אשר פעולתו של היסוד המתנגד לו אינה ניכרת. הוא ממשיך לקלוט עוד ממהותו של היסוד המנוגד עד אשר ניתן להגדירו על פי מרכיבי המנוגד לו יותר מאשר הגדרתו הקודמת. השנייה היא שמהותו פוחתת מבלי שיקבל דבר ממהות המנוגד לו. אריסטו חקר האם היסודות כאשר עדיין לא השיגו את תכליתם הסופית הם עדיין יסודות השומרים על כוחם.156 

			55. בהמשך מחקרו בחן אריסטו כיצד סמוכים היסודות זה לזה. האם כל אחד מהם נחלק לחלקים קטנים המתפזרים ברווחים בין חלקי היסודות האחרים או שכל יסוד מצוי במקום השונה ממקומו של היסוד השני. במצב זה אותו היסוד מבין הארבעה המצוי במרכז הוא נקי וטהור, אין בו שום חלק מחלקי היסודות האחרים. זה המצוי בחלק העליון של העולם מתאפיין אף הוא באותן תכונות. הוא הדין באשר לאותו יסוד המצוי בתווך בין המרכזי והעליון, כך (105) שהגוף הנוגע בגופים השמימיים אף הוא אחד מן היסודות והוא הדין באשר לזה שמתחתיו הסמוך לו עד אשר נגיע אל הנמוך ביותר מכולם והוא המרכזי. ניתן להניח לפי הגירסה האפשרית השנייה שחלקי כל יסוד מצויים בחלקי שאר היסודות. אריסטו הסביר נושא זה בשתי הדרכים. 

			56. לאחר מכן הסביר אריסטו באיזה מצב ייגע גוף כלשהו בגופים השמימיים. הוא הבהיר כי מהותו חייבת להיות הטהורה ביותר והקרובה ביותר לזַכּות במהות ובכוח אשר אותם מעניקים הגופים השמימיים. הגוף המצוי שם אמור להיות הקל והקיצוני ביותר בחוּמו וביובשו והכי פחות מעורב בגופים אחרים זולתו. היסוד הסמוך לו והמצוי מתחתיו אמור להיות פחוּת ממנו במהותו ובכוחו אולם לא באופן קיצוני אלא בעל מהות פחותה וכוח בלתי מושלם, וכל הקרוב יותר אל המרכז כוחו כיסוד ומהותו אשר בה הוא מתעצם פוחתים והולכים. 

			57. בהמשך מחקרו קבע אריסטו כי היסוד הסמוך לגופים השמימיים הוא כמצבם והוא הולך ופוחת ככל שהוא מתקרב למרכז. האחרון שבהם הוא הפחוּת ביותר והמעורב ביותר בזולתו עד אשר שלושת היסודות מעורבים בו בסוגים שונים של עירוב. הסיבה לכל זאת, טוען אריסטו, נובעת הן מהגופים השמימיים המפעילים את היסודות והן מהחומר מהם הם מורכבים. 

			58. ההסברים התיאורטיים, טוען אריסטו, [למצב זה של היסודות] תואמים את מה שנראה בתצפיות. 

			59. (106) אריסטו המשיך ושאל את עצמו כיצד יש לקרוא ליסודות הללו בהיותם נקיים, בעלי מהות ייחודית להם בלבד מבלי שיעורב בהם יסוד המנוגד להם בשום צורה כאשר הם בתכלית כוחם כיסודות. הוא לא מצא להם שם לכנות אותם בו ומצא את השמות המקובלים של יסודות אלו המעורבים בזולתם. אז הוא בחן את סוגי היסודות בעלי השמות המקובלים וכאשר הסתבר לו כי התנועה המקומית של מין אחד היתה קרובה לתנועה המקומית של יסוד כלשהו, או תכונותיו המוחשיות היו קרובות לאלה של יסוד כלשהו, כי אז הוא הֵחִיל על כל אותם יסודות את שמו של אותו מין. אשר על כן הוא כינה את הגוף הסמוך לגופים השמימיים "האש" והסביר כי אין אש זו דומה לאש בעולם התת ירחי. זאת משום שהאש נתפסת אצל ההמון כלהבה וגחלים ותו לא. אולם מאחר שתנועת הלהבה מטרתה המיוחדת כפי הנראה לשרוף את האוויר כדי להעפיל אל מעבר לו לכן כינה אריסטו את הגוף המרחף מעל שאר היסודות, אותו גוף אשר באחד מצדדיו, דהיינו הצד הקעור, סמוך לגופים השמימיים, בשם "הלהבה".157 את הגוף המצוי תחתיו כינה "האוויר", את המצוי תחתיו "המים" וזה אשר באמצע — "האדמה". בגוף המצוי באמצע, והוא האדמה, מצויים כל היסודות כפי שמתברר הן בתיאוריה והן בתצפיות. העירוב ביניהם הוא משני סוגים. האדמה מעורבת בשאר היסודות בשתי דרכים. המים אף הם מעורבים באדמה ובאוויר בשתי דרכים, אלא שמעורבותם באש אינה נראית אולם הכרחי שתהיה מעורבת בה. מבחינה זו האוויר נחות מהמים והאש מתחתיהם במה שקשור למעורבות בהם. אלה הן המסקנות אשר הסיק אריסטו במחקרו המעמיק. 

			60 (107) בהמשך מחקרו חקר אריסטו את הסוגים הראשונים של התערובת בהם אף אחד מהיסודות המעורבים אינו מאבד את מהותו ובחן את מיניהם. מאחר שהתערובת שלהם היא כמעט אינסופית הוא לא מצא להם שם ולא למיניהם השונים הנבדלים זה מזה באופן ברור, פרט למינים פשוטים כמו האד, העשן, הלהבה וכדומה.

			(9) 

			61. וכאשר נאלץ לתת שמות למרביתם היה עליו לתת שם לכל אחד בהתאם ליסוד שהוא המרכיב הדומיננטי במהותו של כל אחד מהם. כך אותו סוג אשר בו האוויר הוא דומיננטי נקרא "אווירי"; הסוג אשר בו האש דומיננטית נקרא "אישי"; אותו סוג אשר בו האדמה שולטת נקרא "ארצי", ואותו סוג אשר המים שולטים בו נקרא "מימי". הוא המשיך והבחין בין השמות השונים הנובעים מההבדלים ביניהם. יש מהם המתאפיינים בתנועה מקומית, יש — בשל תכונותיהם המוחשיות, ואלה המורכבים משתי תכונות כינה אותם בשמות מורכבים כגון "מימי־ארצי" וכדומה. 

			62. לאחר מכן בחן אריסטו את המקרים המתהווים ופועלים על ארבעת הגופים אשר דיברנו עליהם ועל הגורמים המשפיעים עליהם. הוא דיבר על מהויותיהם ועל חומריהם המושפעים על ידי הגורמים הפועלים עליהם, על הסיבות והעקרונות הפועלים עליהם, על אלה המצויים בסמיכות לגופים השמיימיים ועל אלה המצויים באוויר, במים ובאדמה. 

			63. לאחר מכן שאל אריסטו האם היסודות הללו קיימים למען עצמם (108) שהרי הם מן הישים המסוגלים להגיע לידי שלמותם, או האם הם נוצרו כדי שייווצרו מהם שאר הישים, או משתי הסיבות גם יחד? שהרי קיומם התמידי כחלקי הנמצאים נועד להביא את שאר הנמצאים לידי שלמותם בהיותם חלק בלתי נפרד מהם. מעבר לכך, כאשר הם מעורבים אלו באלו נוצרים מהם שאר הנמצאים. 

			בנוסף לכך שאל אריסטו האם עובדת היותם חשופים למקרים ולהשפעות נובעת מתוך כוונת מכוון אשר יש לה מטרות ותכליות ישירות, או שהיא מהווה הפרזה וחיסרון158 שאינה גורמת לתוצאה כלשהו או מונעת אותה באופן שההפרזה בה דינה כהוספת אצבע ליד כאשר חסרונה הוא כאיבוד אצבע. 

			כל הדברים הללו מצויים בספרו "המטאורולוגיה",159 ובמיוחד בשלושת המאמרים הראשונים בו. 

			64. לאחר מכן החל במחקר כוללני בגופים אשר התהוו מעירוב היסודות הללו אלו באלו. ככלל, הגופים אשר נוצרו מעירוב היסודות הללו הם משני סוגים: זה אשר חלקיו דומים זה לזה, וזה אשר חלקיו שונים זה מזה.160 הסוג השני, ההטרוגני, נוצר מעירוב גופים הומוגניים אשר מהותו של כל אחד מהמרכיבים נשמרת. זהו ערוב של גופים הסמוכים זה לזה והנוגעים זה בזה. אשר לגופים ההומוגניים הם מתהווים באופן שמהותו של כל אחד ממרכיביהם אינה נשמרת כפי שהסביר קודם לכן. זהו עירוב של מזיגה אשר מתהווה על ידי פעולה של כל גורם על רעהו והיפעלות של כל גורם על ידי השני. הגופים בעלי החלקים הדומים, ההומוגניים, הם משני סוגים: סוג שהוא מהווה חלק מגוף הטרוגני (109) וסוג שני אשר כל אחד מחלקיו לא נוצר אלא כדי להוות חלק מכל חלקי תבל או מכל הגופים המתהווים או מכל הסוגים והמינים בלבד. 

			אריסטו החל בראש וראשונה לחקור כיצד נוצרו הגופים ההומוגניים מהיסודות, כיצד מתהווה הקשר בין היסודות, איזה יסוד מהיסודות המתערבים זה בזה פועל על זולתו, באיזה כוח מְתַפְקֵד חלק מהיסודות כחומר, באיזה כוח הם מתפקדים כפועֵל ומהי התכונה הגורמת להיווצרותם. הוא אף עסק בקיצור בנושאים אלו כאשר דן בכליונם. הוא הסביר מהן סוגי הפעולות המביאות להיווצרותם ולכליונם ובאיזה מקום מתרחש כל זה. מחקירותיו הקודמות התברר לו כי המקום אמור להיות במרכז כדור הארץ ולידו, בתוכו או על פניו. 

			65. בהמשך החל אריסטו למנות את התכונות המוחשיות המאפיינות את הגופים ההומוגניים ואת החלקים המורכבים השייכים לכוחות הראשוניים. זאת משום שבאמצעותן פועלים היסודות הללו זה על זה ונפעלים זה על ידי זה כאשר חלקם מקבל פעולה וחלקם האחר פועל על מקבל הפעולה. הוא בחן בעיון את התכונות המוחשיות אשר מציאותן בגוף המורכב יש להן קשר עם הכוחות הפועלים של היסודות ואשר באמצעותן גופים אלו נפעלים.

			66. לאחר מכן ביקש אריסטו לבחון מהן שאר התכונות אשר שאר החושים יכולים לחוש בהן. אלא שנראה לו, או שהוא היה בדעה, כי רבים מהן אין זה די לראות בהן (110) דמיון לכוחות אשר באמצעותם פועלים היסודות זה על זה, אלא הן זקוקות לכוחות אחרים מכוחות היסודות או לכוחות שהם תוצאה של פעילות גופים אחרים. לכן חשב אריסטו לעצמו כי יש לדחות את החקירה בנושאים אלו למקום אחר במדעי הטבע, דהיינו אותו מקום בו מתלכדות התחושות לתחושת הראייה, השמיעה או שאר התחושות. זאת משום שהצבעים ניתנים לתחושה רק באמצעות קרני האור והוא הדין באשר לשאר המוחשים, פרט לשאר המוחשים הזקוקים לאוויר ולמים.161 

			כל אלה מצויים במאמר הרביעי בספר אותו כינה אריסטו "מטאורולוגיה". 

			67. אריסטו המשיך במחקרו בגופים ההומוגניים המתהווים מן היסודות אשר אינם חלקים של הגופים ההטרוגניים. הדברים אמורים באבנים, בגופים המורכבים מאבנים וכדומה. 

			בהקשר זה הוא חקר את האדמה וחלקיה ואת סוגי האדים הנפוצים.162 הוא הבחין ביניהם בין האד האישי, האווירי, המימי, האד המעורב מדברים רבים שהם חלקי האדמה, האדים החמים אשר חלקם נוטה אל היובש וחלקם אל הרטיבות, חלקם בהירים ודקים ובחלקם יש יותר מן העשן. נראה כי אלה הם אשר מעורב בהם החום הטבעי הגורם להבשלת הגופים מתחת לאדמה ומעליה, אלו המורכבים ממים ועפר או מיובש ומלחות. הצירוף של כל אלה הוא המקבל את השפעת החום והקור, שני כוחות הפועלים על הגופים ההומוגניים. הוא הסביר כי הסיבות הראשונות להיווצרות אדים שונים אלו תחת האדמה הם קודם כול גרמי השמיים, לאחר מכן (111) ובהמשך להם זהו האוויר החם או הקר הסמוך במקרה לאדמה והמושפע מגרמי השמיים. 

			68. לאחר מכן הוא החל להסביר מהם סוגי הגורמים המעורבים בכל אחד מהחלקים על הארץ אשר מהם נוצרים סוגים שונים של אבנים ומינרלים בעומק האדמה ועל פניה. לשם כך היה עליו למנות את מיניהם ואת המקרים המתהווים עליהם כפי שנצפו, כולל כל מין מן המינים הכלולים בהם. בעקבות כך, לאחר שהבחין ביניהם הוא המשיך לברר מהי מהות החומר והצורה המרכיבים אותם, מה הם העקרונות הפועלים על כל אחד מהמקרים המתהווים עליהם ומה הן התכליות אשר למענן נוצר כל אחד מהם. אלא מאחר שאין זה קל לדעת מה הן התכליות של כל מין ללא ידיעת מוקדמת של תכלית העולם כולו דחה אריסטו את הדיון בנושא זה עד לדיון בעקרונות הראשוניים של העולם. 

			כל זה ניתן למצוא בספר אשר אותו כינה "על המינרלים".163 

			69. לאחר מכן החל אריסטו לעיין בגופים הטבעיים ההטרוגניים. הוא הקדים את הדיון בצומח לפני החי. הוא החל למנות את הממצאים הידועים על פי עדות החושים והתצפיות, מנה את מיניהם אחד לאחד כולל מה שניתן לצפות בכל מין, בתכונותיו ובכל חלק מחלקי אותו מין עד אשר מיצה את כולם או את כל אלה שהיו בטווח ידיעתו. 

			70. (112) בהמשך חקירתו דיבר על המטרה אשר למענה נוצר כל חלק מחלקי כל צמח הנמנה על אותו מין. 

			71. לאחר מכן בחן אריסטו את דרך התהוותו של כל מין ממיני הצמחים. הוא הסביר מהו החומר אשר ממנו מתהווה כל צמח ומהו הגורם הפועל להתהוותו עד אשר מיצה את התהליך הטבעי של התהוות הצמחים. הוא הדין באשר למקרים המתהווים על כל אחד מן הצמחים.

			72. לאחר מכן המשיך לעיין בנושא בעלי החיים. הוא החל בידע המצטבר על ידי עדות החושים והתצפיות. הוא מנה את מיני בעלי החיים או אלו שהיה לו מידע עליהם. 

			73. הוא המשיך ומנה את אברי כל מין ומין, הסביר מהם מרכיבי כל מין ומין ומה מהם ניתן לצפייה. הוא אף מנה את המקרים הניתנים לצפייה בכל מין ממיני בעלי החיים ואת הפעולות אשר אלו הנמנים על אותו מין יכולים לבצע. 

			(10) 

			74. וכאשר סיים את מחקריו בנושאים אלו התברר לו לפתע כי הטבע על עקרונותיו אין בו די להסביר את המתרחש בתחום בעלי החיים והצמחים אלא יש צורך בנוסף לטבע ועקרונותיו לעיקרון ולכוחות אחרים מסוג אותו עיקרון אחר. עיקרון זה יהיה בעל תוקף הן באשר לבעלי החיים והן לגבי מרבית הצמחים כפי שנוהג הטבע בישים הטבעיים. לכן, (113) בו בזמן שכאשר נסב הדיון על בעלי החיים היה עליו לדבר על העקרונות הטבעיים העומדים בבסיס קיומם, וכאשר היה עליו לדון בעניינים רבים אחרים היה עליו להתבסס על עקרון אחר אותו כינה "הנפש". הוא קבע כי הצמחים הם צמחים בזכות היותם בעלי נפש והוא הדין באשר לבעלי החיים. הוא כינה את העקרונות הדומים לנפש "העקרונות והכוחות הנפשיים". 

			בראש וראשונה הוא החל לבדוק כל מה שמאפיין את טבעם של בעלי החיים, שהרי כבר הוא דן בקצרה בטבע ובעקרונות הטבע ומסר מידע על כל המאפיין את טבעם של בעלי החיים. בתחילה הוא בדק את המטרה אשר לשמה נוצר כל איבר מכל מין ממיני בעלי החיים ע"י הטבע ומהם טבעו ומהותו של כל איבר ואיבר. המדובר הוא בחומר אשר ממנו התהווה כל מין ממיני בעלי החיים ומה טיבו. הוא הסביר את עקרונות הטבע הפועלים על כל אחד מהם, ובכל אחד מהם הוא הגדיר מהו טבעו אשר בכוחו הוא עצם טבעי ומהי התכלית אשר למענה התהווה כל מה שמאפיין את טבעו. 

			התברר לו ממחקרו כי הגופים הטבעיים הם משני סוגים. הראשון הוא הסוג המעולה ביותר אשר קיבל צורת עצם ע"י הטבע והוא המהות של כל אחד מהעצמים הטבעיים. הסוג השני הוא זה המקבל צורת עצם על ידי הטבע כדי שעצם זה אשר הוא טבע בפועל מהווה נקודת מוצא, הכנה וחומר, או שהוא מכשיר לעיקרון אחר. יחסו לטבע הוא כיחס הצורה הטבעית לחומרה או לכוחות אשר הם מכשיריה. אותו עיקרון הוא הנפש. 

			(11) 

			75. (114) כאשר הוא הגיע לנקודה זו היה עליו לבחון מהי הנפש כשם שקודם לכן בחן מהו הטבע. לשם כך היה עליו לדעת מה הם כוחות הנפש ומהן הפעולות הנובעות ממנה כפי שעשה בטבע. הוא החל בבקשו לדעת מהי הנפש, על ידי מה וכיצד היא קיימת. הוא שאל את עצמו האם יש בה ריבוי או היא אחת? ואם היא מרובה כיצד בא הדבר לידי ביטוי, האם היא מרובת חלקים או מרובת כוחות? ואם היא מרובת חלקים באיזו דרך רבו חלקיה — האם במקומות, בחומרים, או בגופים המפוזרים במקומות שונים? או אולי ריבויה אינו אלא מחמת היותם חלקים של גוף הומוגני או הטרוגני, או בצורה אחרת? ומה הם הכוחות והעקרונות הנפשיים?

			כפי שחקר מהו הטבע החל אריסטו לחקור מהי הנפש בכלל. הוא הסביר כי מהות העצם הטבעי בעל הנפש היא הנפש כשם שמהות העצם הטבעי הוא הטבע. הנפש היא זו אשר באמצעותה העצם בעל הנפש, וכוונתי לעצם שיש בו מן החיים, מתגלם כעצם, והנפש בדומה לטבע משמשת כעיקרון בשלושה היבטים: הפועֵל, הצורה והתכלית. כל מה שנאמר על הטבע כעצם וכעיקרון רלוונטי אף לגבי הנפש. אשר לשאלה האם היא עצם חומרי הרי שהיא מעוררת ספקות אשר עדיין לא הגיעו לידי בירור. אשר לטבע כבר התברר מעניינו כי הוא משמש עיקרון בארבעה היבטים ועתה התברר כי הטבע, (115) אשר הוא המהות בה מתגלם העצם כגוף בפועל, הוא אף חומר של הנפש. 

			76. בהמשך הגדיר אריסטו את כוחות הנפש כשם שהגדיר את הכוחות הטבעיים אשר באמצעותם פועל הטבע ואת הגופים הטבעיים אשר פעולתם בטבע והמשמשים ככלים לפעולת הטבע. כשם שקיים טבע כלשהו המשמש כלי לטבע, קיים אף טבע המשרת טבע אחר, וטבע ראשי המשתמש בטבע כמשרת או כמכשיר. בדומה לכך עשויה להתקיים נפש ראשית ונפש אחרת המשרתת אותה או משמשת ככלי לה. ישנם שני סוגים של גופים טבעיים. סוג אחד הוא הסוג המעולה ביותר אשר קיבל צורת עצם והוא הטבע, וסוג שני שטבע לא הכין אותו למעלה כזו אלא הכין אותו כחומר וכהכנה או מכשיר לנפש וכאשר סוג זה של הנפש מגיע לידי התגלמותו בטבע כי אז הוא הנפש. העצם הטבעי המקבל את הנפש הוא חומר לנפש והטבע הוא הכנה, חומר או מכשיר אשר הנפש משתמשת בהם בפעולותיה. כך, בעצמים בעלי נפש קיימים שני סוגי טבע, סוג שהוא חומר וסוג שהוא מכשיר. לכן טבעם של עצמים בעלי נפש אינו למען עצמם אלא למען הנפש. 

			לכן, כשם שאריסטו הבחין בעצמים הטבעיים בין הטבע השליט ובין הטבע המשרת או המכשיר, באותה הבחנה הוא השתמש לגבי הנפש. וכשם שהוא הבחין בין הפעולות הנוצרות בטבע ובין המקרים המתהווים על העצמים הטבעיים מתוך היותם עצמים טבעיים, כך הוא הבחין בין הפעולות הנובעות מן הנפש ובין המקרים המתהווים בעצמים בעלי הנפש בתוקף היותם בעלי נפש, כנובעים מן הנפש. מאחר שחלק מן המקרים המתהווים בעצמים הטבעיים מצויים בהם בכוח היותם חומר וחלקם (116) בשל צורתם, הוא הדין באשר לעצמים בעלי נפש הנחלקים באותה דרך, חלקם מצוי בעצמים בעלי הנפש בשל היותם בעלי נפש, מחמת החומר המאפיין אותם וחלקם האחר מחמת צורתם וזו הנפש. 

			לכן החל אריסטו לחקור את הפעולה הראשונה של הנפש דהיינו התזונה ומה שמשתמע ממנה. הוא שאל את עצמו מאיזה כוח מכוחות הנפש נובעת התזונה ואיזה כוח מכוחות הנפש היא. הוא הבחין בין מה שהוא ראשי ומה שהוא מכשיר ומשרת. הוא חקר את אברי הגוף הטבעיים אשר הנפש משתמשת בהם או את הכוח הלוקח חלק בפעולות אלה. כמו כן הוא בדק את הכלים הטבעיים, למשל החום והקור, אשר נפש זו משתמשת בהם בפעולותיה. הוא אף בחן את פעולותיה, כמה מינים הן, מהו כל אחד מהם, ממה הוא מורכב, למה הוא משמש וכיצד ניתן להפיק תועלת מכל איבר בכל פעולה מפעולות הנפש בכל מין ממיני בעלי החיים. 

			77. בהמשך חקירתו בחן אריסטו מהם סוגי המזון אשר בכוחם הנפש הזאת או כוח נפשי זה פועלים. הוא אף חקר כיצד מקבלת הנפש חלק מאותם סוגי המזון אשר הכין לה הטבע באמצעות היסודות הראשונים בסיוע גרמי השמיים, כאשר השאר ניתן לה על ידי גורמים אחרים מעבר לאותם יסודות. הוא הסביר כיצד ניזונים הצמחים ובעלי החיים וכי בעלי החיים ניזונים חלקם זה מזה, חלקם מן הצומח, חלקם ממזון דומה לתזונת הצמחים ושאר בעלי החיים ניזונים מכל אלו או מרובם. 

			78. לאחר מכן חקר האם מיני הגופים (117) המהווים מזון לבעלי החיים ולצמחים הוכנו מראש למטרה זו על ידי הטבע או נוצרו למען קיומם העצמי כחלק מן העולם וכאשר התאימו כמזון לבעלי החיים ולצמחים השתמשו אלה בהם כמזונם משום שאירע שזה התאים להם. ניתן אף להניח כי אין כאן עניין של מקריות, אלא שהם נוצרו למען קיומם העצמי או כחלק של העולם באופן ששלמותם ותכלית קיומם היא בהיותם מזון למען קיומם של יצורים אחרים. הוא העמיק לחקור בנושא זה מאחר שחקירת נושא זה דומה לחקירה הקודמת בנושא היסודות האם הם קיימים למען עצמם או כתשתית ליצירת גופים אחרים.

			חקירתו בנושא זה בתחילה לא הניבה תוצאות משום שלא עלה בידו לעלות לרמה גבוהה יותר בחקירתו את העולם. משום כך הוא נטש עניין זה ועבר לנושאים אחרים. 

			הוא חקר את עניין הבריאות והחולי ואת מיני המחלות. הוא החל לחקור כל מין ממיני הבריאות והחולי: מה סיבת היקרותם, לשם מה, במה וממה אירעו. זאת משום שהבריאות והחולי הם חלק בלתי נפרד של עצם בעל נפש כחלק מטבעו ומהכוחות הטבעיים הטבועים בו כיצור בעל נפש. אשר על כן ניתן להניח כי העיקרון הראשון ביצירתם היא הנפש. זאת משום שהנפש היא הסיבה הן כתכלית והן כפועֵל בסיוע הטבע לכך שהחומר המיוחד הזה יהיה חלק של הנפש. הטבע על המיוחד שבו אשר בו הוכן החומר והכוחות הטבעיים אשר עתה הם חלק של הטבע אשר בסיועם הוכן החומר המיוחד, כולם שייכים לאותו גוף שהוא בעל נפש. (118) בדרך זו יש לייחס את כל הנאמר לעיל לנפש הן כעיקרון פועל והן כתכלית. זאת ניתן למצוא בספרו "על הבריאות והחולי". 

			79. לאחר מכן חקר אריסטו מהו השינוי המתחולל בנפש בעל החיים מחמת טבעו עם התפתחותו. 

			80. בהמשך הדברים חקר אריסטו מה מייחד כל גיל וגיל בחיי בעל החיים ומהם המקרים המתהווים בו בכל גיל וגיל בהיותם חלק בלתי נפרד מטבעו ומהכוחות הטבעיים אשר מייחדים את עצמותו. 

			דיון זה ניתן למצוא בספרו "על הנעורים והזקנה".164 

			81. לאחר מכן חקר אריסטו את אורך חייהם של מיני בעלי החיים מאריכי החיים או את חייהם הקצרים של מיני בעלי החיים קצרי החיים. הוא אף חקר את הסיבות והעקרונות הטבעיים והנפשיים הגורמים לכך. 

			82. בהמשך חקר אריסטו את נושא החיים והמוות ומה טיבו של כל אחד מהם. הדברים אמורים בהישארות הנפש של החי ובכליונו, ממה, במה ולשם מה קורים דברים אלו. 

			מקור כל התופעות הללו והמקרים [המתלווים להן] נובעים מהנפש או מכוחותיה הדומים לטבע או הקרובים אליו בעצמותם ובמהותם, אלא שאין הם הטבע עצמו. זאת משום שתופעות אלה עשויות להתקיים אף בצמחים ובבעלי חיים, והצמחים מצויים במעמד ביניים בין בעלי החיים ובין האבנים. יש (119) כאלה המטילים ספק בשאלה האם הצמחים שייכים לבעלי הנפש או שמא הם יצורים טבעיים. רבים נוטים ליחסם לבעלי החיים. לכן נפש זו או כוח זה מכוחות הנפש קרוב לטבע. 

			83. לאחר מכן חקר אריסטו את ההשגה החושית ואת החושים כחלק מהנפש או ככוח מכוחות הנפש. הוא בחן את מצבו של כל כוח מהחושים ואת מושאי פעולות החושים, והם המוחשים: מה טיבו של כל אחד מהם, כמה הם מיניו, מה טיבו של כל מין, במה, ממה ולשם מה הוא קיים? 

			84. אז העמיק אריסטו לחקור את האיברים הטבעיים אשר בהם מצויים החושים ובאמצעותם הם חשים, בהיות חלק מאברים אלו בבחינת חומר לחושים וחלק אחר — כלים להם: מה ראוי להיות טיבו של כל אחד מהאברים הללו ומה הם כוחות הטבע והמקרים הטבעיים הראויים לחול עליהם? הוא בחן כל איבר אשר בו מצויים החושים ובאמצעותו הם פועלים והסביר את הסיבות להימצאות בו של אותו חלק או אותו כוח מכוחות הנפש.

			דברים אלו ניתן למצוא בספרו "החוש והמוחש".165 

			85. לאחר מכן חקר אריסטו את סוגי התנועות במקום אשר מניעה הנפש את הגופים החיים166 כשם שחקר את התנועות במקום אשר הטבע מניע את הגופים הטבעיים: מה הם, מה טיבו של כל מין מהם, באילו כלים, באילו אברים ובאיזה כוח מכוחות הנפש מתרחשת התנועה? הוא מנה את האיברים אשר נוצרו167 לשם ביצוע תנועה זו (120) בכל מין ממיני בעלי החיים. הוא דיווח על העקרונות של כל המאפיין כל איבר: האם זה טבע, כוחות טבעיים או מקרים טבעיים? ומעבר לכך, מה הסיבות לתנועתו ומה עקרונותיה, האם היא תוצאה של כוחות הטבע או של חלק מחלקי הנפש? תנועות אלה הן התנועות אשר בהן פועל בעל החיים לבקש דבר או לברוח ממנו. 

			בנקודה זו היה עליו לחקור את המקומות של בעלי החיים ושל כל מין ומין מהם, לשם מה זקוק בעל החיים למקום ומהו המקום המתאים לכל בעל חיים. יש מקומות בהם בעל החיים פועל בהם למען השגת מזונו, אחרים בהם הוא מבקש מקלט כדי לחוש עצמו בטוח בזמנים ובתנאים בהם אין הוא יכול להשיג [מזון] או אין לו צורך בו, או לחוש עצמו בטוח מפני אויב, ויש מקומות בהם הוא שומר על צאצאיו ומגדלם. בעלי חיים רבים זקוקים למקומות בהם ישמרו על מזונם. אלה הם בעלי החיים הזקוקים לאחסן את מזונם למשך זמן ארוך, שהרי חלקם שומר את מזונו ואילו חלקם האחר דואג לאספקת מזונו כל יום. 

			דברים אלו ניתן למצוא בספרו "התנועה המקומית של בעלי החיים".168 

			86. לאחר מכן חקר אריסטו את עניין הנשימה ובאיזה איבר היא מתבצעת, כיצד היא מתרחשת, מה מטרתה ובאמצעות איזה כוח מכוחות הנפש היא מתקיימת.169 

			87. בהמשך הוא חקר את נושא השינה, היקיצה והחיזיון בחלום: מה הם, במה הם מתרחשים, כיצד, לאיזו תכלית ובאיזה כוח מכוחות הנפש הם מתרחשים? הוא חקר את סוגי החלומות והחזיונות (121), סיבותיהם ועקרונותיהם, את החזיונות המזהירים מפני העתיד ואת הדרך לפרשם.170

			אלא שבמחקרו בנושאים אלו הוא נאלץ להצטמצם ולא למצות את הנושא משום שהגיע למסקנה כי לא הנפש כשלעצמה ולא היא יחד עם הכוחות הטבעיים המתוספים אליה יוכלו לפרש את עניין החזיונות המזהירים מפני העתיד. עניין זה זקוק לעקרונות אחרים ברמה גבוהה יותר במציאות מאשר הנפש. משום כך הוא דחה את הדיון והמחקר המעמיק בנושא זה. 

			88. לאחר מכן הוא חקר את עניין הזכירה, הזיכרון, השכחה וההיזכרות: מה טיבו של כל אחד מהם, כיצד הוא מתרחש ובאיזה כוח מכוחות הנפש הוא מתרחש? 

			הוא אף חקר איזה כוח מכוחות הנפש מספק מידע לבעלי החיים מחוסרי שכל והסביר לשם מה הוא קיים.171 

			(12) 

			89. כאשר חקר אריסטו נושאים אלו מבחינת היותם משותפים לבעלי החיים על מיניהם השונים פרט לאדם, הוא הגביל את עצמו בהצגת עקרונותיהם וסיבותיהם על בסיס הנפש וכוחותיה. 

			(13) 

			90. כאשר חקר עניינים אלו במה שנוגע לאדם הסתבר לו כי אין די בנפש בלבד כדי לבאר את סיבותיהם. (122) זאת, כפי מה שנראה מפעולות האדם, הרי שיש באדם היכולת לפעולות בעלות עצמה המצויות מעל ומעבר לפעולות הנפש. הוא מצא כי באדם קיימים כוחות נוספים שאינם מצויים בשאר בעלי החיים אשר סיבותיהם ועקרונותיהם אינם נובעים לא מן הנפש, לא מכוחותיה, לא מן הטבע ולא מהכוחות הטבעיים. כמו כן, כאשר חקר את הטבע והכוחות הטבעיים המצויים באדם הוא מצא שיש בהם היכולת להביא את האדם לפעולות בדרגה גבוהה יותר מהפעולות הטבעיות והנפשיות.

			וכאשר הוא חקר את הנפש ואת הפעולות הנפשיות המאפיינות את האדם מצא שאין בהן די כדי להביא את האדם לאותה דרגה אשר בה באה עצמותו לידי ביטוי. משום כך הוא נאלץ בנקודה זו לחקור מה הם אותם דברים אשר יביאו את האדם למעלה גבוהה זו ומצא כי האדם הוא בעל יכולת החשיבה172 וזו נובעת מהשכל או מהכוחות השכליים.

			לפיכך נאלץ אריסטו לחקור מהו השכל כשם שחקר מהי הנפש ומהו הטבע, האם השכל אינו מתחלק או מתחלק כמו הנפש והאם יש בו חלקים או כוחות. התברר לו כי מה שנאמר על הנפש ועל הטבע רלוונטי גם לגבי השכל, כי השכל נחלק לכוחות ולחלקים, כי הוא עיקרון יסודי במהות האדם, הוא יסוד פועל, סיבה ותכלית כמו הטבע, ויחס השכל וכוחותיו לנפש ולכוחותיה כיחס הנפש וכוחותיה אל הטבע וכוחותיו. העצמים הטבעיים הם משני סוגים. האחד הוא המעוצב במלואו על ידי הטבע והשני זה שהטבע הכינו כחומר או ככלי למען הנפש. הוא הדין באשר (123) לעצמים הנפשיים שהם משני סוגים: סוג אשר בו מתעצמת הנפש וסוג שני אשר התעצם בנפש והקיים הן כחומר והן ככלי למען השכל וכוחותיו. הוא שאל את עצמו האם השכל וכוחותיו נחלקים לחלק ראשי ולחלק אחר שהוא משרתו, כמו הנפש והטבע. הוא אף חקר את הכוחות השכליים: איזה חלק מהם קיים למען איזה חלק והאם השכל קיים למען הנפש והטבע או הטבע והנפש קיימים שניהם למען השכל. 

			משום כך הוא נאלץ לחקור את פעולות הכוח השכלי ופעולות השכל בכללו. כל דבר אשר עצמו אינו זהה עם פעולתו לא נוצר למען עצמו אלא למען פעולתו. כבר התברר [מחקירת הטבע והנפש] כי השכל אשר הוא המטרה הסופית בה מתעצם האדם הוא השכל בשלמותו הראשונה. שלמותו הראשונה היא היותו עדיין שכל בכוח ומה שהוא בכוח נוצר למען פעולתו. זו היא עצמותו אשר אינה זהה עם פעולתו. 

			(14) 

			91. וכאשר חקר את פעולות הכוחות השכליים ופעולות השכל מצא כי כל פעולתם אינה אלא להביא את הישים לרמה של מושכלות. אלא שהוא מצא כי חלק מהמושכלות ניתנים להשכלה במידה שהשכלתם מאפשרת לאדם לממשם במציאות הטבעית מחוץ לשכל, חלק אחר אין האדם יכול לממשו במציאות, ואותו חלק אשר יכול האדם לממשו הוא משכיל אותו בכמות העולה על המידה הנדרשת כדי להפיק ממנה תועלת לשם מימושו. (124) את היכולת השכלית אשר בכוחה מבחין האדם בין הישים הטבעיים באלה אשר הוא יכול להביאם לידי מימוש, בהנחה שיש ביכולתו להשכילם כדי להפיק מהם תועלת בהמצאתם, הוא כינה השכל המעשי. מאידך גיסא, אותה יכולת שכלית המשיגה את המושכלות אשר אינם מועילים לאדם להמציא משהו במציאות הטבעית הוא כינה השכל העיוני. הכוח השכלי אשר באמצעותו הוא יכול לממש במציאות הטבעית מה שהשיג באמצעות השכל המעשי אותו כינה אריסטו בשם "הרצון והבחירה". 

			(15) 

			92. וכאשר חקר את שני הכוחות השכליים הללו, דהיינו השכלי העיוני והמעשי, הגיע למסקנה שהם משרתים ופעולותיהם הן פעולות של מתן שירות. הוא חקר את אותם ישים אשר אותם הם משרתים ומצא שהם משרתים בראש וראשונה ישים טבעיים ונפשיים הנוגעים לאדם אולם אין הם קיימים באדם לשם עצמם אלא כדי שבאמצעותם ישיג האדם את שלמותו השכלית. הוא חקר את השכל אשר למענו נוצרו מלכתחילה היכולות הטבעיות והנפשיות, האם הן לצורך אותו החלק השכלי, דהיינו הרצון והבחירה אשר משרת אותן, או שהשכל משרת אותן כשם שהוא משרת משהו אחר, או שכל כלשהו פרט לחלק אותו הוא משרת? 

			התברר לו כי אין זה אפשרי שתכליתו תהיה אותם ישים אותם הוא משרת אלא הם בבחינת חומרים או כלים אשר עליהם הוא שולט ובהם הוא משתמש. הוא המשיך לשאול את עצמו האם שלטון זה משמעותו היא שבמסגרתו אין הוא יכול לתת שירות, ומצא כי כל פעולותיו (125) הן כאלה שאין הוא יכול לתת שירות לשום יש נוסף. בכך התברר לו כי אם זוהי תכלית פעולותיו הרי שבלתי אפשרי שטבעו, מהותו ועצמותו לא יוכלו להשיג שלטון או להגיע לרמה הגבוהה ביותר של שליטה. 

			הוא המשיך וחקר את החלק של השכל העיוני ומצא כי המושכלות המושגים באמצעות שכל זה הם מושכלות אשר אינם משרתים שום אובייקט נוסף. הוא אף מצא כי כאשר אותו שכל משיג את שלמותו העליונה כי אז הוא שכל בפועל לאחר שהיה שכל בכוח. הוא קבע כי שלמות שכלית זו הושגה באמצעות פעולה אשר השיגה מושכלות. הוא המשיך ושאל את עצמו באיזו דרך ובאיזו שיטה ניתן להפוך את המושכלות העיוניים למושכלות בפועל וקבע כי הדבר ניתן למימוש ברמה הגבוהה האפשרית ביותר וכי אותה שלמות היא העליונה ביותר אשר לא ניתן להשיג שלמות עליונה ממנה. מאחר שכך הם פני הדברים הרי שעצמותו היא פעולתו או קרובה להיות פעולתו. 

			(16) 

			93. וכאשר הגיע אריסטו למסקנה כי אלה הם פני הדברים וכי השכל הוא המעלה העליונה אשר אין האדם יכול להגיע לשלמות גבוהה יותר ממנה, הבין כי זו המעלה הגבוהה ביותר אשר בה באה עצמותו של האדם לידי ביטויה. הוא אף הבין כי כאשר מגיע האדם לשלמותו העליונה אשר אין כלל שלמות מעליה כי אז אותו חלק של האדם, דהיינו שכלו, קרוב למצב בו עצמותו זהה לפעילותו. מתחייב מזה כי תכלית הכוחות השכליים כאשר הם משרתים מטרה כלשהי היא לממש אותו חלק של השכל והוא השכל העיוני. שכל זה הוא עצמות האדם. (126) אם מלכתחילה אין עצמותו זהה לפעילותו והיא מתממשת רק כאשר עצמותו קרובה להגיע לידי פעילות, מתחייב מכך כי שאר הכוחות, דהיינו כוחות השכל המעשי, קיימים למען החלק הזה. זאת ועוד, עולה מדברים אלו כי הנפש והטבע נוצרו רק לשם מימוש אותו חלק של השכל מלכתחילה בכוח ולאחר מכן לשלמותו האחרונה והשלמה ביותר. 

			94. לאחר מכן שאל אריסטו את עצמו האם ניתן לומר כי הטבע והנפש מספיקים כדי להגיע לאותה שלמות? הוא הסביר כי הטבע והנפש אין בהם די כדי שיגיע האדם באמצעותם לידי שלמותו אלא הוא זקוק לשני הכוחות של השכל המעשי, דהיינו הרצון והבחירה, בנוסף לנפש, לטבע ולפעולותיה. 

			(17) 

			95. וכאשר הגיע אריסטו לנקודה זו חזר לדון בעניינים אשר כבר דן בהם במהות טבעו של האדם ומה מקומה של הנפש. שניהם מתבססים, כפי שהסביר אריסטו, על הכוחות השכליים המשמשים להם הכנה הן כחומר והן ככלי. זאת כדי שהכוחות של השכל המעשי יסתייעו בהם כדי להביא את השכל העיוני למעלה הגבוהה ביותר האפשרית. 

			96. לאחר מכן שאל אריסטו את עצמו האם הנפש כשלעצמה קיימת לשימוש כוחות השכל המעשי למען השגת שלמותו הטבעית והנפשית של האדם ולהכשירה למען השגת אותה שלמות, והאם הכוחות הנפשיים הוכנו לשימוש כוחות השכל המעשי, או שהם קיימים באופן מקרי? מחקר זה זהה למחקר האם היסודות (127) הוכנו למען כל מה שייווצר מהם? האם הישים הטבעיים נוצרו למען בעלי הנפש והאם בעלי הנפש נוצרו למען השכל וכוחותיו? 

			(18) 

			97. אלא שכאשר חקר אריסטו נושאים אלו רק חלקם התברר לו ואילו את חלקם השני הוא התקשה להבין. זאת משום שהיה עליו לחקור לשם כך נושא אחר והוא השכל בכוח בשל השירות שהוא נותן לכוחות השכליים. נושא זה ראוי להידון לאחר שלמות הנפש וכוחותיה עוד לפני פעילות הכוחות המעשיים. לכן הוא שאל את עצמו האם השירות הניתן על ידי שני אלו, דהיינו הטבע והנפש, להשגת שלמות השכל העיוני מספיק ללא תרומתו של גורם173 אחר. התברר לו כי זה אינו אפשרי ואינו מספיק אלא יש צורך בגורם נוסף כדי להגיע למצב של שכל בפועל. ואין הדברים אמורים בשכל העיוני בלבד אלא הכוחות השכליים זקוקים לגורמים אחרים. זאת משום שלא ניתן להשיג מושכלות לא דרך השכל המעשי ולא דרך השכל העיוני באמצעות הרצון והמחשבה אם אין הם מגובים על ידיד מושכלות ראשונים174 שהם עקרונות טבעיים המשמשים להשגת שאר המושכלות. 

			לכן היה עליו לחקור האם אותם מושכלות ראשונים מצויים תמיד בשכל בכוח ואם כן הוא מדוע השכל בכוח אינו נצחי? עולה מכאן כי המושכלות הראשונים, המצויים בשכל בכוח באופן טבעי אך לא ברצון, השיגו את שלמותם לאחר שלא היו בנמצא קודם לכן. 

			התברר ככלל כי מה שהוא בכוח אין זה אפשרי שיצא אל הפועַל אלא באמצעות פועֵל קרוב מאותו מין של מה שעתיד לצאת אל הפועל. מסתבר מכאן כי הכרחי שיהיה (128) קיים כאן שכל כלשהו בפועל אשר יצר בשכל בכוח את המושכלות הראשונים והעניק לו את ההכנה הטבעית לקבל את שאר המושכלות האחרים. 

			(19) 

			98. וכאשר חקר שכל זה מצא שזהו שכל בפועל, הקיים מעולם ועד עולם, אשר מעולם לא היה בכוח. מה שאף פעם לא היה בכוח אינו חומר ועצמותו ופעולתו זהים או קרובים להיות זהים. כאשר השכל האנושי משיג את שלמותו העליונה כי אז עצמותו קרובה לעצמות שכל זה. הוא כינה שכל זה "השכל הפועל". התברר לו כי כדי להשיג את שלמותו העליונה אין על השכל האנושי אלא ללכת לפי הדגם של השכל הפועל. שכל זה הוא התכלית אשר ראוי ללכת בדרכה כדי להשיגה. זוהי השלמות הנעלה ביותר, הוא הפועל והוא העיקרון המפעיל את האדם למימוש עצמותו כאדם. זו התכלית כי היא העניקה לאדם נקודת מוצא לפעולה בדרך להשגת שלמותו וכדגם ללכת בו עד אשר יגיע למעלה האפשרית הקרובה ביותר ליעד. הוא המפעיל אותו, תכליתו והשלמות אשר להתקרב אליה הוא פועל. הוא העיקרון משלוש בחינות: כפועֵל, כתכלית וכשלמות אשר הקרבה אליה היא משאת נפשו של האדם. 

			קיימת לפיכך צורה נבדלת של האדם, תכלית נבדלת ומוקדמת ופועֵל נבדל ובו האדם עשוי להגיע לרמה מסוימת של דבקות כאשר הוא משכיל אותו. התברר כי אותו דבר אשר הוא בעצמותו ובטבעו שכל אשר לא קיים כל הבדל בין היותו מושכל ובין קיומו מחוץ לשכל. התברר לו כמו כן כי האדם יכול להשכילו (129) רק כאשר לא קיים שום גורם המתווך בינו ובין אותו שכל נבדל. במצב זה מתאחדת נפש האדם עם השכל הפועל. ומאחר שנפש האדם קיימת למען השכל הזה, והטבע אשר באמצעותו משיג האדם את הטבעי לאדם אינו אלא למען הנפש, והנפש קיימת למען השכל העיוני בשיא שלמותו הרי שלאור כל אלה מתברר כי כל הדברים הללו שייכים לאדם למען השגת מעלה זו של הקיום. 

			בנקודה זו שב אריסטו לחקור מה שנעלם מידיעתו והחל לעסוק בנושאים אשר התקשה לעסוק בם בעבר. 

			99. בהמשך הדברים שאל אריסטו האם השכל הפועל הוא גם הסיבה לקיומם של הטבע, הישים הטבעיים, הנפש והיצורים בעלי הנפש. התברר לו עוד קודם לכן כי גרמי השמיים הם הגורמים המניעים את היסודות ואת שאר הגופים. לכן הוא שאל את עצמו האם השכל הפועל הוא המסייע לגרמי השמיים לשם קיום הישים הכלולים במסגרתם? ראוי משום כך לחקור האם גרמי השמיים מספיקים כדי לקיים את היצורים בעלי הטבע, בעלי הנפש ובעלי השכל. אשר לקיומם של בעלי השכל בפועל ברור הוא כי אין די בגרמי השמיים ללא השכל הפועל. התברר כמו כן כי תנועתם של גרמי השמיים המשיגים את שלמותם מן השכל הפועל מוענקת להם על ידי הטבע והנפש בסיוע גרמי השמיים. מעבר לכך, רבים מבעלי הנפש מעניקים יכולת נפשית לחומרים בהם הם נתקלים אשר הטבע הכשירם לקבל אותה, דהיינו האדם הנולד מאדם שקדם לו וכמותו רבים מבעלי החיים והצמחים. אלא שבמקרה של בעלי החיים יש כאלה אשר לא נולדו מבעלי חיים והוא הדין בחלק מן הצמחים. המינרלים אינם מתהווים מהדומים להם במין. 

			(130) משום כך החליט אריסטו לחקור עניינים אלו. מעבר לכך, הוא ביקש לחקור מה טיבם של מין "האנושות" ושל מין "החַמורוּת" ככלל והצורה של כל מין אשר כל פרט מהם הוא תוצאה של קודמו, שהרי כל פרט ופרט הוא דגם של אותו מין. ראוי לפיכך לחקור מה העניק לאותם מינים ולכל מין בכלל את צורתם, וככלל האם הם גרמי השמיים או השכל הפועל, או שהשכל הפועל העניק את הצורה וגרמי השמיים העניקו לחומרים את תנועתם. זאת משום שעד עתה לא התברר שגרמי השמיים העניקו לגופי הטבע משהו פרט לתנועה. 

			לכן היה עליו לחקור גם את עצמות גרמי השמיים האם הם בטבעם בעלי נפש או שכל, או משהו שלם יותר מהם. נושאים אלו מצויים בתחום מעבר לעיון במדעי הטבע. זאת משום שמדעי הטבע כוללים את מה שכלול בקטיגוריות וברור כי קיימים ישים אחרים אשר אינם נכללים במסגרת הקטיגוריות. הדברים אמורים בשכל הפועל ובאותו גורם המעניק לגרמי השמיים את תנועתם הסיבובית התמידית. 

			משום כך היה עליו לחקור את הישים באופן כולל יותר מאשר עיון במדעי הטבע. זאת משום שהתברר לו מחקירותיו במדעי הטבע כי השיא אשר אליו יכול הוא להגיע בעיונו בטבע הוא השכל הפועל והמניע את גרמי השמיים ובנקודה זו הוא נעצר. במחקריו הקודמים הגיע אל המסקנה כי הטבע מתמקד באדם ובנפש האנושית, בכוחותיהם, בפעולותיהם ובכוחות השכל המעשי, כשכל אלה המצויים אף בשאר בעלי החיים מיועדים לשלמות השכל העיוני. התברר לו כמו כן כי הטבע, הנפש והשכל אין בהם די ללא הפעולות הנובעות מהרצון והבחירה, אשר שניהם מהווים חלק בלתי נפרד של השכל המעשי. 

			(131) משום כך היה עליו לחקור את הפעולות הנובעות מהשאיפה, מהרצון ומהבחירה הנובעים מהשכל המעשי שהרי אלו הם היוצרים את הרצון האנושי. זאת משום שהתאווה והפעולות הקשורות לחוש ולהבחנה המצויות אף בשאר בעלי החיים אינן אנושיות ואין בהן תועלת להשגת השלמות העיונית משום שאין אף אחד מבעלי החיים האחרים המסוגל להגיע לשלמות העיונית. 

			לכן ראוי לחקור את הפעולות הנובעות מהרצון והבחירה. משמעות הבחירה היא הרצון השייך לשכל המעשי ולכן פעולות דומות מצד בעלי חיים אינן נקראות בחירה. ראוי לכן לעיין ולחקור בפעולות הנובעות מן הבחירה ולהבחין בין אלה המסייעות להשגת המטרה הסופית ובין אלה המעכבות את השגתה. כמו כן יש לחקור מה הם אותם גורמים טבעיים, בין אם הם מכשירים או חומרים, המסייעים לביצוע פעולות אלה. יש אף לחקור את אלה המסייעים לבעלי החיים ולצמחים בעלי הנפש להשתמש באלו המסייעים לפעולות המקדמות את השלמות האנושית. הוא אף חקר את שאר הישים הטבעיים, האבנים, המינרלים והיסודות, כדי להפיק מהם את המועיל, וכן את אלה המועילים אשר סיבת קיומם גרמי השמיים כדי להשתמש בהם. אלא שדרך השימוש בהם והדרכים השונות להשתמש בהם ביחס לבעלי החיים, לצמחים ודומיהם אלו נתונים לדיון. יתר על כן, אם יחקור אדם נושאים אלו לעומקם הוא לא יוכל להגיע למסקנה ברורה לא במדעי הטבע ולא במדעי האדם מבלי להשלים את העיון והמחקר בישים המצויים במעלה גבוהה מעל למעלת הטבעיים. 

			לכן יש לתת עדיפות למחקר בנושאים אלו כדי להגיע לידיעה מושלמת יותר בישים הטבעיים, (132) בפילוסופית הטבע ובפילוסופית האדם והמדינה, ידע החסר לנו. 

			לכן המשיך אריסטו [את מחקרו] בספר אותו כינה "מטפיסיקה"175 בו התכוון לבחון ולחקור את הנמצאים בדרך השונה מחקירת הנמצאים הטבעיים. 

			התברר מהנאמר לעיל כי יש לחקור ולעיין במושכלות אשר אין להשתמש בהם למען בריאות הגוף ושלמות החושים. הכרת הסיבות לישים המוחשים המשמשים מושאים לתשוקת האדם היא אנושית יותר מאשר ידיעת אותם דברים הנחשבים כהכרחיים. 

			התברר כי הידיעה ההכרחית היא למען ההבנה הזאת וכי ההנחה כי ההישגים המדעיים של הדורות הקודמים אשר אותם הערכנו כטובים ביותר אינם כאלה אלא הם הכרחיים לקיומו הפיסי של האדם או כדי להכשירו לקראת שלמותו העליונה. 

			התברר כמו כן כי הידע אליו הגיע אריסטו בתחילת דרכו הושג בשל אהבתו לידע ולחקירה כדי להגיע אל האמת בנושאים דלעיל אותם הוא חקר. מנקודה זו הוא המשיך באשר הוא ראה לעצמו הכרח לחקור את טיבו של השכל אשר למענו נוצר האדם. מטרתו היתה כפולה: להביא את השכל האנושי, אשר למענו נוצר האדם, לידי שלמותו, ולהביא את החסר לנו במדעי הטבע לידי שלמות (133) מאחר שהידע במטפיסיקה אינו מצוי בידינו. 

			הפילוסופיה, משום כך, צריכה בהכרח להיות נחלתו של כל אדם במידה האפשרית לו. 

			השבח לאל לבדו והתפילה על הנביא מחמד ובני ביתו. 

					95	במקור "מֻחַ'אטַבַּה". "מח'אטבה" היא שיחה, פנייה בדברים אל הזולת, הרצאת עניין כלשהו. לענייננו ראוי לתרגם: טיעון. ראו בהקשר זה אלפאראבי, אִחְצַאא אלעֻלוּם, מהדורת עת'מאן אמין, קהיר, דַאר אלפִכְּר אלעַרַבִּי, 1949, עמ' 28. להלן אחצאא. 

					118	דהיינו אנליטיקה פוסטריורה, כִּתַאבּ אלבֻּרְהַאן בערבית. זהו החלק השני בחיבוריו בלוגיקה של אריסטו. החיבור עוסק בדרך הסקת מסקנות תקפות המביאות אל האמת המדעית. הוא בא אחרי אנליטיקה פריורה, האנליטיקה הראשונה, כִּתַאבּ אלקִיַאס בערבית. 

				

				
					119	במקור "קַוַאנִין", ריבוי של "קַאנוּן", חוק, כלל. 

				

				
					120	במקור "צִנַאעַת אלגַ'דַל". "גַ'דַל" בערבית משמעו וויכוח, דין ודברים. זהו עיקרה של דרך הדיאלקטיקה. 

				

				
					121	הטופיקה הוא החלק החמישי בחיבורי אריסטו בלוגיקה. בחלק זה מתמקד אריסטו באומנות הדיאלקטיקה, אומנות הדיון והוויכוח שמטרתה היא מציאת שיטה כוללת להצגת טיעונים הנובעים מהנחות יסוד כדי לשכנע את היריב. 

				

				
					122	במקור "תַבְּכִּית", דהיינו: נזיפה, גערה. ראו לעיל הערה 100.

				

				
					123	כוונתו לחיבור De Sophisticis Elenchis. ראו לעיל הערה 100. 

				

				
					124	במקור "לִיֻחַ'לִּץ", כדי לחלץ, להציל, לזקק, לנקות. 

				

				
					125	במקור "צַנַאִיע", ריבוי של "צנאעה", מלאכה. כאן עדיף לתרגם שיטות. ראו לעיל הערות 96, 101.

				

				
					126	אלו אשר נמנו באנליטיקה פוסטריורה. ראו לעיל הערה 118. 

				

				
					127	דהיינו מלאכת הרטוריקה. זו אומנות השכנוע באמצעות הלשון, שיטה מדעית הבנויה על קריטריונים פילוסופיים הנותנת לנואם כלים מקצועיים להעברת ידע לזולת. 

				

				
					128	דהיינו מלאכת הפואטיקה העוסקת בסוגות השונות של היצירה הספרותית ובמרכזן הטרגדיה. במרכזה הוא מעמיד שני מושגי יסוד: החיקוי (מימזיס) והטיהור (קתרזיס). 

				

				
					129	במקור "אַאלַאת אלחַקּ", כלי, מכשירי האמת. 

				

				
					130	במקור "אַשְיַאא", דברים. 

				

				
					131	במקור "גַ'וְהַר". ראו לעיל הערה 77. 

				

				
					132	במקור "אַעְרַאץ'". ראו לעיל הערה 88. 

				

				
					133	במקור "מַאהִיַּה", מהמילה הערבית "מא", מה בעברית. ראו אריסטו, מטפיסיקה, ספר 5, פרק 8, 1017ב 26-23. 

				

				
					134	במקור "קִוַאם", בסיס, יסוד, הרכב. 

				

				
					135	ראו לעיל הערה 82. 

				

				
					136	במקור "גֻ'זְאִיַּה", דהיינו חלקיים, בעלי ייחוד משלהם בהיותם חלק מן הנמצאים כולם. 

				

				
					137	במקור: "מֻמְתדּ פי אלגִ'הַאת כֻּלִּהַא", דהיינו: מתפשט בכל הכיוונים. 

				

				
					138	"גופים" במקור הם "אַגְ'סַאם", ו"עצמים גופניים" הם במקור "גַ'וַאהִר גִ'סְמַאניַּה". 

				

				
					139	במקור "אֻצוּל", הנחות יסוד. כאן "השערות" נראו מתאים יותר. 

				

				
					140	במקור "עַרַץ', מקרה. כאן תרגמתי לפי ההקשר: תכונה. 

				

				
					141	במקור "לַוַאחִק דַ'אתִיַּה", דהיינו תוספות, נספחים מהותיים. השורש הערבי "לחק" משמעו מה שנספח, נובע מ..., מתלווה, מהווה תוצאה של... 

				

				
					142	במקור "ד'ואת", ריבוי של "ד'את", עצמות, מהות. 

				

				
					143	דהיינו הרצאות על הטבע, הפיסיקה. 

				

				
					144	הומוגני הוא במקור "מֻתַַֻשַאבִּה אלאַגְ'זַאא", דהיינו בעל חלקים הדומים זה לזה, והטרוגני הוא במקור "מֻחְ'תַלִף אלאַגְ'זַאא", דהיינו בעל חלקים השונים זה מזה.

				

				
					145	במקור "קִוַאם". ראו לעיל הערה 134. 

				

				
					146	במקור "אֻסְטֻקֻסַּאת", ריבוי של "אֻסְטֻקֻסּ", החומר ההיולי, הראשוני, ממנו מתהווים שאר הנמצאים. זו הגירסה הערבית למילה היוונית stoicheion.

				

				
					147	חיבור חשוב זה עוסק בתנועת הגלגלים השמיימיים ובתנועת היסודות בארץ. 

				

				
					148	במקורּ "אַלְגַ'וַאהִר", ריבוי של "גַ'וְהַר", עצם, שורש, יסוד, גרעין ממנו צומח הכול. ראו לעיל הערות 27, 87.

				

				
					149	במקור "מַבַַּאדִי", ריבוי של "מַבְּדַא". ראו לעיל הערה 85. 

				

				
					150	כוונתו בעיקר לאמפדוקלס ולאנכסגורס. ראו אריסטו, על ההוויה וההפסד, ספר 1, 2. להלן אריסטו, ההוויה. ראו, כמו כן, שמואל שקולניקוב, תולדות הפילוסופיה היוונית, הפילוסופים הקדם־סוקרטיים, תל אביב 1981, עמ' 120-112, 131-123. 

				

				
					151	דהיינו עפר, מים אוויר ואש. ראו אריסטו, ההוויה, ספר 2, פרק 3, 330ב 4-2. 

				

				
					152	הכוונה לתכונות היסודיות המהוות חלק בלתי נפרד מאותם יסודות: חום, קור, יובש ולחות. ראו אריסטו, ההוויה, ספר 2, פרקים 1–3. 

				

				
					153	במקור "מַבַּאדִי". ראו לעיל הערה 85. 

				

				
					154	במקור "קִוַאם", ראו לעיל הערה 134. 

					159	במקור "אלאַאתַ'אר אלעֻלְוִיַּה", האותות העליונות. החיבור עוסק בתופעות מזג האוויר. 

				

				
					160	לשון קצרה: הומוגני והטרוגני. ראה לעיל הערה 144. 

				

				
					161	ע"פ התרגום (עמ' 113). ראו הערה שם בעמ' 146 המסתמך על אריסטו, על הנפש, ספר ב, פרק ח, 419ב 19. ראו הערות בנספח לטקסט, עמ' 154. 

				

				
					162	במקור "שַאאִע", מפורסם, נפוץ, משותף, כללי. 

				

				
					163	במקור: "כִּתַאבּ אלמֲעַאדִן", ספר המינרלים, המחצבים, המתכות, שהוא נספח למטאורולוגיה. 

				

				
					164	ראו להלן הערה 170. 

				

				
					165	ראו להלן הערה 170. 

				

				
					166	במקור: "אַלְאַגְ'סַאם אלְמֻתַנַפִסַה", הגופים הנושמים, החיים. 

				

				
					167	במקור "אֻעִדַּת", דהיינו: הוכנו. 

				

				
					168	ספר זה, בלטינית De incessu animalium, על הליכתם של בעלי החיים, הוא חלק מחיבורו של אריסטו Historia animalium, ידיעות על בעלי החיים. 

				

				
					169	ראו ספרו של אריסטו De Respiratione שהוא חלק מ־Parva Naturalia, חיבורים קצרים על תופעות הקשורות לגוף ולנפש של בעלי החיים.

				

				
					170	ראו ספריו De Somno et Vigilia (על השינה), De insomniis (על החלומות). אלו הם חלקים של Parva Naturalia. חיבורים אלו הם: החוש והמוחש (De Sensu et Sensibilibus). ראו כמו כן ספריו על הזיכרון (De Memoria et Reminiscentia) על השינה, על החלומות, על הגדת העתידות בשינה (De Divinatione per Somnum) על אורך החיים (De Longitudine et Brevitate Vitae), על הנעורים, הזקנה, החיים והמוות, ועל הנשימה (Juventute et Senectute, De Vita et Morte, De Respiratione).

				

				
					171	ראו ספרו De Memoria et Reminiscentia, חלק של Parva Naturalia.

				

				
					172	במקור "נֻטְק", שמשמעו דיבור, שכל, מחשבה. האדם הוא "חַיַוַאן נַאטק", בעל חיים מדבר, חושב. 

				

				
					173	במקור "דוּןַ מַבְּדַא אַאחַ'ר", דהיינו: ללא עיקרון אחר. 

				

				
					174	ראו לעיל הערה 82. 

				

				
					175	במקור "מַא בַּעְדַ אלטַבִּיעִיַּאת", דהיינו מה שאחרי היצורים הטבעיים. 

			הקדמה:

			ההרמוניה בין אפלטון ואריסטו 

			החיבור אַלְגַ'מְע בַּיְןַ רַאְיַי אלְחַכִּימַיְן זה מציג בפנינו מגמה כפולה: ההרמוניה בין אפלטון ואריסטו מחד גיסא, ואישוש הקשר בין הפילוסופיה ודת האסלאם מאידך גיסא. המוטיבציה להצגת ההרמוניה החלה עוד בתקופה ההלניסטית לפני אלפאראבי כאשר הבולטים במגמה זו, עוד לפני אלכנדי המוסלמי, הם פורפיריוס, סימפליציוס, ימבליכוס ועוד הוגים שאינם מוסלמים. את תחילת הצגת הקשר בין הפילוסופיה היוונית והאסלאם ניתן למצוא כבר בכתבי אלכנדי כאשר מגמה זו מגיעה לשיאה ב"פַצְל אלְמַקַאל" לאבן רשד.176

			קיימת מחלוקת בין החוקרים האם אלפאראבי כתב את החיבור. זאת משום שיש סתירות בין מה שכתב כאן ובין שאר כתביו,177 מה גם שמובאות בחיבור זה ציטטות מפוקפקות מהתכתבות בין אפלטון ואריסטו178 או ממכתב ששלח אריסטו לאימו של אלכסנדר מוקדון לאחר מותו.179 מכל מקום, מרבית החוקרים משייכים חיבור זה לאלפאראבי. לא זו בלבד שאלפאראבי כלל בחיבורו מובאות שניתן לפקפק באמיתותן, אלא ראוי לשיים לב לעובדה שאם כי הוא חשב שקרא את הדיאלוגים האפלטוניים ואת כתבי אריסטו במקורם הרי שטעות נפלה בידו. הוא קרא סיכומים שלהם, אולי דרך פרשנותו של גלנוס, שאולי היו ערוכים כדיאלוגים אולם לא היה זה המקור. לעומת זאת, את דברי אריסטו קרא אלפאראבי דרך סיכומים של המקור ממש. 

			אלפר' עמד בפני אתגר כפול. מחד גיסא אנשי הכלאם, דהיינו התיאולוגים המוסלמים, ראו בפילוסופיה איום על הדת. מצד שני, מאחר שהפילוסופיה אמורה לתת תשובה רציונלית אחידה בנושאים אלו לא זו בלבד שהתגלעו מחלוקות בין הפילוסופים בנושאים אלו אלא נסיונם לתמוך את יתידותיהם באפלטון ובאריסטו עלו בתוהו מאחר שגילו מחלוקת בין שני בני סמכא אלו.180 מטרתו של אלפאראבי בחיבורו היא, איפוא, הפרכת הטענה כי קיימת מחלוקת בין אפלטון ואריסטו בנושאים דתיים, מדיניים, מוסריים ולוגיים והצגת ההתאמה בין שניהם. לא זו בלבד ששניהם נחשבים למניחי היסוד לפילוסופיה ובני הסמכא בכל ענייניה אלא שאלפאראבי רואה חובה לעצמו להציג עמדה פילוסופית אחידה כנגד אנשי הכלאם.181 מעבר לכך, עבור הקורא הפשוט חוסר התאמה בין אפלטון ואריסטו משמעה שאין בפילוסופיה אמת. בצד מגמה זו עולה אף המגמה להציג את ההתאמה בין הפילוסופיה והאסלאם כדי למזער את הנזק שתרגום כתבי גדולי הפילוסופים היוונים וההלניסטיים עלול לגרום לאמונתו של האדם הפשוט. 

			מטרתו הראשונה של אלפאראבי בחיבור זה היא להראות כי לא קיימת סתירה בין אפלטון ואריסטו. הטענה בדבר המחלוקת ביניהם נובעת, לדברי אלפאראבי, או מהגדרה מוטעית של מהות הפילוסופיה כמדע של היֵשים הנמצאים, או מטעות בשיפוטם של פילוסופים או מאי הבנה בהגותם של אפלטון ואריסטו. 

			אשר לשיפוטם של אנשי הרוח טוען אלפאראבי כי מרבית אנשי הרוח מקבלים את עליונותם הפילוסופית של אפלטון ואריסטו. אִגְ'מַאע, דהיינו הסכמת הכלל, עלול להיות מוטעה, טוען אלפאראבי, כאשר הוא מתבסס על אמונה שלא עברה את מבחן הבדיקה האינטלקטואלית. אולם מעמדם הבכיר של אפלטון ואריסטו מבוסס על בחינה אינטלקטואלית ועל דיון נרחב של גדולי הפילוסופים ולכן הוא תקף.182 

			בניסיונו למתן ככל האפשר את ההבדלים בין אלטון ואריסטו, טוען אלפאראבי כי נכון הוא שאפלטון הדוגל באידיאות כנקודת מוצא והולך בשיטת הדדוקציה, מן הכלל אל הפרט, נוקט את שיטת החלוקה לסוגים ולמינים ודרכו היא הדרך הדיאלקטית.183 אריסטו לעומתו, רואה את העצם המוחשי כנקודת מוצא, מבקר את רעיון האידיאות, הולך בדרך האינדוקציה, דהיינו מן הפרט אל הכלל בשיטת ההיקש המופתי.184 אולם גם אריסטו, טוען אלפאראבי, אינו נוטש את דרך החלוקה גם אם אין הוא מצהיר במפורש על כך, שהרי כאשר הוא מבחין בין הכללי והפרטי ובין העצמי ושאינו עצמי הוא הולך באופן טבעי בדרך החלוקה. גם אם קיים הבדל בשיטה אין כל הבדל יסודי בעמדותיהם. 

			ההבדל ביניהם, טוען אלפאראבי, נעוץ בנושא בו דנו. אריסטו דן בנושא העצם בחיבוריו בלוגיקה ובפיסיקה וברור הוא כי בחיבורים אלו נקודת המוצא חייבת להיות היש המוחשי. אפלטון דן בנושא האידיאות במטפיסיקה העוסקת במה שמעבר לטבע, דהיינו בכוללים שאינם משתנים ואינם כלים, מהם נובע היש המוחשי. מאחר שנושאים אלו נידונים בשני סוגי חיבורים בעלי תכליות שונות נראה לכאורה כי קיים ניגוד בין אפלטון ואריסטו. כאשר שני הוגים, טוען אלפאראבי, מגיעים למסקנות מנוגדות מתוך אותה נקודת מוצא כאשר מטרתם זהה כי אז ניתן לקבוע שקיימת ביניהם מחלוקת. ברם, אין זה המקרה כאן. דעת שניהם בקשר לראשונית העצמים, טוען אלפאראבי, דומה. 

			על דבריו אלו של אלפאראבי יש להעיר כי אינם משכנעים. זאת משום שהניגוד בין דעותיהם בנושא זה ברור. שניהם שואלים: מהו הבסיס של היכולת האנושית להמשיג מושגים מופשטים כאשר נקודת המוצא של השכלתנו היא קליטת ישים מוחשיים באמצעות חושינו? האם קיימות אידיאות ה"מקרינות" מושגים אלו על שכלנו או שמא אלו הם הפשטות שאנו מגיעים אליהן במאמצינו האינטלקטואליים? אפלטון הוא אידיאליסט. המציאות הנקלטת באמצעות החושים היא אליבא דידו בבחינת צללים עכורים של העולם האמיתי האידיאלי אותו ניתן להשיג באמצעות המחשבה.185 אריסטו הנומינליסט רואה את העצם הנקלט בחושים כיסוד ההוויה וכנקודת מוצא לחקירת האדם אשר בסופה יגיע אל המניע הבלתי מונע כסיבה תכליתית של המציאות הריאלית.186 

			נכונה טענת אלפאראבי שקיים מכנה משותף ביניהם בהגדרת הפילוסופיה187 וכי אריסטו אינו נוטש את דרך החלוקה. אולם ברור הוא כי ניתוח היקשי מחייב את חלוקת הדברים כדי להבינם כהלכה. העובדה שכל אחד משניהם מגלה את עמדתו בנושא זה בחיבור שמטרתו שונה אינה מכסה על ההבדל הבסיסי בנושא זה, בניגוד לדברי אלפאראבי. 

			אלפאראבי דן באורח החיים השונה של אפלטון ואריסטו. אפלטון לא רדף אחרי תענוגות העולם הזה וראה בהגות הפילוסופית את חזות הכול. מצד שני יש לציין כי כאריסטו נשא אישה והקים משפחה. אריסטו לעומתו היה שר בממלכתו של אלכסנדר מוקדון, נשא אישה ואף היה בעל רכוש. שניהם, טוען אלפאראבי, ראו את מרכז עיסוקם בשיפור החיים המדיניים ובחינוך האדם, שהרי אדם הניחן באיזון נפשי עשוי להיות בסיס לחיי חברה נאותים. שניהם אינם מדברים על העולם הבא אלא על תכלית החיים המדיניים בעולם הזה, כפי שסבור אף אלפאראבי. 

			אפלטון השתמש במשלים ובאליגוריות כדי לערפל את כוונותיו. הוא היה מודאג מהידרדרות הפילוסופיה עקב עיסוקו של ההמון בה. הוא סבר כאלפאראבי כי כמות הידע שרכש האדם אינה קנה מידה להערכתו אלא יש להעריכו בהתאם לדרך בה רוכש הוא את השכלתו, שיטה המאפיינת את דרך עבודתם של המעטים המפתחים את החשיבה האנושית.188 

			זו טענה נכונה, אולם יש לשים לב לעובדה כי דרכו של אפלטון היא דרך הוויכוח בין המתדיינים. שיטה זו מחדדת את כושר הניסוח של המתדיין, מביאה אותו לעשות מאמץ אינטלקטואלי כדי לשכנע את הזולת בעמדתו ומעבר לכך להבהיר לעצמו את עמדתו בהתייחסו לעמדות המתדיינים האחרים. כתיבתו של אריסטו, טוען אלפאראבי, שאינה בנויה על התדיינות בין מתווכחים, ברורה וסדורה אולם היא לוקה בעמימות, בהשמטת הנחות יסוד ומסקנות הדיונים. אלפאראבי משתמש במכתב שהאותנטיות שלו מפוקפקת בו גער אפלטון באריסטו על כי כתיבתו מקרבת את הפילוסופיה לאלה שאינם ראויים לעסוק בה. אריסטו השיב לו כי כתב את דבריו בצורה שרק הראויים להם יבינום.189

			יש הטוענים כי המניע לכתיבתו האזוטרית של אפלטון הוא חששו מגורלו של סוקרטס. מכל מקום ברור כי למרות ההבדלים בסגנון, שניהם סבורים כי ידיעת מהות הדברים אמורה להיות נחלת מעטים כאשר המשלים, האליגוריות והדת הם עניין להמון. 

			אשר לנושא הראייה אפלטון סבור, לדברי אלפאראבי, כי הראייה נוצרת כאשר משהו יוצא מן העין ופוגש באובייקט הנצפה, ואילו אריסטו סבור כי הראייה נוצרת ע"י היפעלות העין כאשר היא פוגשת באובייקט כלשהו. הוא אף מביא את ההתנצחות בין פרשני אפלטון ואריסטו.190 כאשר הוא מנסה לפשר בין העמדות הוא מצביע על הבנתם הלקויה של הפרשנים את המונח "חֻ'רוּג'", יציאה בערבית, שאין להבינו במובן תנועת גוף ממקום למקום אלא במשמעות של שינוי איכותי של אותו אובייקט. משמע, כאשר שניהם מדברים על יציאה מן העין אל האובייקט או מן האובייקט אל העין אין הכוונה ליציאה פיסית, אלא שקיים כוח המקשר בין העין ובין האובייקט הנצפה ובאמצעותו מתרחשת ההשגה החזותית באופן השונה מהקשר בין גוף לגוף. פרשנותו של אלפאראבי מנסה למצוא מכנה משותף בין אפלטון ואריסטו בכך ששניהם מחזיקים בדעה שקיים קשר בין העין ובין האובייקט הנצפה שאינו קשר פיסי, דבר המובן מאליו, אולם שורש המחלוקת בין שניהם נשאר למרות נסיון ה"תיווך" של אלפאראבי. 

			אשר לתורת המידות מציג אלפאראבי את הניגוד הידוע בין שני ההוגים, כאשר אריסטו באתיקה מציג את העמדה כי מידות האדם אינן מוטבעות בו מלידה וכי הן תוצאה של הרגלים בני שינוי. אפלטון לעומתו סבור כי הטבע חזק מן ההרגל וכי קשה מאד לשרש את הטבע המוטבע באדם מלידה. ההבדל ביניהם נובע מהשאלה היכן מצוי הטוב. אליבא דאפלטון אידיאת הטוב היא טרנסצנדנטית המצויה מחוץ לתחום ההתנסות האנושית, אליה ניתן לשאוף אולם לא להגיע אליה במלואה. אריסטו רואה את הטוב כניתן להשגה באמצעות הרצון והמאמץ ההישגי האנושי, כאשר כל הישג הוא נקודת מוצא להישג נוסף.191 פעולת האדם אמורה להיות מונחית ע"י הרצון לבצע מעשה פרקטי ולא ע"י אידיאה נעלה שאין ביכולתו להגיע אליה. אם ניתן לראות את אפלטון כאידיאליסט הרי שאריסטו הוא נטורליסט. לדידו האפשרות של האדם להגיע אל הטוב היא כאשר הוא מתנטרל מעול המציאות המוחשית. אריסטו מעשי יותר החי בתוך המציאות המוחשית. 

			אלפאראבי טוען כי כאשר רוכש האדם תכונה מסוימת הופכת זו להיות חלק מאישיותו וככל שמתקדם התהליך תכונות נרכשות הופכות לטבע וקשה לשרשן אם כי הדבר אפשרי. משמע, אלפאראבי מקבל למעשה את עמדתו המקורית של אריסטו כי אין בנמצא מידה שאינה בת שינוי. הרי ברור הוא, טוען אלפאראבי, כי נפש התינוק היא בחזקת הכנה לקבל תכונה מסוימת או את הפכה, כאשר התכונה הנרכשת ניתנת להכחדה ע"י השגת הפכה. וכאשר בהמשך התהליך תכונה מסוימת קונה לה שביתה באישיותו של האדם הרי שהכחדתה קשה וכאן מתקרב הוא לעמדת אפלטון אם כי בסיומו של הדיון הוא קובע כי הרעיון שקיימות תכונות שאי אפשר לשרשן היא מחשבתו של מי שאינו מבין את הדברים כהלכה. הניגוד הבסיסי בין שני ההוגים נשאר למרות "תיווכו" של אלפאראבי.192 

			באשר לרעיון ההיזכרות מקבל אלפאראבי את טענת אפלטון כי הלימוד הוא היזכרות והישענות על ידע מוקדם והוא מסמיך הנחה זו אף על ציטטות מאריסטו.193 הוא אף מקבל את עמדת אריסטו כי כל לימוד מתחיל בקליטת מידע באמצעות החושים ומהם מושגים הכללים. הוא מבחין בין ידיעה הנרכשת בכוונת מכוון באמצעות החושים ובין ידיעה ראשונית המצויה בתודעת האדם שלא בכוונה ולכן נוטים אנשים לראות ידיעה זו כנטועה בנפש האדם מיום היוולדו. כאשר פוגשת הנפש באמצעות החושים באובייקטים חדשים וקושרת אותם באותו ידע ראשוני המצוי בה מלכתחילה הרי שזו היזכרות. עולה מדברים אלו כי אלפאראבי מסכים עם אריסטו שלא קיימת ידיעה אנושית שאינה נובעת מהניסיון האנושי שאינו אלא פרי הזיכרון. בנקודה חשובה זו קושר אלפאראבי את תיאורית ההיזכרות האפלטונית עם זו של אריסטו.

			מסתבר כי בשעה שבתורת המידות לא יקבל אלפאראבי את עמדת אפלטון במלואה, דהיינו שהתכונות מוטבעות בנו מלידה, הרי באשר לנושא הלימוד הולך אלפאראבי בתלמו של אפלטון וטוען כי קיימת באדם ידיעה ראשונית שאינה תלויה בקליטת מידע מכוונת, הנחה שאף אריסטו לא יתכחש לה, אולם באשר לקליטת מידע באמצעות החושים והפנמתו מסתמך אלפאראבי על מובאות מאריסטו. המכנה המשותף של שניהם הוא בסברה כי הפילוסופיה היא ידיעת מהות הדברים והיא מיועדת לאליטה, כאשר אל ההמון יש לדבר במשלים. 

			אשר לעניין קדמות העולם או חידושו מציג אלפאראבי את העמדה המקובלת כי אריסטו בדעה שהעולם קדמון,194 ואילו אפלטון בדעה שהעולם מחודש וכי יש לו פועֵל. הסברה המיוחסת לאריסטו היא לדידו של אלפאראבי סברה מגונה. אריסטו בטופיקה, טוען אלפאראבי, מביא את האפשרות של קדמות העולם כדוגמה להיקש הבנוי על הקדמה מפורסמת.195 בכך, טוען אלפאראבי, נותן אריסטו רק דוגמה להיקש מבלי להביע עמדה אישית בנושא, מה גם שהמפורסם לדידו עלול להיות כוזב.196 גם דבריו ב"על השמיים" כי אין לעולם התחלה בזמן197 משמעה, טוען אלפאראבי, כי העולם לא נברא באופן מודרג, כמו הצמחים או בעלי החיים, באופן שחלקיו קודמים זה לזה בזמן, אלא בבת אחת ללא זמן, ומתנועת הגלגלים נוצר הזמן שהוא יחידת התנועה. הוא אף מביא דוגמה מה"תיאולוגיה" לאריסטו, חיבור המיוחס לאריסטו ואינו שלו,198 כי לעולם יש בורא שהוא סיבה פועלת למתרחש בעולם ולו אין מניע, ומאותו אחד בורא ומניע נוצר הריבוי. עולה מדברים אלו כי אלפאראבי נוטה אישית לדעה הגורסת כי העולם נברא ואף מיחס דעה זו לאריסטו. שתי הקביעות הללו אינן עולות בקנה אחד לא עם עמדת אריסטו ולא עם עמדתו האמיתית של אלפאראבי. סביר שכתיבה זו התאימה לקהל היעד של ספר זה שהיה מתקשה לקבל את עמדת שניהם. 

			ראוי לשים אל לב, כי המקום היחיד בכל חיבוריו בו מביא אלפאראבי ציטטות מה"תיאולוגיה" הוא בחיבור זה. כל המעיין בחיבור זה מבין כי קשה ליחסו לאריסטו וסביר שאף אלפאראבי ידע שחיבור זה אינו של אריסטו אם כי אינו מודה בכך כאן. זאת ועוד, סביר ששימושו של אלפאראבי במובאות מחיבור זה הוא כדי להביע עמדות שאינן לא של אריסטו ולא שלו. הרי ההבאות מהתיאולוגיה כדי להוכיח שאריסטו דיבר על בריאת העולם מנוגדת לעמדתו של אלפאראבי. שאיפתו ליצור גשר בין שני ההוגים זו עמדה אשר במקרים רבים הוא מופרכת. מכל מקום, הציטטות מהתיאולוגיה העמידו חיבור זה כסמכותי בפילוסופיה הביניימית. 

			אלפאראבי הלומד על דעת אריסטו בדבר קדמות העולם, מתיחס למטפיסיקה, האות למבדא, מקום בו מדבר אריסטו על המניע הבלתי מונע.199 הוא מקשר דברים אלו לנאמר ב"טימאיוס" לאפלטון שלכל נמצא יש סיבה אשר גרמה בהכרח להימצאותו ושום נמצא אינו יכול להוות סיבה להימצאותו.200 

			מעבר לכך, במו"נ טו, בסוף הפרק, מביא הרמב"ם את דברי אלפאראבי אשר "גינה את הטענה שאפשר שאריסטו יטיל ספק בקדמות העולם... ולדעת אבו נצר העניין ברור ומחוור והוכחה מופתית מורה עליו שהשמים קדומים ואילו מה שבתוכם מתהווה וכלה".201 לא זו בלבד שאלפאראבי סתר את דברי האריסטוטליקנים שסברו שאין לאריסטו מופת על קדמות העולם אלא אף גינה את גלינוס שטען כי לא ניתן להביא ראיה מופתית על קדמות העולם. בציטטה דלעיל טען כי השמיים נצחיים ומה שתחתיהם, דהיינו היסודות ומה שהורכב מהם, נופל תחת חוק ההתהוות והכליה. אין ספק שדעת אריסטו מקובלת על אלפאראבי202 אולם לא כפי שבא הדבר לידי ביטויו בספר זה. 

			ברור על רקע הדברים דלעיל למעיין בכתבי אפלטון ואריסטו כי נסיונו של אלפאראבי לקשר בין שניהם נתקל בקשיים, שהרי דברי אריסטו בדבר קדמות העולם עולים בבירור מכתביו בפיסיקה203 דברים המאוששים ע"י עמדת הרמב"ם הרואה בדברי אלפאראבי "סולת נקייה". 

			אפלטון טוען כי קיימות אידיאות, דהיינו צורות מופשטות בעולם האלוהי שאינן כלות ואינן נשחתות בניגוד לנמצאים המתהווים, הנשחתים והכלים. אין להטיל ספק בכך, טוען אלפאראבי, שהיתה לאל, אשר לא חל בו שום שינוי וכי תאריו זהים למהותו, דמות של מה שברצונו לברוא, שהרי ללא דגם שעמד לפניו, כביכול כמובן, היתה בריאתו את העולם מקרית, נטולת כוונה ושיקול דעת. אותן אידיאות אינן קיימות מחוץ לעולם שהרי לפי הנחה זו קיים מספר אינסופי של עולמות, עמדה הנסתרת ע"י אריסטו.204 גם כאשר אפלטון בטימאיוס מדבר על עולם הנפש והשכל הוא מדבר על עולמות הקיימים היאררכית במעלת חשיבות שונה. אף העמדה הניאופלטונית בדבר עולם הבורא, הנפש והשכל אינה מדברת על עולמות בעלי תחום גיאוגרפי השוכנים זה בצד זה במרחב הפיסי, אלא על דירוגם במעלה ובכבוד. גם כאשר מדבר אריסטו על השפע של השכל על הנפש ועל הטבע כוונתו ליכולתנו השכלית ליצור סינתיזה מהפרטים הכלים והנפסדים והצורות הכלליות. אין לבן אנוש ברירה להעביר לזולתו מידע על עולם זה, הנעלה מהבנת אנוש, במושגינו שלנו, אלא בחידות ובמשלים. הציטטה אותה מביא אלפאראבי מה"תיאולוגיה" לאריסטו שאינה של אריסטו אינה אלא תיאור מעורפל של עולמות אלו.205 המעניין הוא שאלפאראבי ייחס את ה"תיאולוגיה ", שהיא חלק מהאניאדות לפלוטינוס אשר הושפע מאפלטון, לאריסטו ומשום כך חשב שספר זה המיוחס לאריסטו אינו עומד בניגוד לדעת אפלטון. ההסתמכות המכוונת של אלפאראבי על חיבור זה בשני המושאים המרכזיים, בריאת העולם והאידיאות, מה גם שאינה מביעה את דעתו האישית, היא אחת המכשלות של אלפאראבי בחיבורו זה. 

			לגופו של עניין, עם כל ניסיונו של אלפאראבי לקשר בין שני ההוגים, ברור הוא כי אפלטון המתימטיקאי הוא דדוקטיביסט אשר נקודת מוצאו היא האידיאה הכוללת. אריסטו הביולוג, גישתו אינדוקטיבית, דהיינו מן הפרט אל הכלל. שניהם שואפים להיחלץ מהפרט המוחשי אל הכולל המופשט אולם דרכיהם שונות. 

			בנושא השכר והעונש שניהם, כפי שטוענים כלפיהם, כופרים בהם, שהרי אלו נושאים של אמונה ולא של ידיעה מוכחת. אלפאראבי מביא מכתב שכתב אריסטו לאמו של אלכסנדר מוקדון האבלה על מותו, בו נטען כי האל גמל לאלכסנדר על פועלו בחייו ואילו אחרי מותו גמלו לו בני אדם על מעשיו כאשר הם הקימו לכבודו אנדרטאות. גם אם האל העניק לו מחסדו בחייו אין כאן כל רמז לשכר אלוהי לאחר מותו. ספק אם המכתב הוא אותנטי וברור שלא עולה מנו דבר באשר לגמול בעולם הבא, שזו היא אף דעתו של אלפאראבי. 

			בסיום חיבורו מודה אלפאראבי לאללה ששלח את אפלטון ואריסטו כדי להציל את המין האנושי ממבוכה, כאשר כוונתו הראשונה, אשר כפי שהראינו לא הצליחה במלואה, היתה להצביע על ההתאמה בין שניהם. כל המתחקה אחרי הנושאים המרכזיים בהגותם יחוש מיד בהבדלים הברורים ביניהם. אפלטון המתימטיקאי עוסק באידיאות המצויות בעולם העליון והמהוות סיבה תכליתית להמשגות האדם, ואילו אריסטו הביולוג עוסק במציאות הריאלית בה המשגותינו הן מסקנות אינטלקטואליות הנובעות מהשגות החושים משום שאין כל אידיאות בעולם. אפלטון דיבר על בריאה במובן של יצירת צורות מחומר קדמון ואילו אריסטו דיבר על עולם קדמון של חומר ושל צורה. אשר להשקפתם המדינית, נקודת המוצא של שניהם היתה ביקורת על הדמוקרטיה האתונאית בה ענייני הציבור הוכרעו ע"י אנשים חסרי המידות הדרושות להכרעות כאלה. אפלטון ראה את טיבו האנושי של האדם ככפוף לטיבו הפוליטי ומאחר שהעמיד את המדינה במרכז כעולה בחשיבותה על צרכי הפרט, ביטל ב"המדינה" את מוסד המשפחה והרכוש. אריסטו לעומתו, ששם את הדגש על הפרט, ראה במשפחה על רכושה את הגרעין של החברה שיש לשמרו שהרי אדם לא ייצור ללא רכוש. 

			מלכתחילה התכוון אלפאראבי להצביע על ההתאמה בין שניהם כדי לקרבם לאמונת האסלאם. עובדה היא שאלפאראבי נמנע מציטוט פסוקי קוראן ומובאות דתיות מעולם האסלאם, מהזכרת שמו של מחמד או מאירועים היסטוריים בתולדות האסלאם. מטרתו היא להציג בפני מוסלמים ושאר בני הדתות את ההרמוניה בין החוק הדתי ובין הפילוסופיה המדינית. מסקנת דיונו היא שהידיעה הפילוסופית הוודאית עולה על האמונה הדתית מאחר שהיא קנה המידה לבחינתה של כל דעה וכל אמונה שהיא. 

			חיבור זה מכוון לקורא הפשוט, וזאת בניגוד ל"פלספת אריסטוטאליס", שהוא ספר פילוסופי. אדם זה, שאין לו יד ורגל בכתבי אפלטון ואריסטו ואינו ער למטרותיו של אלפאראבי בחיבורו זה, עלול להשתכנע בדבר ההרמוניה בין שני גדולי הרוח ובהתאמה ביניהם ובין עולם האסלאם. ברם, הקורא המעמיק יחוש בבירור בניסיון הלא מוצלח ליצור גשר בין שני הוגים אלו ע"י התעלמות מכוונת מההבדלים העמוקים ביניהם, משימוש במקורות מפוקפקים שספק אם אלפאראבי האמין באותנטיות שלהם ובמתן עדיפות לטיעון הפילוסופי על פני הדתי אשר ספק אם היה מתקבל על ידי אנשי הדת.

			חיבור זה פורסם לראשונה ע"י דיאטריצ'י בליידן, כולל תרגום לגרמנית, ב־1890.206 הוא הסתמך על כתב יד בריטיש מוזיאום 7518 ADD וכתב יד פטרמן ברלין II 578. מהדורה זו שימשה בסיס למספר מהדורות שהופיעו במצריים בין השנים 1930-1907. ב־1960 ו־1968 פרסם אלברט נאדר בבירות שתי מהדורות של חיבור זה בהסתמך על מהדורת דיאטריצ'י, אם כי אף הן אינן מושלמות.207 

			ב־1970 מצא מחסן מהדי בספריית המרכזית בדיארבקיר בטורקיה כתב יד שלם ומדויק של החיבור עליו הסתמך פוזי נג'אר אשר פרסם בדמשק ב־1999 מהדורה חדשה המסתמכת על כתבי יד נוספים על אלה אשר עליהם הסתמך דיאטריצ'י. מהדורה זו שימשה בסיס לתרגומו של צ'רלס בטרוורת' לאנגלית.208 

			לחבור זה יש תרגום לספרדית של האב מנואל אלונסו מ־1969,209 לצרפתית של אלי עבד אלמסיח מלבנון ב־1969 210 ושל מאלה מ־1980 מדמשק.211 

			המהדורה של נג'אר מסתמכת על 11 כתבי יד והחשוב ביניהם הוא כ"י 1970 מהספרייה המרכזית בדיארבקיר, כתב היד המושלם והעתיק ביותר. בנוסף לו הוא הסתמך על שני כ"י מטורקיה, עוד שניים מספריית אוניברסיטת פרינסטון. 

			ב־2008 פרסמה צ'צ'יליה בונאדיאו בפיזה מהדורה חדשה של החיבור. היא הסתמכה על מהדורתו של נג'אר בתוספת שני כתבי יד, אוכספורד בודלי 84 ואיספהאן 1048.212 זו המהדורה החדשנית והטובה ביותר אשר עליה הסתמכתי בתרגומי.  

			ספר ההתאמה בין דעות שני החכמים: 

			אפלטון האלוהי וארסטוטאליס

			מאת השיח' האמאם אבו נצר אלפאראבי המכונה "המורה השני"213

			רחמי אללה עליו

			(36) בשם האל הרחמן והרחום. 

			הקדמה: טענות בני דורנו

			נוכחתי לראות כי מרבית אנשי דורנו העמיקו בנושא חידוש העולם וקדמותו ורבו המחלוקות ביניהם בשל כך. הם טענו כי קיימת מחלוקת בין שני החכמים המפורסמים והבולטים, אפלטון ואריסטו, בנושא ההוכחה בדבר קיומו של הבורא214 הראשון והסיבות215 הנובעות ממנו, בנושאי הנפש והשכל, הגמול על המעשים הטובים והרעים וסוגיות מדיניות, מוסריות ולוגיות רבות. אשר על כן גמרתי אומר במאמרי זה לפתוח בדיון בהתאמה בין דעותיהם ובהבהרת משמעות דבריהם כדי להציג את ההסכמה בין אמונותיהם על מנת להסיר ספקות וחשדות מליבות המעיינים בספריהם. (37) אבהיר את המקומות הבלתי ברורים216 ומקורות הספקות במאמריהם. זאת משום שעניינים אלו הם מן החשובים ביותר אשר יש להבהירם והמועילים ביותר אשר רצחי להסבירם ולהבהירם. 

			פרק ראשון: הגדרת הפילוסופיה וסיבות אפשריות למחלוקת בין אפלטון ואריסטו

			הגדרת הפילוסופיה ומהותה היא ידיעת היֵשים כפי שהם נמצאים.217 אפלטון ואריסטו הם יוצרי הפילוסופיה, מניחי היסוד לתשתיתה ולשורשיה ומשלימי תכליותיה וענפיה. הם בני הסמכא בכל ענייניה, המעטים והרבים שבהם, ואליהם יש לפנות בכל נושאיה הפשוטים והחשובים. מה שהם מורים בכל ענף מענפי המדע הוא הבסיס שיש להסתמך עליו מאחר שהוראתם חסרת פגמים ועכירות. על כך העידו הלשונות והשכלים, ואף אם לא כולם הרי שהמדובר הוא במרבית בעלי הלבבות הזכים והשכלים הטהורים. 

			אמונה עשויה להיות אמיתית וטהורה כאשר היא תואמת את הדרך בה היא מנוסחת. לפיכך המחלוקת בין דברי שני החכמים הללו בסוגיות218 פילוסופיות רבות נובעת משלושה גורמים: הגדרה מוטעית של מהות הפילוסופיה, דעה אווילית או מוטעית219 של כל או מרבית האנשים העוסקים בהגותם של שני הפילוסופים הללו, או הבנה לקויה220 של כל אלו הסבורים כי קיימת מחלוקת בין שניהם בנושאים יסודיים.

			ההגדרה הנכונה מתאימה למקצוע221 הפילוסופיה מתבררת מהעמקה בפרטי מקצוע זה. זאת משום שנושאי המדעים והחומרים בהם הם עוסקים יכולים בהכרח להיות מתחום התיאולוגיה, (38) הטבע, הפוליטיקה, המתימטיקה או הלוגיקה. הפילוסופיה היא הבוחנת נושאים אלו ומגיעה למסקנות בחקירתה אותם כך שאין יש מן הישים בעולם שאין לפילוסופיה גישה אליו, היכולת להתעמק בו ולהגיע להישגים מדעיים בו כפי יכולת האדם. 

			שיטת החלוקה מסבירה ומבהירה את מה שהסברנו לעיל והיא העדיפה על החכם אפלטון. זה הנוקט את שיטת החלוקה שואף לכך שאף יש מהישים לא ייעלם מעיניו. אילו לא היה אפלטון הולך בדרך זו כי אז לא היה החכם אריסטו הולך בדרך זו. 

			אלא שכאשר עלה בידי אפלטון לשלוט כהלכה בשיטה זו, להסביר אותה, להכיר אותה על בוריה ולהבהיר אותה, החל אריסטו להשקיע מאמץ רב לבסס את שיטת ההיקש, להסבירה וללטשה. מטרתו היתה להשתמש בדרך ההיקש בכל חלק מחלקי המדע למען יהיה הממשיך המשלים והמסייע בעצה לדרכו של אפלטון. 

			מי שאימן עצמו במדע הספרות דהיינו במדע הלוגיקה, לאחר מכן עסק במדעי הטבע ובמטפיסיקה ולמד את ספריהם של שני החכמים הללו, אדם כזה ייווכח לדעת כי אמת דיברתי. הוא ימצא כי שניהם שמו לנגד עיניהם לערוך את המדעים העוסקים בישים המצויים בעולם, השקיעו מאמצים להבהיר את מצבם כפי שהוא ללא כל כוונה להמציא, להגזים, לחדש, ליַפּות או להפריז בקסמם,222 אלא לתת לכל אחד מהם את חלקו המגיע לו במידת האפשר. מאחר שאלו הם פני הדברים הרי שהגדרת הפילוסופיה דלעיל, דהיינו ידיעת הישים כפי שהם נמצאים, נכונה באשר היא מבארת את עצמותם ומצביעה על מהותם.

			(39) העובדה כי דעתם ואמונתם של כל האנשים או של רובם כי אפלטון ואריסטו הם מורי הדרך הבולטים שהכול נושאים אליהם את עיניהם במקצוע זה היא מטופשת ומוטעית, דעה זו אין ההיגיון מסוגל לקבלה או לכבדה. זאת משום שהמציאות מורה על ההפך. שהרי אנו יודעים בוודאות כי אין הוכחה חזקה ובעלת עוצמה יותר מאשר עדותו של הידע הרב והשונה על אותו נושא והסכמת הדעות הרבות עליו. זאת משום שהשכל לדעת הכול מהווה סמכות. מאחר שבעל שכל מדמה לעיתים כי עניין אחר עניין נראה שונה ממה שהוא באמת בשל הדמיון בסימנים המורים על מצבו, יש צורך בהסכמת בעלי שכל שונים רבים. וכאשר הם מגיעים לידי הסכמה הרי שאין הוכחה וודאות חזקות ובעלות עוצמה יותר מזו. 

			מאידך גיסא אל תלך שולל אחרי אנשים רבים בעלי דעות מוטעות. זאת משום שכאשר חברי קבוצה של אנשים מבטלים את דעתם בפני דעה אחת ומקבלים את דעתו של מנהיג המנחה אותם בכיוון המוסכם עליהם, הרי שהם כבעלי שכל אחד. שכל אחד, כפי שהזכרנו לעיל, טועה לעיתים בדבר אחד בפרט כאשר אין הוא בוחן לעיתים קרובות את הדעה אשר הוא מחזיק בה לעומקה ובעין ביקורתית. אם מקבל אדם סברה ללא בחינתה או מתרשל בבדיקתה הוא עלול להחמיץ את האמת, להתעוור וללכת אחרי דמיונו. 

			כאשר שכלים שונים מגיעים לידי הסכמה ביניהם לאחר התבוננות, אימון, בחינה, חקירה, ביקורת, מחלוקת223 ועמידה על אפשרויות מנוגדות, כי אז לא יהיה דבר נכון יותר מאשר מה שהם מאמינים בו, מעידים עליו ומסכימים עליו. אנו מוצאים לשונות שונים המסכימים על מעמדם הרם של שני חכמים אלו בפילוסופיה, (40) ובמה שקשור לפילוסופיה הם הפכו למשל ולהערכה רבה. הם מתוארים כבעלי החכמה העמוקה בשיאה, הידע השנון, המסקנות המופלאות והחדירה המעמיקה למשמעויות העדינות המובילות לאמת הטהורה בכל דבר ועניין.

			מאחר שאלו הם פני הדברים נשאר [לנו להציג] את הליקוי בהבנתם של אלו הסבורים כי קיימת מחלוקת בין שניהם בהנחות יסוד. עליך לדעת כי אין בנמצא סברה מוטעית או מוצדקת ללא מניע הגיוני. נסביר בהמשך הדברים חלק מהסיבות המביאות לסברה כי בין שני החכמים קיימת מחלוקת בהנחות יסוד ולאחר מכן נמשיך בהצגת ההתאמה בין דעותיהם. 

			אני יודע כי השימוש בשיטת האינדוקציה, דהיינו השיפוט על הכלל בהיותו מבוסס על חקירת הפרטים, טבוע בטבע האנושי. זאת באופן שאין אדם מסוגל להינתק או להימנע משיפוט זה בתחום המדעים, הדעות, האמונות, החוק החילוני והדתי,224 וכמו כן בחיי היומיום ובקשרים החברתיים והמדיניים. אשר לתחום מדעי הטבע הרי זה כמו שאנו קובעים כי כל אבן שוקעת במים אם כי יכול להיות שיש אבנים העשויות לצוף, או שכל הצמחים נשרפים באש כאשר חלקם עשוי שלא להישרף באש, או שהיקום כולו סופי כאשר יכול להיות שהוא אינסופי. ובאשר לחוקי הדת הרי זה כמו שנקבע כי כל מי שנראה עושה חסד במרבית המקרים הוא אדם ישר אשר יש לקבל את עדותו ברוב המקרים מבלי שהוא לא נצפה בכל מהלכי חייו. אשר לקשרים החברתיים הרי זה בדוגמת תחושת הביטחון והאמון אשר יש לנו כלפי אדם אשר לעיתים ראינו אותו מתנהג בהגינות מבלי שצפינו בו בכל אורחות חייו. 

			פרק שני: כיצד הגותם של אפלטון ואריסטו מושפעת מאורחות חייהם?

			(41) הנושא בו אנו דנים כפי מה שתיארנו עוסק בהעמקת השתלטותו של נוהג זה225 על הטבע האנושי. בנוסף לכך קיימים הבדלים ברורים בין אפלטון ואריסטו באורחות חייהם, בפעילותם וברבים מדבריהם. כיצד, איפוא, ניתן להגיע להנחה ולשיפוט כי קיימת מחלוקת טוטאלית ביניהם, בהנחה שקיימת התאמה בין האמירה והמעשה ובין האמונה, בפרט כאשר הנחה זו לא אותגרה ולא התעורר ויכוח בעניינה לאורך זמן? 

			בנוסף לכך, התרחקותו של אפלטון מעסקי226 העולם, דחייתו אותם, הזהרתו מהשתקעות בהם ברבים בכתביו והעדפתו את נטישתם היא אחד ממאפייני אורח החיים והפעולות בהם הוא נבדל מאריסטו. לעומתו אריסטו היה מעורב בכל אותם תחומים מהם התנזר אפלטון עד אשר היה בעל רכוש רב, התחתן, הוליד צאצאים, היה שר בממלכתו של אלכסנדר הגדול ולא הדיר עצמו מעסקי העולם הגדול. כל אלה לא נעלמו מידיעת אלה אשר עסקו בלמידת הספרים על תולדות הקדמונים. עולה מדברים אלו כי הבדל זה מחייב להניח כי קיים הבדל בין שני ההוגים בענייני העולם הזה והעולם הבא. 

			לאמיתו של דבר אין הדבר כך. זאת משום שאפלטון כתב על המשטרים המדיניים וכיצד לשפרם, הסביר מהו אורח החיים הצודק וההתאגדות האנושית המדינית, הבהיר את מעלותיה והצביע על הקלקולים הנובעים מפעולותיהם של אלו אשר נטשו את ההתאגדות המדינית ואת שיתוף הפעולה ההדדי המתחייב ממנה. חיבוריו, כפי שכבר הזכרנו, מפורסמים ונלמדים ע"י אומות שונות מזמנו של אפלטון עד ימינו אנו. אלא שהוא ראה כי תיקון227 הנפש הוא הדבר הראוי ביותר אשר על האדם להתחיל בו ורק לאחר שישלים את תיקונה ימשיך ממנה אל תיקון זולתה. אולם כאשר לא יהיה לאל ידו להשלים מלאכה זו (42) יקדיש את ימיו למחויבותו החשובה ביותר בהחליטו כי כאשר יסיים את החשוב והראוי ביותר יפנה אל הקרוב והסמוך יותר כפי שהמליץ עליו בחיבוריו בנושאי המשטרים והמידות.228 

			אריסטו הלך בדרכו של אפלטון בחיבוריו ובאיגרותיו המדיניים. לאחר מכן, כאשר חזר לעסוק בענייני הנפש שלו חש שיש בו כוח, רוחב לב, אורך רוח, מידות מוסריות ושלמות אשר אפשרו לו לתקן אותה, להיפנות כדי לשתף פעולה עם הזולת וליהנות מענייני המדינה הרבים.229 

			לפיכך, מי שמתבונן במצבים אלו יודע כי אין כל הבדל בין שתי הדעות והאמונות הללו. השונות ביניהם נובעת מהחֶסֶר בכוחות הטבעיים אצל אחד מהם והיֶתֶר בהם אצל השני ותו לא, כפי שקורה הדבר בין שני בני אדם. שהרי מרבית בני אדם עשויים לדעת מיהו העדיף, הנכון והראוי יותר מבלי שיש להם הכישורים לכך או היכולת להשיג זאת, או שייתכן ויש להם הכישורים להשיג את חלקם וחוסר היכולת באשר לחלקם האחר. 

			פרק שלישי: ההבדל בשיטת הכתיבה של אפלטון ואריסטו

			דוגמה נוספת היא ההבדל בין שניהם בעריכה מדעית וכתיבת ספרים ומאמרים. זאת משום שאפלטון בתחילת דרכו נמנע מעריכה מדעית והעלאת רעיונותיו על הכתב מאחר שחש שטרם הגיע למצב בו ראוי לו לפרסם את ספריו.230 וכאשר הגיע למצב בו הוא חשש מהזנחה ושכחה, מאובדן כל הישגיו הרוחניים231 אשר הושגו במחשבה, ומהקושי להמשיך ולעסוק בהם לאחר שרכש דעת וחכמה ושלט בהן, ביקש להציג את ידיעתו וחוכמתו בדרך של משל וחידה. זאת כדי שלא יוכלו ללומדה כהלכה אלא אלו הראויים לכך, המחויבים ללומדה כהלכה, להבינה מתוך אהבה וצורך אמיתי לחקירה, (43) למאמץ אינטלקטואלי ולהשגת ידע. לעומתו דרכו של אריסטו היתה ההבהרה, העריכה הסדורה, כתיבת הדברים בלשון צחה, הגילוי, ההסברה תוך מיצוי כל דרך אפשרית לכך. 

			שתי דרכים אלה נראות לכאורה כשונות זו מזו. אלא שהחוקר במדע האריסטוטלי, הלומד את כתביו והשוקד עליהם לא יוכל להתעלם מחוסר הבהירות, מהעמימות ומהסיבוך שבהם למרות כוונתו הגלויה להסביר ולהבהיר [את דבריו]. לכן ניתן למצוא כי בחיבוריו הוא משמיט את הנחות היסוד ההכרחיות מרבים מההיקשים שהוא מביא במדעי הטבע, במטפיסיקה ובאתיקה, אשר את מקומן מיקמו המפרשים. משום כך הוא משמיט רבות מהמסקנות וכן אחד מכל שני [מונחים] ומגביל את עצמו לאחד מהם, כמו באיגרת לאלכסנדר על "החוקות של ערים מיוחדות",232 מקום בו הוא אומר: "מי שבוחר בצדק בהתאגדות מדינית המבוססת על שיתוף פעולה ראוי הוא שהשליט יציין אותו כאשר הוא נוהג להעניש אנשים". הסיפא של משפט זה הוא: "מי שמעדיף לבחור בצדק על פני העוול ראוי שהשליט יציין אותו בהעניקו שכר ועונש". כלומר, מי שמעדיף את הצדק ראוי לזכות בגמול כשם שמי שמעדיף את העוול ראוי לו להיענש.

			דוגמה נוספת היא כאשר הוא מביא שתי הקדמות להיקש כלשהו ומשתמש בהן כמסקנה להיקש אחר. דוגמה נוספת היא הבאת הקדמות כלשהן ושימוש בהן כמסקנה הקשורה לאותן הקדמות כמו שעשה בספר ההיקש, מקום בו הוא מציג את חלקי העצם כעצמים.233 דוגמה נוספת היא הארכת הדיבור כאשר הוא מונה את פרטי ענין ברור כלשהו כדי להראות את המאמץ שהשקיע במיצוי העניין והוא פוסח על החלק הבלתי ברור מבלי להאריך בדיבור ומבלי להגדירו כהלכה. 

			(44) דוגמה נוספת היא הארגון, הסידור ודרך הכתיבה של ספריו המדעיים באופן שניתן להניח שזה אחד ממאפייניו הטבעיים אשר אינם ניתנים לשינוי. אולם אם נתבונן באיגרותיו ניווכח לדעת כי דבריו בהן ערוכים ומסודרים בסדר ובארגון השונים מאלו שבספריו. די לנו להזכיר את איגרתו הידועה לאפלטון כתשובה למה שכתב אליו אפלטון בו נזף בו על חיבור ספרים, ארגון המדעים והוצאתם לאור לפי סדר תמציתי ומושלם. באיגרתו לאפלטון הוא אומר בפירוש: "גם אם ערכתי מדעים אלו ואת דברי החכמה השמורים והכלולים בהם אשר אין זה מן הראוי לגלותם במלואם לכול, הרי שסידרתי אותם בסדר אשר רק אלו המתאימים לכך יוכלו להבינם וניסחתי אותם בלשון אשר יבינו אותה רק בעלי היכולת להבינה."234 ממה שתיארנו לעיל עולה כי מה שמעיקרא גורם לאנשים להניח שדרכיהם שונות היא העובדה שנסיבות חיים שונות מביאות לידי התאמה בין חכמים בעלי מטרה אחת.

			פרק רביעי: אפלטון ואריסטו על העצם 

			דוגמה נוספת היא עניין העצמים, עניין ראשוני עבור אריסטו, מה שאינו כן עבור אפלטון. מרבית המעיינים בספריהם קובעים כי קיימים הבדלים ביניהם בנושא זה. מה שהניע אותם לקביעה ולסברה זו הם דברי אפלטון ברבים מספריו, למשל "טימאיוס"235 ו"המדינאי הצעיר",236 המורים על כי העצם המעולה, הראשוני והנכבד ביותר הוא זה הקרוב לשכל ולנפש והרחוק מהחוש ומהמציאות הטבעית. בהמשך לכך הם מצאו רבים מדברי אריסטו בספריו, למשל בספר הקטיגוריות237 ובאנליטיקה פריורה,238 בהם הוא אומר בפירוש כי העצמים הראויים ביותר (45) להיחשב למעולים ולראשוניים ביותר הם העצמים הראשונים אשר הם הפרטים. וכאשר הם הבינו את ההבדל והשונוּת בדברים אלו כפי שהזכרנו בחיבורנו, לא היה ספק בליבם כי בין שתי התפיסות הללו יש הבדל.239 

			אולם אין הדבר כך, שהרי דרכם של החכמים והפילוסופים היא להבדיל בין ההיגדים וההנחות בנושאים240 השונים. כך הם מדברים על עניין מסוים בהתאם למה שמחייב אותו נושאו, ולאחר מכן על אותו עניין ממש בצורה שונה מהקודמת לפי מה שמחייב הנושא השני. אין בכך כל חידוש או דבר הראוי לגינוי מאחר שהפילוסופיה מתמקדת במקור ובהקשר של העניין הנדון. זאת כמו שאומרים שאם לא נתייחס למקור הדברים ולהקשרם כי אז בטלים המדעים והפילוסופיה. האם אינך רואה אותו אדם, סוקרטס למשל, אשר כיצור אנושי נכלל בקטיגורית העצם, בקטיגורית הכמות כבעל ממדים, בקטיגורית האיכות כלבן, כבעל מעלות וכדומה, בקטיגורית היחס בתור היותו אב או בן ובקטיגורית המצב בהיותו יושב ובדומה לכך שאר הקטיגוריות? 

			כאשר החכם אריסטו קבע את העצם הפרטי241 כעצם הראוי ביותר להיחשב למעולה ולראשוני הרי שעשה זאת בחיבוריו בלוגיקה ובפיסיקה.242 בחיבורים אלו הוא בחן את מצבי היש הניתן לתחושה אשר ממנו נוצרים כל המושגים וההשקפה הכללית על העולם כולו. ואילו החכם אפלטון, כאשר קבע את הכוללים כעצמים הראויים ביותר להיחשב למעולים ולראשוניים, עשה זאת במטפיסיקה ובחיבוריו שעסקו במה שמעבר לטבע,243 מקום בו הוא בחן את הישים הפשוטים הנצחיים אשר אינם משתנים ואינם כלים. 

			מאחר שבין מטרות שניהם קיים הבדל ברור, (46) תהום פעורה בין שתי הכוונות וניגוד קיים בין תכליותיהם, הרי שנכון יהיה לומר כי דעות שני החכמים הללו עולות בקנה אחד ואין מחלוקת ביניהן. זאת משום שמחלוקת קיימת כאשר שני החכמים מגיעים לשתי מסקנות מנוגדות כאשר הם דנים על אותם ישים מתוך אותה נקודת מבט ומתוך אותה כוונה. מאחר שאין אלו פני הדברים ברור הוא כי דעותיהם באשר לראשוניות העצמים ולהיותם מעולים תואמות זו את זו.

			פרק חמישי: שיטת החלוקה וההרכבה אצל אפלטון ואריסטו 

			דוגמה נוספת היא מה שחושבים על אפלטון ואריסטו בנושא החלוקה וההרכבה כדי להגיע להגדרות נכונות. אפלטון סבור כי ניתן להגיע להגדרות נכונות אך ורק באמצעות שיטת החלוקה בו בזמן שאריסטו סבור כי הן ניתנות להשגה רק בדרך המופת244 וההרכבה. 

			ראוי לדעת כי יש לדַמות עניין זה למדרגות בהן אחד עולה בהן והשני יורד. המרחק זהה אך בין דרכי השניים קיים הבדל. אריסטו סבר כי הדרך הקרובה והבטוחה ביותר כדי להגיע להגדרות מדויקות היא בבדיקת מה מאפיין את העצם כפרט וככלל, בעצמותו ובמהותו.245 את שאר הדברים בנושא זה הזכיר אריסטו באחד הקטעים במטפיסיקה מקום בו דן בהגדרות הנכונות כפי שעושה זאת באנליטיקה פוסטריורה,246 בטופיקה247 ובמקומות אחרים אשר תקצר היריעה מלהזכירם. רוב דיוניו אינם ללא חלוקה כלשהי גם אם אין הוא מצהיר על כך במפורש. זאת משום שכאשר הוא מבדיל בין הכללי והפרטי ובין המהותי ובין שאינו מהותי הוא הולך בדרך החלוקה בטבעו, בשכלו ובמחשבתו עת הוא מזכיר לעיתים חלק ממונחיה. משום כך הוא לא נטש את דרך החלוקה מיד אלא (47) העריך שניתן להסתייע בה כאשר הוא התווה את הדרך למיצוי חלקי ההגדרה. ההוכחה לכך הם דבריו באנליטיקה פריורה בסוף המאמר הראשון: "קל להבחין כי החלוקה לסוגים היא חלק קטן משיטה זו וקל להשיגה" וכו'.248 

			אריסטו אף לא חזר על אותם מושגים אשר ראה אפלטון לנכון להשתמש בהם כאשר היה בכוונתו להגיע להכללות הכוללות את מה שברצונו להגדיר ולכן הוא חילק אותו לשני חלקים נבדלים זה מזה במהותם. לאחר מכן חילק כל חלק מהם באותה צורה ובדק איזה משני החלקים יש ברצונו להגדיר. הוא לא חדל להמשיך בדרך זו עד אשר הגיע למשהו כללי קרוב למה שהתכוון להגדיר ונבדל במהותו ממה שמשותף לו. בכל התהליך הזה הוא לא נמנע מהרכבת המייחד והסוג גם אם לא היתה זאת כוונתו מלכתחילה. 

			אריסטו, אם כן, לא נמנע משימוש באותן שיטות בהן השתמש אפלטון גם אם דרכו הגלויה היתה שונה מזו של קודמו. מכל מקום משמעות דרכם אחת. מעבר לכך, בין אם בוחנים את סוג האובייקט ואת המייחד אותו או אם בוחנים את סוגו הכולל המייחד אותו ברור הוא כי אין כל הבדל יסודי בין שתי הדעות אם כי קיים הבדל בין השיטות. אין אנו טוענים כי לא קיים פער בשום אופן וצורה בין שתי השיטות כי במקרה כזה ניאלץ לטעון כי דברי אריסטו, שיטתו ודרכו זהים לאלו של אפלטון ודברים אלו הם מגונים ובלתי מתקבלים על הדעת. מה שאנו כן טוענים הוא שלא קיים הבדל בין שניהם לא בהנחות היסוד ולא בכוונות כפי שהסברנו לעיל ונסביר להלן אם ירצה האל ויצליח את דרכנו. 

			פרק שישי: דרך ההיקש בשיטת אפלטון ואריסטו 

			דוגמה נוספת היא מה שהרבה לעסוק בו אמוניוס249 ורבים מבין ממשיכי דרכו הנמנים על אסכולת אלכסנדריה, כאשר האחרון בהם הוא תמיסטיוס.250 הם החזיקו בדעה כי מסקנת ההיקש אשר מעורבים בו ההכרחי והמציאותי251 תהיה מציאותית ולא הכרחית כאשר ההקדמה הגדולה252 היא הכרחית. הם ייחסו עמדה זו לאפלטון וטענו כי בספריו הוא משתמש בהיקשים אשר הקדמותיהם הגדולות הן הכרחיות ומסקנותיהם מציאותיות. דוגמה לכך הוא מביא מספרו של אפלטון טימאיוס, מקום בו הוא אומר: "המציאות עדיפה על אי־מציאות והטבע לעולם משתוקק אל [המציאות] העדיפה".253 הם טענו כי המסקנה המתבקשת משתי ההקדמות הללו שהטבע משתוקק אל המציאות אינה הכרחית מכמה היבטים. האחד הוא כי אין הכרחי בטבע וכי מה שקיים בטבע הוא המציאות בדרך כלל. השני הוא שהטבע עשוי להשתוקק אל לא מציאותי כאשר מה שקשור למציאות ההכרחית כרוך בנזקים. הם טענו כי ההקדמה הגדולה בהיקש זה היא הכרחית בשל המילה "לעולם". אריסטו, מאידך גיסא, אומר בפירוש בספרו "ההיקש"254 כי כאשר יש בהקדמות ההיקש מן ההכרחי ומן המציאותי וההקדמה הגדולה היא ההכרחית, אז תהיה המסקנה הכרחית. הניגוד בין השניים ברור. 

			אנו אומרים כי אין בנמצא שום טיעון של אפלטון בו הוא אומר במפורש שמסקנות בכגון אלה הן או הכרחיות או מציאותיות, וכי טיעונים אלה טוענים רק פרשנים הטוענים כי ייתכן שניתן למצוא בכתבי אפלטון היקשים בדוגמת אלה אשר הראינו לעיל. מה שהניע את הפרשנים (49) להחזיק בדעה זו היתה העובדה שהוא מיעט להבחין בין מדעי הטבע והלוגיקה ועירב בין שתי הדיסציפלינות. משמע, הם מצאו כי ההיקש מורכב משתי הקדמות ושלושה חלקים,255 ראשון, אמצעי ואחרון, כאשר החלק הראשון קשור הכרחית לאמצעי ואילו האמצעי קשור לאחרון במה שנוגע למציאות. הם אף מצאו כי האמצעי הוא הסיבה לקשר בין הראשון לאחרון שהוא קשר של מציאות. 

			לאור זאת הם הקשו: אם החלק האמצעי אשר היא הגורם והסיבה לכך שהקשר בין הראשון והאחרון הוא קשר של מציאות כיצד ייתכן שהקשר בין הראשון והאחרון הוא קשר של הכרח? ניתן לקבל דרך חשיבה זו בשל עיונם בעניינים מופשטים על כל המשתמע מהם, בשל סטייתם מתנאי הלוגיקה, ממשמעות הדברים הנאמרים על כלל המציאות ובשל מיעוט ידיעתם כי ההיקש רלוונטי בעיקרו לכלל המציאות. אילו ידעו, חשבו והתבוננו בנאמר על כלל המציאות ותנאיו וכי משמעותו היא שכל מה שהוא "ב" והוא כלול ב"ב" יהיה "ב", ומצד שני כל מה שמתואר כ"ב" הוא "א" כי אז הצירוף "אב" קיים בהכרח בהתאם לנאמר על כלל המציאות, כי אז היו מבינים כי מסקנות אלה הן הכרחיות ללא כל ספק.256 

			מעבר לכך, לו התבוננו כהלכה בהיקשים אשר הם מביאים מאפלטון היו מוצאים כי רובם הולכים לפי הדגם של ההיקשים הבנויים משתי הנחות מחייבות.257 אין זה משנה כיצד אנו מסתכלים על כל אחת מן ההקדמות, ברור הוא כי טענתם אין לה תוקף. 

			אלכסנדר מאפרודיסיאס258 העיר על המשמעות (50) של הנאמר על הכול והגן על אריסטו בטיעוניו.259 אנו הסברנו את דבריו בנושא זה בספר "אנליטיקה", הבהרנו את הנאמר על הכול באופן חד משמעי והבדלנו בין ההיקש ההכרחי ובין ההיקש המופתי באופן שכל מי שיתבונן בנושא זה בכל הזדמנות שהיא ניתן יהיה לחסוך ממנו את המבוכה. 

			ברור אם כן כי מה שטען אריסטו בעניין היקש זה הוא כפי מה שטען, ולא נמצא אצל אפלטון כל טענה הסותרת את זו של אריסטו.

			כיוצא בזה טענו הפרשנים כי אפלטון משתמש בסוג של היקש בו קיימות ההקדמה הראשונה והמסקנה השלישית אולם ההקדמה השנייה היא שלילית. אריסטו כבר הסביר זאת פעם ב"אנליטיקה פריורה" כי אין זו הוכחה מכרעת.260 הפרשנים דנו בספק זה, ניתחו והסבירו אותו. אף אנו הבהרנו בפירושינו כי מה שכתב אפלטון ב"המדינה" ואריסטו ב"השמיים והעולם" המביא להנחה כי נכללות בהם הקדמות שליליות, אינן שליליות אלא הן קביעות הניתנות לשינוי,261 כמו "השמיים הם לא קלים ולא כבדים" וכדומה, זאת משום שהנושאים הנדונים קיימים במציאות. וכאשר הקביעות הניתנות לשינוי מופיעות בהיקש אין זה מן הנמנע כי סוג ההיקש שהיה אמור להשתמע מהן יהיה משכנע. 

			דוגמה נוספת היא מה שאריסטו מביא בפרק החמישי של הספר "דה אינטפרטציונה"262 היא שהקביעה, אשר הנשוא שלה הוא אחד משני ההפכים, מנוגדת יותר מאשר הקביעה אשר הנשוא שלה (51) עומד בניגוד לאותו נשוא. אנשים רבים סבורים כי אפלטון חולק על אריסטו בנושא זה בסוברו כי הקדמה אשר נשואה מנוגד לנשוא של ההקדמה השנייה היא יותר מנוגדת לה מהקודמת. הם מוכיחים זאת באמצעות ציטטות רבות שלו מתחומי הפוליטיקה והאתיקה, למשל ציטטה שלו מ"המדינה": "אין מצב של צדק המצוי באמצע בין העוול והצדק".263 

			אולם, טוען אלפאראבי, מה שהתכוון אריסטו ב"דה אינטרפרטציונה" ואפלטון ב"המדינה" נשמט מזכרונם וזאת כי הדברים אמורים באשר למטרות שונות ונבדלות זו מזו בשני החיבורים. אריסטו רק הסביר את התנגדותו הלוגית לטיעונים אלו משום שהם מעוררים את ההתנגדות החזקה ביותר. הראיה לכך היא ההוכחות שהוא מביא וכי להסבריו אין כל ניגוד לחלוטין גם אם אין דבר אשר אי אפשר לשוללו: "זאת ועוד, גם אם הכרחי שזה הוא המקרה למרות שלא הזכרנו אותו, אנו עדיין סבורים שמה שנאמר בעניינו נכון. זאת או משום שהסותר עשוי להיות מנוגד בכל מקרה לנתון או אינו מנוגד לחלוטין לשום נתון. אלא שאותם דברים אשר אין להם ניגוד כלל וכלל השקר בהם הוא ניגודה של האמת. למשל, מי שחושב שהאדם אינו אדם מניח הנחה כוזבת. גם אם שתי הנחות אלה נוגדות זו את זו הרי בשאר ההנחות כל הנחה אחרת נוגדת את המציאות."264 

			כאשר אפלטון הסביר כי אין צדק המצוי באמצע בין העוול והצדק כוונתו היתה לתורות המדיניות ולדרוג ביניהן ולא להתנגד להנמקות העומדות ביסודן. מה שהזכיר אריסטו בספרו לניקומאכוס הצעיר על הפוליטיקה דומה לדברי אפלטון.265 לאור דברים אלו יתברר למתבונן ולמעיין (52) ההוגן בדברים אלו כי אין לא ניגוד ולא הבדל בין שתי הדעות. 

			קיצורו של דבר, לא מצאנו עד עתה שום היגד של אפלטון ממנו ניתן להסיק כי קיימות הנחות הגיוניות המאששות את טיעוניהם של רבים כי קיימים ניגודים בינו ובין אריסטו, גם אם הם הביאו הוכחות לטענותיהם מדבריו בנושאי הפוליטיקה, האתיקה והמטפיסיקה כפי שכבר הזכרנו. 

			פרק שביעי: נושא הראייה 

			דוגמה נוספת היא בעיית הראייה ואיכותה. לאפלטון מיוחסת הדעה המנוגדת לאריסטו. אריסטו סבור כי הראייה היא תוצאה של היפעלות העין266 ואילו אפלטון סבור כי הראייה נוצרת כאשר משהו יוצא מן העין ופוגש באובייקט הנראה. פרשנים משני המחנות העמיקו חקור בנושא זה והוסיפו הוכחות, דברים דוחים בכיעורם, ופירושים מאולצים. הם סילפו את דברי גדולי ההוגים מכוונתם267 ונתנו להם פירושים אשר הקלו עליהם להביא דברים דוחים בכיעורם וכך הם חמקו מדרך האמת וההגינות. 

			כאשר תלמידי אריסטו שמעו את דברי תלמידי אפלטון כי הראייה מתבצעת כאשר משהו יוצא מן העין אמרו כי אם היציאה היא של משהו גופני כי אז אותו יש גופני היוצא מן הראייה הוא אוויר או אור או אש. אם הוא אוויר הרי האוויר מצוי בין העין ובין האובייקט הנראה ומה הצורך ביציאת אוויר נוסף? 

			אם זה האור הרי אף האור קיים באוויר בין העין ובין האובייקט הנצפה, ואם כך האור היוצא מן העין מיותר ואין כל צורך בו. יתר על כן, אם קיים אור לשם מה יש צורך באור חסר תנועה בין העין ובין האובייקט הנצפה? ומדוע אור זה היוצא מן העין אינו יכול לוותר על האור לו הוא זקוק מן האוויר? מדוע אין האדם יכול לראות בחושך אם היוצא מן העין הוא אור? ועוד, אם נאמר על האור היוצא מן העין שהוא חלש מדוע אין הוא מתחזק כאשר עיניים רבות מתמקדות במבטן אל אובייקט אחד בלילה כפי שהאור נראה חזק יותר (53) כאשר מנורות רבות דולקות ביחד? 

			אם זו האש מדוע אין היא מתחממת ואינה שורפת כפי שעושה האש? ומדוע אין היא כָּבָה בבואה במגע עם מים כפי שכבה האש? ומדוע היא יורדת למטה כפי שהיא עולה למעלה והרי אין האש נוהגת לרדת למטה?268 

			אף זאת, אם נאמר כי מה שיוצא מן העין הוא משהו אחר בנוסף לאלה שהוזכרו לעיל מדוע אין הוא פוגש ולא מתנגש באובייקטים הנצפים באופן שימנע מהצופים את ההשגה החזותית? דברים אלו והדומים להם בכיעורם היו מקובלים עליהם כאשר עיוותו את המילה "יציאה" ממובנה כפי שנאמרה והחילו אותה לגבי אותה מילה כאשר היא נאמרת על עצמים.269 

			וכך, כאשר שמעו תלמידי אפלטון את דברי תלמידי אריסטו כי הראייה היא תוצאה של היפעלות העין עיוותו את משמעותו של ביטוי זה ואמרו כי ההיפעלות אינה אלא מושפעוּת, מעבר ממצב למצב ושינוי איכותי. היפעלות זו יכולה להיות באיבר הראייה או בעצם השקוף המצוי בין העין הרואה ובין האובייקט הנצפה. אם באיבר הראייה עסקינן מסתבר כי אישון העין משתנה באבחה אחת ממספר אינסופי של צבעים למספר אינסופי של צבעים, דבר בלתי מתקבל על הדעת. זאת משום שהשינוי מתרחש בהכרח בזמן ומדבר אחד לדבר מוגדר אחר. ואם חלק אחד של האישון רואה צבע לבן בשונה מהצבע השחור שרואה החלק השני כי אז שני החלקים אמורים להיות שונים ונבדלים איש מרעהו, מה שאינו נכון. אם ההיפעלות קשורה לעצם השקוף, דהיינו לאוויר הנמצא בין העין ובין האובייקט הנצפה, עולה מכאן כי הגוף היחיד במספר מכיל את שני ההפכים באותו זמן, דבר שאינו מתקבל על הדעת. טיעון זה והדומים לו הם חלק מהטיעונים המכוערים שהם הביאו. 

			וכך תלמידי אריסטו הציגו הוכחות לאישוש טענותיהם ואמרו: אילו (54) הצבעים ותחליפיהם היו נישאים בפועל ע"י העצם השקוף כי אז לא היינו יכולים להבחין בכוכבים ובאובייקטים רחוקים מאד באותו רגע. האמת היא כי אותם אובייקטים הקרובים לנו נקלטים על ידינו לפני הרחוקים מאיתנו. אולם למרות מרחקם מאיתנו אנו רואים את הכוכבים באותו זמן בו אנו רואים עצמים הקרובים אלינו ללא כל הבדל. עולה מדברים אלו כי האוויר השקוף נושא בחובו את צבעי האובייקטים הנצפים ומעביר אותם אל העין. 

			תלמידי אפלטון הביאו הוכחות לאישוש טענותיהם בעניין דבר היוצא מן העין אל האובייקט הנצפה ופוגש בו באומרם כי כאשר האובייקטים הנצפים מצויים במרחקים שונים זה מזה יש ביכולת הראייה שלנו להבחין מה קרוב ומה רחוק יותר. הסיבה לכך היא כי מה שיוצא מן העין משיג ביכולתו את הקרוב אליו ובהמשך הוא הולך ונחלש וכוחו הולך ופוחת עד אשר הוא דועך ואינו יכול לראות את מה שרחוק ממנו. 

			מה שמאשש טענה זו היא העובדה שכאשר אנו מסתכלים למרחק וממקדים את מבטנו באובייקט המואר ע"י אש קרובה נוכל לראות אובייקט זה גם אם המרחק בינינו ובין אותו אובייקט חשוך. אם פני הדברים הם כפי שטענו תלמידי אריסטו כי אז הכרחי היה שהמרחק בינינו ובין האובייקט הנצפה יהיה מואר כדי להכיל את הצבעים ולהעבירם אל העין. אולם מאחר שאנו מוצאים את האובייקט המואר מרחוק נראה לעין אנו יודעים כי משהו יוצא מן העין ונמתח עד אשר הוא בוקע את החושך, משיג את האובייקט אשר הואר ע"י באמצעות אור כלשהו ואז הוא רואה אותו. 

			אילו שתי הקבוצות היו מרפות את מבטן, ממתנות את ראייתן, פועלות למען השגת האמת ונוטשות את דרך הקנאות270 כי אז היו מבינות כי האפלטוניסטים במושג "חריגה" התכוונו למשהו שהוא יותר מאשר חריגה של עצם ממקום למקום. מה שאילץ אותם להשתמש במילה "חריגה" הוא ההכרח (55) למצוא ביטוי [מתאים] לנוכח דלות השפה והיעדר ביטוי המורה על כוחות [טבעיים] ללא הדימוי של יציאת עצם [ממקום למקום]. כאשר תלמידי אריסטו השתמשו בביטוי "היפעלות" הם התכוונו לשינוי אחר מאשר השינוי האיכותי הנובע משינוי מצב.271 ברור הוא, כי דבר הדומה למשנהו הרי שמהותו וישותו272 דומים לאלו של הדבר המדומה.

			כאשר נבדוק עניין זה בהגינות נדע כי קיים כוח המקשר בין העין ובין האובייקט הנצפה ובאמצעותו מתרחשת ההשגה החזותית בצורה השונה מהקשר בין עצם לעצם. זאת ועוד, מי שגינה את טיעוני תלמידי אפלטון הטוענים כי קיים כוח כלשהו היוצא מן העין והקושר בינה ובין האובייקט הנצפה הרי שטענתו כי האוויר נושא בחובו את הצבע של האובייקט ומוליך אותו אל העין כדי שתפגוש בו פיסית אינה פחות מגונה. כל מה שעולה מטיעוניהם בדבר קיומו של הכוח וחריגתו הוא שווה ערך לטענתם של אלה הטוענים כי האוויר נושא בחובו צבעים ומוליכם אל העין.

			ברור כי טיעונים אלו והדומים להם עדינים ודקים ועוררו את עניינם וחקירתם של המתיימרים להיות פילוסופים. הם נאלצו להתנסח בביטויים הקרובים לנושאים אלו מאחר שלא מצאו לנושאים אלו ביטויים מיוחדים המתאימים לבטאם כהלכה באופן חד משמעי.273 מאחר שכך הם פני הדברים מצאו המעלילים הזדמנות ליצור וויכוח וכך הם נוהגים. רוב נושאי הוויכוח עוסקים בעניינים בכגון אלה מהסיבות אשר הזכרנו. דבר זה נובע בהכרח משתי סיבות: פיגורו האינטלקטואלי של היריב או עקשנותו. אולם בעל השכל הישר, הדעה הנכוחה והאינטלקט הרציני אם הוא לא יפנה במזיד לדרך הזיוף, הקנאות וההתנצחות הרי שרק לעיתים רחוקות יחזיק בדעה השונה מזו של המשכיל. משכיל זה, כאשר הוא מבקש להסביר עניין עמום ולהבהיר נושא עדין, בהכרח עליו להתנסח בביטויים משותפים ומושאלים274 אשר לא יקלו על המעמיק בו להתיר את ספקותיו. 

			פרק שמיני: תורת המידות275 

			דוגמה נוספת היא טענתם כי בנושא מידות הנפש דעת אריסטו שונה מזו של אפלטון. זאת משום שאריסטו אומר בבירור בספרו "האתיקה הניקומאכית" כי המידות כולן הן הרגלים בני שינוי, כי אין הם מוטבעים באדם מלידה וכי האדם יכול לשנות את הרגליו באמצעות הרגל.276 אפלטון אומר בבירור בספרו "המדינה" ובמיוחד בספרו "המדינאי", כי הטבע חזק יותר מן ההרגל וכי כאשר אנשים בגיל העמידה נוטים בטבעם להרגל מסוים קשה לשרשו מהם וכאשר ירצו לשרש הרגל זה הוא עוד יושרש בטבעם לאורך זמן.277 כדוגמה לכך הוא מביא את העץ הגדל על אם הדרך והמפריע לתנועה, והמדובר הוא בסבך, בעשב או בעץ מעוקל. אם רוצה האדם לפנות את הדרך מן הסבך או להטות את העץ לצד אחר כי אז הוא עלול לחסום את הדרך יותר מבעבר. 

			אין כל ספק כי כל הקורא את שני המאמרים הללו מגיע למסקנה כי בנושא המידות קיימת מחלוקת בין שני החכמים הללו.

			לאמיתו של דבר אין הדבר כך. זאת משום שאריסטו בספרו האתיקה דן בחוקי המדינה כפי שכבר הסברנו במספר מקומות בביאורנו לאותו ספר.278 גם אילו היה הדבר כך, דהיינו שהוא עסק גם במידות, כפי שהעיד עליו פורפיריוס ופרשנים נוספים אחריו, הרי שהוא עסק בחוקי המוסר והדיון בחוק הוא תמיד כוללני, מוחלט ללא כל קשר לשום דבר נוסף. ברור הוא, כי אם נבחן כל מידה בפני עצמה נדע (57) שהיא נתונה לתנועה ולשינוי גם אם קשה הדבר משום שאין בנמצא מידה שאינה בת שינוי. 

			נפש התינוק היא עדיין בכוח ואין בו שום מידה מוסרית בפועל, לא ידע ולא תכונות אופי בכלל אלא הכול עדיין בכוח. כל מה שיש בו בכוח הוא בחזקת הכנה לקבל משהו או את הפכו. וכאשר הוא משיג את אחד ההפכים הוא יכול להכחיד אותו ע"י השגת הפכו הנרכש אלא אם מבנה גופו מתערער והוא הולך ומתנוון בדוגמת מה שקורה לעצם כלשהו הנתון למחסור או לשפע והוא נמצא במצב בו אף אחד משני ההפכים אינו יכול לחול עליו מחמת ניוון כלשהו וחוסר היכולת לקבל כל שינוי. במצב כזה שום תכונה, אם נבדוק אותה לגופה, לא תוכל בטבעה לקבל שום שינוי. 

			אפלטון בוחן את סוגי המשטרים המדיניים, איזה מהם קל יותר ואיזה קשה יותר [להקים], מהו המועיל יותר ומהו זה שרב נזקו יותר. הוא בוחן את מצבם של מייסדי המשטרים ושל אלו הפועלים בהם, מלאכתו של מי קלה ושל מי קשה יותר. בחיי, מי שגוּדַל ועוּצַב כבעל תכונה מסוימת והגיע לדרגה בה תכונה זו קנתה לה שביתה באישיותו הרי שאז יקְשה להכחידה ממנו אולם אין זאת אומרת שקושי זה הוא בלתי אפשרי. אריסטו אינו כופר בכך שיש אנשים אשר המעבר מתכונה לתכונה קל יותר עבורם בה בשעה שעבור אחרים המעבר קשה יותר כפי שהסביר בספרו "הניקומאכיה הקטנה".279 הוא מנה את הסיבות לקושי ולקלות במעבר מתכונה לתכונה כמה הן, מה הן, כיצד כל אחת מהן [פועלת], מה (58) מקל על הטיפול בהן ומה מקשה עליו. 

			כל הבוחן כהלכה דברים אלו ונותן לכל אחד מהם את הראוי לו יגיע למסקנה כי לאמיתו של דבר לא קיים כל הבדל בין שני החכמים הללו. מה שמטעה את המעיין הוא ההתייחסות לכל טקסט וטקסט שלהם לחוד ללא התייחסות לקונטקסט הכללי של העניין, למקומו בו ולתחום המדעי אשר אליו הוא משתייך. 

			כאן עולה יסוד בעל חשיבות רבה בהבנת מהותם של המדעים ובמיוחד במצבים בכגון אלו. למשל, כאשר חומר כלשהו נתפס כנושא צורה כלשהי ממנה נובעת צורה אחרת הרי שהיא הופכת יחד עם צורתה לחומר לצורה שלישית הנובעת ממנה. דומה הדבר לעץ אשר צורתו שונה משאר הגופים, ממנו עושים לוחות ומן הלוחות מיטה. צורת המיטה נבעה מן הלוחות אשר שימשו חומר ליצירתה. הלוחות, אשר פרט להיותן חומר למיטה, משמשות כחומרים רבים לצורת הלוחות, לצורת העץ, לצורות הצמחים280 ולצורות קדומות אחרות. 

			הוא הדין באשר לנפש הנוצרת בתכונה מסוימת ולאחר מכן רוכשת תכונה חדשה. התכונות המאפיינות אותה הן חלק מטבעה ואלה החדשות נרכשו באמצעות ההרגל. בהמשך, אם הנפש ממשיכה בדרך זו, מתמידה ורוכשת תכונה שלישית כי אז אותן תכונות שנרכשו קודם לכן הן כבר טבעיות ביחס לזו שנרכשה זה עתה. 

			לכן, כאשר תראה את אפלטון הטוען, כפילוסופים אחרים זולתו, כי קיימות תכונות טבעיות בצד אחרות הנרכשות, זכור את מה שאמרנו בנושא זה והבן זאת מרוח דבריהם לבל תקשה עליך הבנת הדברים ותחשוב כי קיימות תכונות טבעיות אשר באמת לא ניתן לשרשן. דבר זה מכוער ועצם העיסוק בו יש בו סתירה פנימית אם תתבונן בו כהלכה. 

			פרק תשיעי: הלימוד, הידיעה וההיזכרות

			דוגמה נוספת היא דברי אפלטון בחיבורו הידוע בשם "פיידון" כי הלימוד הוא היזכרות.281 הוא הביא על כך הוכחות בספרו על שאלות ותשובות שהיו לסוקרטס עם סאמיאס בנושא השווה והשוויון. השוויון לדידו קיים בנפש והשווה הוא כאשר נתקל האדם בחפץ הדומה לזולתו, בדוגמת גזר עץ או משהו הדומה למשהו אחר, אז נזכר הוא בשוויון אשר בנפשו ויודע כי השוויון בין שני החפצים הללו דומה לשוויון אשר בנפשו. 

			הוא הדין באשר ללמידה אשר היא ההיזכרות במה שנמצא בנפש. זאת לומדים אנו מחיבורו הידוע "מנון", מקום בו הוא מעלה ספק עליו כתב אריסטו בספרו אנליטיקה פוסטריורה כי כל המבקש ידע כלשהו עושה זאת באחת משתי הצורות הבאות: או משום שהוא מבקש לדעת דבר שאין הוא יודע אותו או משום שהוא יודע אותו.282 אם הוא מבקש ידע שאין הוא יודע אותו כיצד יכול הוא להיווכח בלימודו שמצא את מבוקשו? ואם הוא מבקש לדעת את מה שכבר ידע הרי שידע נוסף הוא מיותר ואין הוא זקוק לו. הוא האריך בדיון באותו ספר [כדי לעודד] את המבקש להשיג ידע כלשהו נוסף על מה שכבר ידע, למשל שבנפש קיימים השוויון ואי השוויון. מי שלמשל מבקש לדעת אם גזר העץ שווה או בלתי שווה [בגודלו לגזר עץ אחר] הרי שהוא מבקש לדעת את היחס בין שניהם כפי מה שנקבע בנפשו. אם הוא מוצא את אחד משניהם הרי זה כאילו הוא נזכר במה שנקבע בנפשו. משמעות הדברים היא שהוא משווה את הגדלים של גזרי העץ על פי מה שנקבע קודם לכן בנפשו, אם הם שווים הרי שיש כאן שוויון, וָלא — אין כאן שוויון. 

			פרק עשירי: הנפש והידיעה

			מרבית האנשים העלו בנושא זה סברות העוברות כל גבול. אלו הנוטים לדגול בהישארות הנפש לאחר עזיבתה את הגוף הפריזו בפירוש סברות אלה, עיוותו את משמעותן המקובלת283 ועוד הגדילו לתת להן הנמקות מופתיות. הם לא ידעו כי אפלטון הביא דברים אלו בהשפעת סמכותו של סוקרטס ברצותו להבהיר חומרים נסתרים באמצעות רמזים וסמלים. היקש המבוסס על סמלים אינו הוכחה מופתית כפי שלימד אותנו החכם אריסטו ב"אנליטיקה הראשונה והשנייה".284 

			אלו המכחישים את אובדן הנפש הגזימו אף הם בהוכחותיהם המגונות וטענו כי אריסטו חולק על אפלטון בנושא זה. הם התעלמו מדבריו בפתיחת "אנליטיקה פוסטריורה": "כל הוראה וכל לימוד נשענים מעיקרא על ידע מוקדם". מיד לאחר מכן אמר: "יש והאדם לומד דבר אשר כבר ידע אותו קודם לכן. יש דברים שלומד אותם האדם אגב למידתו נושאים אחרים, למשל שכל הדברים הקיימים הם חלק מכללים.285 

			הלוואי וידעתי האם משמעות דברים אלו חורגת ולו במעט מדברי אפלטון, פרט לכך שהשכל הישר, הדעה הנכוחה והנטייה אל האמת והיושר נעדרים אצל רבים מבני האדם. שהרי מי שמתבונן כהלכה בדרך בה משיג האדם את ההקדמות הראשונות ואת הידע [הנובע מהן] ידע כי לא קיים כל הבדל ומחלוקת בין דעות שני החכמים בנושא זה. אנו רומזים על עניין זה רק במעט כדי להבהיר את משמעותו וכדי להעלים כל ספק בנידון.

			נאמר: ברור וגלוי הוא כי לתינוק נפש בעלת היכולת לדעת ולה חושים שהם כלי ההשגה. החושים קולטים פרטים ומהם מושגים הכללים. הכללים (61) הם התנסויותיהם האמיתיות של בני אדם, אלא שיש התנסויות המתרחשות בכוונת מכוון ואחרות שהן ללא כוונת מכוון. ההמון רגיל לכנות את הכללים הנובעים מכוונה קודמת "התנסויות", ואילו אותם כללים שאינם נובעים מתוך כוונה קודמת אין ההמון מכנה בשם מאחר שאין לו עניין בהם, אולם אנשי המדע קוראים לאותן התנסויות "הידיעות הראשונות", "עקרונות המופת" ושמות דומים אחרים. 

			אריסטו הסביר ב"אנליטיקה פוסטריורה" כי "מי שאיבד חוש כלשהו איבד ידע כלשהו".286 זאת משום שהידיעות נרכשות ע"י הנפש אך ורק באמצעות החושים. כאשר ידיעות נרכשות ע"י הנפש מלכתחילה ללא כל כוונה אין האדם נזכר מתי נרכש כל חלק מהן. משום כך, מרבית האנשים סבורים בדרך כלל כי אותו ידע היה מאז ומעולם בנפש והוא הגיע אליה בדרך אחרת ולא בדרך החוש. כאשר [הידע המתהווה] מתוך אותן התנסויות נרכש בנפש כי אז הנפש משכילה, שהרי האינטלקט אינו משהו אחר אלא אותן התנסויות. וככל שרבות אותן התנסויות כי אז הנפש יותר שלמה בהשכלתה. 

			מעבר לכך, כאשר רוצה האדם לדעת דבר כלשהו ומשתוקק להכירו כפי שהוא במצבו הנוכחי, שהוא חלק ממצביו הרבים, כי אז עליו לצרף אותו דבר במצבו הנוכחי עם ידיעותיו הקודמות. אין זאת אלא התשוקה להכיר דבר מסוים כפי מצבו האקטואלי, למשל האם הוא חי או לא. זאת כאשר הוא כבר יודע מהי משמעות החיים והמוות והוא מבקש להכיר בשכלו או באחד מחושיו או בשניהם גם יחד [את מצבו של האובייקט הנדון]. כאשר קורה והוא פוגש בו הוא נרגע, חש עצמו בנוח ונהנה בשל תחושת הכאב, המבוכה והבורות אשר מהן השתחרר. 

			(62) אלו הם דברי אפלטון החכם: "הלימוד הוא היזכרות". החשיבה היא משימה אשר מקבל האדם על עצמו למען השגת הידע. ההיזכרות היא משימתו של הזיכרון ומבקש הדעת הוא המשתוקק המקבל על עצמו [את משימת הלימוד]. כאשר הוא מוצא אותות, רמזים ומשמעויות המצויים כבר בנפשו לאותו עניין אותו הוא שואף לדעת הרי זו הנקודה בה הוא נזכר. דומה הדבר לאדם המביט בעצם מסוים הדומה במאפייניו המקריים לאלו של עצם אחר אשר אותו הכיר אך שכח את קיומו ואז הוא נזכר בו בשל הדמיון בין שניהם. אין לשכל כל פעולה המאפיינת אותו ללא [התערבות] החושים אלא השגת הדומה והכרת מצביהם של הנמצאים כשונים ממצבם האקטואלי. החוש משיג את מצב הנמצא המורכב במורכבותו, את הנמצא היחיד בייחודו, את המכוער בכיעורו, את היפה ביופיו וכן הלאה. השכל, מאידך גיסא, משיג כל נמצא כפי שהשיגו החוש וכן את הפכו. כך הוא משיג [את הנמצא בשני מצביו] — את המורכב במורכבותו וכן בייחודו, את המיוחד כבעל ייחוד וכן כמורכב, והוא הדין באשר לשאר הנמצאים. 

			כל המתבונן בתיאורנו הקצר את מה שכתב אריסטו החכם באריכות בסוף "אנליטיקה פוסטריורה" וב"דה אנימא"287 ובמה שפירשו הפרשנים בהעמקה, ידע כי מה שכתב אריסטו בתחילת "אנליטיקה פוסטריורה" ומה שכתבנו אנו בעניין זה קרוב למה שכתב אפלטון בחיבורו "פיידון", אלא שקיים הבדל בין שני הנושאים. זאת משום שאריסטו מזכיר נושא זה כאשר הוא מנסה להבהיר את עניין הידיעה וההיקש ואילו אפלטון מזכיר עניין זה כאשר הוא דן בנושא הנפש. לכן מרבית אלו שעיינו בדבריהם התקשו להבינם. די במה שהבאנו כאן כדי להסביר לכל המעוניין להבין את הדברים לאשורם. 

			פרק אחד עשר: קדמות העולם וחידושו 

			עניין נוסף הוא קדמות העולם או חידושו, האם יש לעולם פועֵל המהווה סיבה פועלת לו, או לא? יש סבורים כי אריסטו בדעה כי העולם קדמון ואילו אפלטון בניגוד לו סבור כי העולם מחודש וכי יש לו פועל.

			ואומר: מה שהניע אנשים אלו לאותה סברה מגונה וראויה להוקעה בגינו של אריסטו החכם הוא מה שכתב ב"טופיקה" כי מהנחה אחת ניתן לנסח היקש המבוסס על הקדמות מפורסמות לכל אחת משני הקצוות, למשל האם העולם קדמון או אינו קדמון.288 מחובתם של בעלי המחלוקת בנושא זה לדעת קודם כול כי מה שנאמר דרך משל אין לראותו כדעתו של הכותב ובנוסף לכך כי מטרת אריסטו ב"טופיקה" אינה הדיון בעולם אלא בהיקשים המורכבים מהקדמות מפורסמות. הוא מצא אנשים בזמנו מתווכחים בנושא קדמות העולם או חידושו והאם העונג הוא טוב או רע והם תמכו בכל אחד משני הצדדים בכל עניין שהוא בהיקשים מפורסמים. אריסטו הסביר בספר זה כבספריו האחרים כי מהקדמה מפורסמת אין ללמוד על אמת ושקר. זאת משום שהמפורסם עלול להיות כוזב אולם אין זו הסיבה להתעלמות ממנו בוויכוח בשל היותו כוזב שהרי הוא עשוי להיות אמיתי. לכן, מחמת פרסומו משתמשים בו בוויכוח ומשום שהוא אמיתי יש המשתמשים בו בהיקש המופתי. ברור הוא כי אי אפשר לייחס לאריסטו את האמונה בקדמות העולם בשל משל שהובא בספר זה. 

			מה שהנחה אותם גם כן לסברה זו הם דברי אריסטו ב"השמיים והעולם" כי אין לעולם התחלה בזמן289 ובעקבות כך הם סבורים כי הוא דוגל בקדמות העולם. ואין הדבר כן. זאת משום שהוא כתב עוד קודם לכן באותו ספר ובספריו האחרים העוסקים בפיסיקה ובמטפיסיקה כי הזמן (64) הוא מספר תנועת הגלגלים והוא תוצאה של תנועתם.290 מה שנובע ממשהו אחר אינו יכול לכלול אותו. משמעות דבריו "לעולם אין התחלה זמנית" היא כי העולם לא נוצר באופן מודרג חלק חלק כמו שנוצר הצמח או בעל חיים, שהרי חלקיו קודמים זה לזה בזמן והזמן נובע מתנועת הגלגלים. משום כך בלתי מתקבל על הדעת שלעולם תהיה התחלה זמנית. מכאן מתברר כי העולם נברא ע"י הבורא, יתגדל ויתעלה, אשר ברא את העולם בבת אחת ללא זמן ומתנועתו נוצר הזמן. 

			כל המעיין בדבריו על האלוהות בספרו הנודע בשם "תיאולוגיה"291 לא יטיל ספק בשאלת קיומו של אוּמן בורא העולם. אכן, בדברים אלו העניין כל כך ברור מכדי שייסתר [מעיני המעיין]. התברר כמו כן כי את החומר ההיולי ברא הבורא, יתברך ויתעלה, יש מאין, והוא ישתבח הפך אותו ברצונו לגשמי ומסודר. הוא אף הסביר ב"פיסיקה" כי עולם בכללותו אינו יכול להיברא בדרך המזל או המקרה, וב"השמיים והעולם" אמר: "עובדה זו מוכחת מתוך הסדר המופלא בו מסודרים חלקי העולם זה לצד זה".292 

			אריסטו הסביר בחיבור זה את עניין הסיבות ומספרן והוכיח את קיומה של הסיבה הפועלת. הוא אף הסביר שם את קיומו של יוצר ומניע שלא נוצר ואין לו מניע.293 זאת כשם שאפלטון הסביר בספרו הידוע "טימאיוס" שכל נמצא הכרחי שתהיה לו סיבה אשר גרמה בהכרח להתהוותו ואף נמצא אינו סיבה להתהוותו שלו.294 כמו כן אריסטו הסביר בספרו "תיאולוגיה" כי האחד נמצא (65) בכל ריבוי כי כל ריבוי אשר אין האחד נמצא בו הוא אינסופי לעולם.295 הוא הוכיח זאת במופתים ברורים, למשל בדבריו שכל חלק מחלקי הריבוי יכול להיות אחד או לא. אם אינו אחד הוא בהכרח ריבוי או לא כלום ואם הוא לא כלום הרי שלא יתהווה ממנו ריבוי. ואם הוא ריבוי מה ההבדל בינו ובין הריבוי? עולה מדברים אלו כי האינסופי גדול מן האינסופי. 

			בהמשך הדברים הסביר כי כל דבר בעולם שקיים בו דבר אחד הוא אחד מנקודת מוצא אחת אולם לא מנקודת מוצא שנייה, ואם אין הוא אחד באמת אלא האחד מצוי בו כי אז יהיה האחד נבדל ממנו והוא נבדל מן האחד. לאחר מכן הסביר כי האחד האמתי הוא זה המעניק לכל שאר הנמצאים את האחדות. הוא המשיך להסביר כי הריבוי בא בהחלט אחרי האחד והאחד קודם לריבוי. כל ריבוי המתקרב לאחד האמיתי הוא פחות ריבוי מזה הרחוק ממנו, וכן להיפך. 

			לאחר הצגת הקדמות אלה מתקדם אריסטו ודן בחלקים הגשמיים והרוחניים של העולם. הוא מסביר באופן משכנע כי כולם נבראו על ידי הבורא וכי הוא יתברך ויתעלה הסיבה הפועלת, האחד האמיתי הבורא הכול בהתאם למה שהסביר אפלטון בספריו על האלוהות כ"טימאיוס" ו"פוליטיקה"296 ובשאר חיבוריו. ועוד, ב"מטפיסיקה" עולה אריסטו מתחום ההנחות המופתיות ההכרחיות עד אשר הוא מבהיר את אחדות הבורא יתברך ויתעלה באות למבדא.297 לאחר מכן הוא יורד כדי להבהיר את אמיתות אותן הקדמות ולמצותן באופן שאיש לפניו לא עשה ולא הגיע למעלתו עד ימינו אלה. האם ניתן להניח שאדם בעל גישה כזו יאמין בהיעדר הבורא ובקדמות העולם?

			(66) עמוניוס298 כתב איגרת מיוחדת בה הזכיר את נימוקי שני החכמים הללו המוכיחים את קיומו של הבורא ובשל היותם מפורסמים אין אנו מזכירים נימוקים אלו כאן. אילו לא הלכנו בחיבורנו זה בדרך האמצע, דהיינו היינו אמורים להימנע ממנו, היינו כמי שאוסר על הרגל מסוים ולאחר מכן פועל בדומה לו, כי אז היינו מאריכים בדברינו והיינו אומרים כי אין לאף אחד מאותם הדוגלים בשיטות, בדעות בחוקים ובשאר הכיתות כל ידע בדבר בריאת העולם, הוכחת קיומו של בורא וידע כלשהו על נושא הבריאה אשר אריסטו ואפלטון לפניו ואלו אשר הלכו בעקבותיהם עסקו בהם. משמע, כי כל הנמקות החכמים משאר השיטות והדעות לאור ניתוח מפורט, אינן מעידות אלא על היות החומר קדמון ונצחי.

			אם אתה חפץ ללמוד זאת עליך לעיין בספרים אשר חוברו בנושא ההתחלות, במסופר עליהן ובמסורות המסופרות על הקדמונים. זאת כדי לראות את הנפלאות העולים מכתביהם: בתחילה היו המים, המים נעו, מהם עלה הקצף, ממנו נקרשה האדמה ועלה העשן אשר ממנו נמתחו השמיים.299 לאחר מכן עליך לעיין במה שמספרים היהודים, האמגושים ושאר האומות, המעידים על תהפוכות ושינויים המהווים ניגוד לבריאה. עליך לעיין כמו כן במה שכתוב בכתביהם על העתיד לקרות לשמיים ולשתי האדמות שכולם יקופלו, ייעטפו, יושלכו לגיהנום ויפוזרו ודברים הדומים לאלו, דבר אשר אינו מעיד כלל על הכחדה.300 

			אילולא הציל האל את בעלי החכמה והמחשבה באמצעות שני החכמים הללו ואלו ההולכים בעקבותיהם, אשר הסבירו את עניין הבריאה בהוכחות ברורות ומשכנעות, דהיינו שהעולם נברא יש מאין, שכל דבר המתהווה (67) מדבר כלשהו כָּלֶה בהכרח לאותו דבר, כי העולם אשר נברא יש מאין סופו אל האין, וראיות והוכחות מופתיות אשר ספרי שניהם מלאים בהן ובייחוד אלה העוסקות באלוהות ובעקרונות הטבע, כי אז בני האדם היו שרויים במבוכה ובלבול. 

			אלא שיש בידינו בנושא זה שיטה אשר בה אנו הולכים בה מתברר כי אותם טיעונים מקובלים301 צודקים ונכוחים בתכלית. המדובר הוא בבורא יתברך ויתעלה שהוא מנהיג העולם אשר, כפי שהסברנו בדברינו על ההשגחה, אפילו משקל של גרעין חרדל אינו נעלם מידיעתו ושום חלק מחלקי העולם אינו נעלם מהשגחתו.302 השגחתו הכללית מתפשטת וכוללת את כל הפרטים וכל חלק מחלקי עולם נמצא במקום המתאים והראוי ביותר כפי שמורים על כך הספרים העוסקים באנטומיה, בתועלת בשימוש אברי הגוף ובמדעי הטבע. 

			כל דבר העומד ביסוד מדעי הטבע מסתמך על מישהו אשר בהכרח קבע אותו בתכלית המומחיות והבקיאות בהעפילו מן החלקים הטבעיים אל המדיניים, החוקיים והמופתיים. המופתי מסתמך על בעלי המחשבה הנקייה והשכל הישר. המדיני נשען על בעלי הדעות הנכוחות, והחוקי — על בעלי ההשראה הרוחנית. מי שכולל אותם הם אנשי החוק מאחר שהתבטאויותיהם חורגות מעל ומעבר ליכולות השכליות של מאזיניהם. אשר על כן אין להאשים את מאזיניהם במה שאין ביכולתם להשיג. 

			כל המשיג את מהותו של הבורא הראשון כגוף הפועל בתנועה ובזמן אינו יכול באמצעות יכולתו השכלית להשיג משהו שמיימי303 יותר ומתאים יותר לבורא. וכאשר הוא מדמה לעצמו שהבורא אינו גוף והוא פועל ללא תנועה ברור הוא שאין הוא מסוגל (68) לחלוטין להבין שכלית את משמעותן של מילים אלה. אם יאלצו אותו לקבל זאת הרי שטעותו וסטייתו תגדלנה ויש לסלוח לו על הבנתו המוטעית גם אם הוא רואה אותה כנכונה. יש והוא יוכל להבין בשכלו שהבורא אינו גוף והוא פועל ללא תנועה אלא שאין הוא יכול להבין כי האל אינו במקום. אם יאולץ ויוכרח לקבל גם דעה זו יאמר דברים מוטעים ומזיקים יותר. גם במצב זה יש לסלוח לו על ידיעתו בה הוא מאמין. 

			בדומה לכך, אין ביכולת ההמון ברובו להבין כיצד נוצר דבר יש מאין וכָלֶה אל האין ולכן פונים אליו במושגים אותם יש ביכולתו לדַמות, להשיג ולהבין וכי אין [ליחס לאל] טעות או חולשה אלא כל דבר המיוחס לו הוא נכון וישר. דרכי ההוכחה המופתית האמיתית שאובים מדרכי הפילוסופים אשר הבולטים ביניהם הם שני החכמים אפלטון ואריסטו. דרכי ההוכחה המופתית, המשכנעת והישרה מקורן הוא באנשי החוק אשר זכו להן באמצעות סוגים שונים של התגלות והשראה. 

			מי שדרכו להבהיר את הטענות וההוכחות המופתיות על אחדות היוצר האמיתי ולהציג בקצרה את מהותה של הבריאה לפי דברי שני החכמים הללו הרי שהטענה כי חלו שיבושים באמונתם ואי סדרים במחשבתם ראויה לגינוי. 

			פרק שנים עשר: תורת האידיאות האפלטוניות 

			דוגמה נוספת היא הצורות אשר הגותן מיוחסת לאפלטון ואילו אריסטו חולק עליו. ברבים מחיבוריו טוען אפלטון כי (69) לנמצאים יש צורות מופשטות בעולם האלוהי ויש אשר הוא מכנה אותן "האידיאות האלוהיות". בספרו "המדינה"304 ישנו דיון בו טוען אפלטון כי אידיאות אלה אינן כלות ואינן נשחתות אלא בנות קיימא ומה שכלה ונשחת הם הנמצאים המתהווים. 

			אריסטו במטפיסיקה305 הקדיש לנושא זה דיון בו הוא גינה את אלו המחזיקים בדעה כי קיימות אידיאות וצורות אשר יש הטוענים כי הן קיימות בפני עצמן בעולם האלוהי ואינן כלות. הוא אף הסביר עד כמה דעות אלה מגונות, שהרי עולה מהן כי אמורים להתקיים שם קוים, שטחים, גופים, כוכבים וגלגלים הנעים בתנועה סיבובית. מהם מתפתחים מדעים כאסטרונומיה, כמדע המוסיקה, מדע הקולות ההרמוניים והדיסהרמוניים, הרפואה, ההנדסה, הממדים הישרים והבלתי ישרים, הדברים החמים והקרים, וככלל האיכויות הפועלות והנפעלות, הכללים והפרטים, החומר והצורה.

			כל אלו הם דברים שיש לגנותם אשר עולים מתוך טיעוני אפלטון ואין כל טעם להאריך בהם כאן. מאחר שדעה זו של אפלטון מפורסמת אנו נמנעים מלדון בה כאן כשם שעשינו לגבי דעות אחרות של אפלטון אשר הערנו עליהן ועל מקומן והשארנו את אזכורן ופרשנותן במקומן הראוי למי שחפץ להתעמק בהן. זאת משום שמטרתנו במאמר זה היא הבהרת הדרך אשר מבקש האמת אם ילך בה לא יסטה מדרך הישר. אדרבה, באמצעותן יעלה בידו לעמוד על האמת כפי שבאה לידי ביטוי בחיבורי שני החכמים ללא כל סטייה מדרך הישר. זאת מאחר שהסגנון העמום בחיבוריהם עלול להסיט את דמיונו. 

			לעיתים אנו מוצאים שאריסטו בספרו על האלוהות הידוע בשם "תיאולוגיה" מדבר על צורות רוחניות הקיימות בעולם האלוהי.306 (70) אם נבין דברים אלו כפשוטם הרי שניתן להבינם בשלוש דרכים: או שיש בהם סתירה פנימית, או שחלקם הם של אריסטו וחלקם לא, או שמשמעויותיהם ופרשנויותיהם הנסתרות מתאימות זו לזו וכך הן הולמות ותואמות את אלה הנגלות.

			ההנחה שאריסטו עם כל מומחיותו, עוצמת ערנותו וחשיבות הרעיונות בהם עסק, דהיינו הצורות הרוחניות, סותר את עצמו בתחום מדעי אחד והוא מדע האלוהות — הנחה זו קשה לקבלה ויש לגנותה. ההנחה כי חלק מהדברים הללו הם של אריסטו וחלקם לא היא אף פחות מתקבלת על הדעת מאחר שהספרים הכוללים דברים אלו הם כה ידועים מכדי שניתן לומר עליהם שהם מזויפים. אין לנו אלא לומר כי כאשר יתבררו משמעויות כתביו ופירושיהם אז ייעלמו כל הספקות והמבוכות. 

			ונאמר, הבורא יתברך ויתעלה נבדל מכל מה שזולתו בישותו307 ובמהותו בכך שהוא נכבד, נעלה מכול. משום כך, שום דבר לא ידמה לו, לא ישווה לו ולא יערוך לו לא באמת ולא באופן מטפורי. יחד עם זאת אין מנוס מלתאר אותו ולהשתמש ביחס לו בביטויים מוסכמים.308 משום כך, עלינו לדעת כי כל תואר שאנו מתארים אותו הוא זהה למהותו ורחוק מכל מה שעולה בדעתנו כאשר אנו מדמים לעצמנו את משמעותו של תואר כזה. למשל, כאשר אנו אומרים שהאל, אשר הוא ממין גבוה ונעלה, נמצא, ברור לנו כי אין מציאותו כמציאות שאר הנמצאים המצויים תחתיו. וכאשר אנו אומרים שהוא חי ברור לנו כי הוא חי במשמעות נעלה יותר מזו המובנת לנו מאלו החיים המצויים תחתיו. וכן הוא הדבר באשר לשאר התארים. כאשר משמעות זו מתבררת לעומקה ומתקבעת בשכלו של העוסק בחלק המטפיסי של הפילוסופיה יֵקַל עליו לבין את דברי אפלטון, אריסטו וההולכים בעקבותיהם. 

			(71) נשוב עתה לאותה נקודה ממנה סטינו ונאמר: מאחר שהאל יתעלה חי, בעל רצון ובורא העולם על כל מה שבו האם ניתן להטיל ספק כי הכרחי שתהיה בידו של אותו אל חי ובעל רצון דמות של מה שברצונו לברוא, יתעלה האל מכל מה שמדמים לו? 

			אף זאת, מאחר שהוא במהותו קיים לעולם לא חל עליו שום חילוף ושום שינוי וכל מה שמצוי בתחומו אף הוא קיים לעולם, אינו כלה ואינו משתנה. אילו לא היו בידי הבורא החי והמשפיע309 דמויות ורשמים מה היה ביכולתו לברוא ומה הוא הדגם לפיו היה עליו ללכת בבריאתו? האם אינך יודע כי מי שאינו מקבל עמדה זו לגבי הפועֵל, החי ובעל הרצון, עליו לומר כי בריאתו היא מקרית, ללא שיקול דעת וללא כוונה וכי רצונו לא הנחה אותו לאיזושהי מטרה? דברים אלו ראויים לגינוי החריף ביותר.

			לאור דברים אלו עליך לדעת ולהבין את דברי אותם חכמים בנושא הצורות האלוהיות אולם לא כישויות310 הקיימות במקומות אחרים מחוץ לעולם. כאשר אותן צורות מושגות בדרך זו משתמע מזה כי קיים מספר אינסופי של עולמות בדומה לעולמנו שלנו. אריסטו החכם כבר הסביר בספריו בפיסיקה מה שמשתמע מההנחה בדבר קיום עולמות רבים311 ופרשניו הסבירו את דבריו בבהירות רבה. 

			עליך ללכת בדרך זו אשר הזכרנו פעמים רבות בנוגע לטענות בדבר העולם האלוהי. דרך זו היא רבת תועלת, יש להסתמך עליה בנושא זה והזנחתה גורמת נזק עצום. יחד עם זאת עליך לדעת (72) כי אין מנוס משימוש בביטויים מוסכמים מעולם הטבע והלוגיקה כאשר דנים בעולם השמיימי, הנאצל, הנעלה מעל כל התארים והנבדל מכל הדברים הנבראים הנמצאים בטבע. גם אם ננסה להמציא אוצר מילים מיוחד ושפות זולת אלה בהן אנו משתמשים [כדי לתאר עולם זה] לא נוכל למצוא אוצר מילים מתאים לתאר מה שאין החושים קולטים. מאחר שהצורך עומד כמכשול בינינו ובין עולם זה אין לנו אלא להצטמצם באוצר המילים המצוי בידינו ולאלץ את עצמנו להבין כי העניינים האלוהיים אותם אנו מביעים במילים אלה הם ממין נעלה יותר מעל ומעבר למה שאנו מסוגלים לדַמות ולהשיג. 

			דברי אפלטון בטימאיוס ובספרים אחרים שלו בנושא הנפש והשכל מתאימים להנחה זו, דהיינו שלכל אחד משניהם עולם בפני עצמו השונה מזולתו ושני עולמות אלו קיימים היאררכית, האחד עליון והשני תחתון. שאר דבריו בנושאים אלו דומים לכך.312 עלינו, איפוא, להבין עולמות אלה בהתאם למה שכבר הזכרנו, דהיינו שלכל עולם — עולם השכל, עולם הנפש והבורא — תחום משלו, לא שבמילה "תחום" הכוונה היא למקום פיסי כאשר האחד עליון והשני תחתון כפי שנהוג הדבר באובייקטים גשמיים. כל פילוסוף מתחיל מגנה צורת חשיבה זו ועל אחת כמה וכמה הפילוסוף המיומן. כאשר הוא מדבר על עליון ותחתון כוונתו היא לדירוגם במעלה ובכבוד ולא במקום במרחב הפיסי. בדבריו "עולם השכל" אין כוונתו אלא לעולם הבורות, לעולם הידע ולעולם הנסתר, כאשר לכל אחד מהם תחומו המיוחד לו. 

			דברים דומים אמר אריסטו על שפיעת השכל על הנפש ועל השפע השופע מן השכל על הטבע. כוונתו בדבריו על השפע השופע מן השכל על הנפש בכך שהשכל מסייע לנפש לזכור את הצורות הכלליות (73) כאשר היא קולטת את פרטיהן. תהליך זה מתממש כאשר יוצרת הנפש סינתיזה מן הפרטים הכלים והנפסדים הנאגרים בה כחלק של הצורות הכלליות ומפרידה ביניהם. הוא הדין באשר לדרכים בהן מסייע השכל לנפש. אשר לשפע שמשפיעה הנפש על הטבע כוונתו לתועלת שהיא מעניקה לו באמצעות התשוקה למה שמועיל לו לשם קיומו ולהנאה ממנו בין אם היא רציפה או לסירוגין וכדומה. 

			בדבריו "שיבת הנפש אל עולמה אחרי שחרורה משביה" כוונתו היא שהנפש כל זמן שהיא בעולם הזה היא נאלצת לסייע לגוף הטבעי, מקום בו היא שוכנת וכאילו היא משתוקקת למנוחה. וכאשר היא חוזרת אל עצמה הרי זה כאילו היא שוחררה מכלא מכאיב אל מקומה המתאים והיאה לה. לאור דברים אלו יש להתחשב בכל אותם רמזים אשר אותם לא הזכרנו. זאת משום שאותם עניינים המתאפיינים בדקותם ובעדינותם אין יכולת להביעם בדרך שונה מהדרך בה השתמש אפלטון החכם ואלה שהלכו בדרכו. 

			השכל, כפי שהציג אותו החכם אריסטו בספריו על הנפש וכדומה לו אלכסנדר מאפרודיסיאס ופילוסופים אחרים, הוא החלק הנכבד ביותר של הנפש. הוא מגיע לידי שלמותו כאשר הוא במצב אקטואלי.313 באמצעותו יכול האדם ללמוד על האלוהות ועל הבורא יתברך ויתעלה. הוא במעמד הקרוב ביותר מבין הנמצאים אל האל בכבוד, ברוממות ובטוהר אך לא במקום. בדרגה נמוכה ממנו נמצאת הנפש כמתווכת בין השכל והטבע מאחר שלנפש חושים טבעיים. כך היא מצויה במעמד ביניים בין השכל המתדבק בבורא יתברך ויתעלה בדרך אותה שהזכרנו ובין הטבע הנחות ממנה בעובי314 אך לא במקום. 

			(74) לאור דברים אלו והדומים להם, דברים אשר קשה להסבירם מילולית, ראוי להבין את דברי אפלטון בחיבוריו. אם ילך הלומד בדרך זו ייעלמו כל הספקות וההשערות המביאות לטענה כי בנושא זה קיימת מחלוקת בין אפלטון ואריסטו. האם אינך רואה כי אריסטו כאשר הוא רוצה להסביר עניין מסוים הקשור לנפש, לשכל ולאלוהות כיצד הוא זהיר ומקפיד בלשונו בהציגו את דבריו בחידות ובמשלים? 

			דברים אלו נכתבו בספרו "תיאולוגיה", מקום בו הוא אומר: "פעמים רבות התבודדתי, התערטלתי מגשמיותי והפכתי לישות נטולת גוף.315 חזרתי לעצמי ונכנסתי לתוך ישותי וניתקתי את עצמי מכל מה שמחוצה לי. התאחדו בישותי שכל, משכיל ומושכל והנה אני רואה בתוכי יופי והוד אשר הכו אותי בפליאה. אז ידעתי כי אני חלק קטן בעולם הנעלה כאשר אני פעיל בחיי. וכאשר התברר לי דבר זה בוודאות העפלתי במחשבתי מן העולם הזה אל העולם האלוהי316 והפכתי להיות כחלק ממנו. ואז האיר עלי אור והוד אשר שום לשון אינה יכולה לתארו ושום אוזן לשמעו. וכאשר שקעתי באותו אור והגעתי לקצה יכולתי באופן שלא יכולתי יותר לעמוד בכך, נחַתִּי בעולם המחשבה. וכאשר הגעתי לעולם המחשבה הסתירה המחשבה ממני את אותו אור ובאותו רגע נזכרתי באחי הרקליטוס אשר כדי לחקור את עצם הנפש הנעלה גמר אומר לעלות את עולם השכל".317 ציטטה ארוכה זו היא מתוך דיון שלו בו הוא משתדל ושואף לבאר את העניינים הנעלים הללו אולם חוסר יכולתו הנעוץ בעצם הוויתו מונע ממנו להבין ולהבהיר את מה שסובב אותו. 

			(75) כל הרוצה לעמוד על המעט ממה שדובר עליו, שהרי מרבית הדברים קשים ורחוקים מהבנתנו, עליו להעלות בזכרונו מה שהזכרנו לעיל ולא לעקוב אחרי הטקסט באופן מילולי שמא ישיג רק חלק ממה שהרמזים והמשלים אמורים היו לבטא. אלה הסבורים כי קיימים הבדלים בין אפלטון ואריסטו הגזימו במאמציהם.

			אלה שבאו אחריהם עד ימינו אנו כוונתם לא היתה גילוי האמת אלא קנאות לדעה318 וחיפוש פגמים. אנשים אלו זייפו ושינו בכוונה תחילה ומעשיהם — אין להם מחילה. אך אנו, עם כל מאמצינו, טרחתנו וכוונתנו התמימה לגלות נושא זה ולהבהירו, ברור לנו כי הגענו אל המעט מן המעט מן הדרוש מאחר שעניין זה לא ניתן להשגה במלואו. 

			פרק שלושה עשר: השכר והעונש 

			בין הטענות שטוענים כלפי שני החכמים אפלטון ואריסטו שאין הם מחזיקים בדעה כי קיימים שכר ועונש ואינם מאמינים בהם. אולם אריסטו הצהיר בבירור כי הגמול בלתי נמנע בטבע. כאשר הגיעה לאימו של אלכסנדר מוקדון הידיעה בדבר מותו ובאבלה רצתה לאבד את עצמה כתב לה אריסטו באיגרתו: "עֵדֵי האל עלי אדמות, והם בעלי הידע,319 מסכימים כולם כי אלכסנדר הגדול הוא המעולה שבנבחרים מן העבר. אנדרטאות מהוללות הוקמו לכבודו במקומות מרכזיים על פני כדור הארץ ובאזורים נידחים בהם חיים בני אדם במזרח ובמערב. האל לבטח לא יעניק מחסדו לאף אחד מה שהעניק לאלכסנדר, אלא רק למי שהעדיפו ובחר בו, והטוב הוא מי שבחר בו האל יתעלה. יש מביניהם כאלו אשר אותות הבחירה ניכרים בהם ויש כאלה שאותות אלה נסתרים מהם. בין אלו מן העבר ומן ההווה אלכסנדר הוא המפורסם ביותר באותות אלה, הוא בעל המוניטין המעולה ביותר, חייו הם המהוללים ביותר ומותו הוא ללא פגם. הוי אם אלכסנדר! אם יש בנפשך (76) חרדה ואהבה כלפי אלכסנדר הגדול אל תרחקי ממנו ואל תביאי על עצמך מה שיחצוץ בינך ובינו כאשר תיפגשו בחברת הטובים; ראוי לך לשקוד על מה שיקרב ביניכם והחשוב מכול קבלי על נפשך הטהורה את תפקיד הקרבת הקורבנות במקדש זאוס". 

			דברים אלו, ומה שבא בעקבותיהם, מעיד בבהירות כי אריסטו האמין כי הגמול על מעשי האדם הוא הכרחי. 

			אשר לאפלטון הרי שבסוף ספרו "המדינה" הוא צרף סיפור בו דיבר על תחיית המתים, יום הדין, המשפט, הצדק, המאזניים ומתן השכר והעונש על המעשים הטובים והרעים.320

			חתימה

			כל המתבונן בדברי שני החכמים הללו אשר הזכרנו אותם ואין בו כל סטייה לכיוון הפולמוס העקשני יחסוך מעצמו את העיסוק בסברות קלוקלות, בדמיונות מוטעים321 בייחוס חסרונות אלו לאנשים מעולים אלו החפים מכל פגם. 

			במילים אלו אנו חותמים את הדיון בהתאמה בין דעות שני החכמים, אפלטון ואריסטו, אשר רצינו לבארו. השבח לאל. אין עוד מלבדו. 

					231	במקור "דַ'הַאבּ מַא יַסְתַנְבִּטֻהֻ", כלומר: איבוד (ביתר דיוק: הליכה לאיבוד) כל מה שהסיק, דהיינו כל המסקנות שהגיע אליהן. 

				

				
					232	בטרוורת' (עמ' 132, הערה 13) מצביע על מקור האיגרת מ־330 לפני הספירה, אולם טוען כי אינה דומה למצוטט ע"י אלפאראבי. 

				

				
					233	ספר ההיקש, אנליטיקה פריורה, האנליטיקה הראשונה, כִּתַאבּ אלקִיַאס בערבית, הוא אחד מספרי הלוגיקה של אריסטו. אחריו בא אנליטיקה פוסטריורה, כִּתַאבּ אלבֻּרְהַאן בערבית. ראו אנליטיקה פריורה, ספר 1, פרק 32, 47א 24–27. 

				

				
					234	במקור "בַּנוּהַא", דהיינו הבנים שלה. ראו בעניין זה: A. J. Arberry, "Plato's Testament to Aristotle", Bulletin of the School of African Studies, 34, (1971), pp. 475-490. באיגרת זו גוער אפלטון באריסטו על כי פרסם את דברי החכמה אשר כתב בספריו. אריסטו השיב כי אלו המתאימים לכך בוודאי יעריכו זאת ואילו אויבי החכמה יסתייגו ממנה מחמת בורותם. זאת ועוד, הוא כתב את הדברים בצורה כזאת שהטפשים לא יוכלו להבינם והנוכלים לא יוכלו להשיגם ואף סידר את הדברים באופן שלא יקשה על החכמים לעסוק בהם. ראו, כמו כן, בטרוורת', עמ' 133, הערה 17. 

				

				
					235	ראו אפלטון, טימאיוס, 27א–29ה, 51ד–52א. 

				

				
					236	בטקסט שלנו הגירסה היא: "אלבויטי אלצגיר". בטרוורת' (עמ' 134, הערה 19) מעריך כי ע"פ כל כתבי היד הכוונה היא ל"כִּתַאבּ אלבּוּלִיטִי אלצַּגִיר" דהיינו "המדינאי". ראו אפלטון, מדינאי, 286א. 

				

				
					237	במקור "אלמַקוּלַאת", דהיינו המאמרות. ראו אריסטו, קטיגוריות, 5, 2א 18-11, 2ב 20-15, 3א 4-1. 

				

				
					238	במקור "פִי אלקִיַאסַאת אלשַּרְטִיַּה", דהיינו ההיקשים המותנים. כוונתו היא כנראו לאנליטיקה פריורה. ראו אנליטיקה פריורה, 1, פרק 27, 43א 43-40. 

				

				
					239	קיים הבדל עקרוני בין אפלטון ואריסטו באשר לאידיאות. אפלטון סבור כי האידיאות הקיימות בחלל הן ישים נצחיים מופשטים ומושלמים, ואילו הישים המוחשיים הקיימים עלי אדמות אינם אלא גילויים עכורים שלהן. אידיאות אלה מהוות אתגר לחשיבתו של האדם ובכוחן הוא יוצר מושגים מופשטים כאשר מלכתחילה הוא נאחז בישים המוחשיים ה"מובילים" אותו בכיוון לאידיאות. אריסטו דוחה את סברת אפלטון וטוען כי קיימים רק ישים מוחשיים, והם העצמים הראשונים המהווים נקודת מוצא לדיונו, והמושגים שאנו יוצרים במוחנו הם פרי ההפשטה האינטלקטואלית האנושית בלבד. משמע, אין בנמצא באופן אונטולוגי שום אידיאה בחלל העולם. 

				

				
					240	במקור "צִנַאעַאת", מלאכות, אומנויות, מקצועות. כאן ראוי לתרגם: נושאים. 

				

				
					241	הכוונה לעצם המוחשי ולא לאידיאה המופשטת, בניגוד לדעת אפלטון. 

				

				
					242	במקור "צִִנַַאעַת אלכִּיַאן", מלאכת ההוויה, הטבע. הפילוסופים המוסלמים השתמשו במילה "כִּיַאן", שם הפעולה של הפועל "כַּאןַ", שמשמעו היה, כמקביל למילה טבע, ולחיבורו של אריסטו פיסיקה. 

				

				
					243	במקור "אַקַאוִילֻהֻֻ אלְאִלַאהִיַּה", דהיינו חיבוריו האלוהיים, המטפיסיים. 

				

				
					244	במקור "בֻּרְהַאן", הוכחה לוגית וודאית שאי אפשר לערער עליה.

				

				
					245	במקור "דַַ'אתִִיַַּּה" ו"גַַ'וְְהַַרִִיּה". "ד'את" הוא מהותו של העצם הקיימת בתודעת האדם, essence באנגלית. "ג'והר" הוא עצם העניין, הבסיס החומרי שעליו "יושבים" המקרים, substance באנגלית. לפי שיטת אריסטו הגדרת עצם היא לפי סוג ומין, כאשר הסוג הוא מה שכולל את העצם המוגדר והמין הוא המאפיין אותו כפרט. למשל, האדם הוא מסוג בעלי החיים והיותו בעל יכולת הדיבור, דהיינו החשיבה, היא אִפיונו כפרט. אפלטון הולך לפי חלוקה כפולה: הנמצאים נחלקים לדומם ולחי, והחי נחלק לבעל יכולת הדיבור ולחסר יכולת זו ובעל היכולת הוא האדם. 

				

				
					246	במקור "כִּתַאבּ אלְבֻּרְהַאן", דהיינו ספר המופת. זהו החלק השני בחיבוריו בלוגיקה של אריסטו. החיבור עוסק בדרך הסקת מסקנות תקפות המביאות אל האמת המדעית. הוא בא אחרי אנליטיקה פריורה, האנליטיקה הראשונה, כִּתַאבּ אלקִיַאס בערבית. במקור מכנה אלפאראבי את המטפיסיקה "אַלְחַרְף", דהיינו האות, שהוא קיצור של "אַַלְחַרְף מִן חֻרוּף פִי מַא בַּעְץ' אלטַּבִּיעַה", דהיינו: האות מבין האותיות במטפיסיקה. זאת משום שספרי המטפיסיקה של אריסטו נחלקו לפי אותיות האלף־בית היווני ולא לפי מספרים. ראו אריסטו, אנליטיקה פוסטריורה, ספר 2, פרק 13, 96א 20–97ב 40. 

				

				
					247	במקור "כִּתַאבּ אלגַ'דַל", דהיינו ספר הניצוח. הוכחה ניצוחית בעברית של ימי הביניים, דיאלקטית בלשוננו, מבוססת על המפורסמות, הנחות פופולריות, ומביאה לידי סברה הנמוכה מידיעה וודאית, "ברהאן" בערבית. ראו אריסטו, טופיקה, ספר 1, פרק 15, 107א 36–107ב 13. 

				

				
					248	ראו אריסטו, אנליטיקה פריורה, ספר 1, פרק 31, 46א 31. 

				

				
					249	עמוניוס סאקאס. חי בשנים 242-175. היה ראש אסכולת אלכסנדריה. ממיסדי הניאופלטוניזם. היה מורו של פלוטינוס. 

				

				
					250	תמיסטיוס (388-317) חי באסיה הקטנה ולימד כ־20 שנה בקונסטנטינופול. אחד מפרשניו המובהקים של אריסטו. היה בעל מעמד חשוב בחצר הקיסרים לאחר שהנצרות הוכרזה כדת רשמית של האימפריה הרומית, למרות שלא התנצר. 

				

				
					251	במקור "וּג'וּדִי", דהיינו קיומי, מציאותי, ריאלי. 

				

				
					252	היקש בנוי בדרך כלל משתי הקדמות ומסקנתן. ההקדמה הגדולה מוצגת בדרך כלל ראשונה, ההקדמה הקטנה — שנייה ובעקבותיהן — המסקנה. למשל:

						1. כל המדענים הם בוגרי אוניברסיטה. 

						2. תלמידיי הם בוגרי אוניברסיטה. 

						3. מכאן שתלמידיי הם מדענים.

						כלומר: ההקדמה הגדולה מכילה את הנשוא של המסקנה, דהיינו: מדענים, והקטנה — את נושא המסקנה: תלמידיי. 

				

				
					253	ראו טימאיוס, 29ה-30א. אין כאן ציטטה מדויקת של הדברים

				

				
					254	ראו אנליטיקה פריורה, ספר 1, פרק 25, 41ב 36-42ב 5. 

				

				
					255	במקור "חֻדוּד", גבולות, הגדרות. 

				

				
					256	דיונו של אריסטו בנושא זה ראו אנליטיקה פוסטריורה, ספר 1, פרק 4, 4,73א 21–40, ועוד. 

				

				
					257	ראו אנליטיקה פריורה, ספר 1, פרק 5. 

				

				
					258	פילוסוף פריפטטי, דהיינו אחד מפרשניו המובהקים של אריסטו, שחי במאה השנייה והשלישית לספירה באתונה ועמד בראש הליציאום, האקדמיה שהוקמה בשעתו ע"י אפלטון. 

				

				
					259	סביר שכוונתו של אלפאראבי לחיבורו של אלכסנדר "פִי מַבַּאדִי אלְכֻּלּ", ארסטו עִנְדַ אלְעַרבּ, מהדורת עַבְּד אלרַחְמַאן אלְבַּדַוִי, קהיר 1947, ע"ע 277-253. 

				

				
					260	ראו אנליטיקה פריורה, ספר 1, פרק 4, 26א 8-2; ספר 1, פרק 6, 28א 38–28ב 4. 

				

				
					261	במקור "מַעְדוּלַה", הניתנות לשינוי, לתיקון, שאפשר לסטות מהן. ראו אריסטו, השמים והעולם, ספר 1, פרק 3, 269ב 35-18, בו הוא דן בטיבם של גרמי השמיים. 

				

				
					262	במקור "בארי הרמיניאס", שערוב של היוונית ""Peri Hermeneias, "כִּתַאבּ אלְעִבַּארַה" בערבית, פרק 14, 23ב 40-15, פרק 7, 17ב 22-3. 

				

				
					263	ראו כתבי אפלטון, תרגם מיוונית יוסף ג. ליבס, כרך שני, ירושלים ותל אביב, תשכ"ד, פוליטיאה, ב, 359א. להלן המדינה. שם מדובר על כך שטוב לעשות עוול ורע לסבול מעוול, והרע בסבילת העוול עולה בשיעורו על הטוב שבעשייתו. מאחר שקשה לאנשים להימנע ממעשי העוול בחיי היומיום היתנו ביניהם שכדי להימנע מהם יש לכונן חוקים שמטרתם הצדק. הצדק מצוי בין מה שטוב ביותר, עשיית העוול ללא נתינת הדין על כך, ובין מה שרע ביותר, סבילת העוול ללא היכולת לנקום על כך. 

				

				
					264	הקטע הפותח ב"זאת ועוד" הוא תרגום מילולי, בשינויים קטנים, מתרגומו של אִסְחַאק אִבְן חֻנַיְן ל"דה איטרפרטציונה" לאריסטו, פרק 14, 23ב 32-27. ראו בטרוורת', עמ' 142, הערה 43. 

				

				
					265	ראו אריסטו, אתיקה, ספר ה, פרק ג, 1131ב 28-23, ועוד. ראו בטרוורת', עמ' 142, הערה 44. 

				

				
					266	במקור "אַלְבַּצַר", דהיינו הראייה. ראו אריסטו, על הנפש, ספר ב, פרק ז; אפלטון, טימאיוס, 45ב–46א, 67ג-68א. 

				

				
					267	"גדולי ההוגים" הוא תרגום של "אַאִמַּה", ריבוי של "אִמַאם", המנהיג ההולך לפני המחנה. "מכוונתם" הוא תרגום של "סֻנַנֻהַא אלְמַקְצוּד". "סֻנַן" הוא ריבוי של "סֻנַּה", התורה שבעל פה באסלאם, הפירוש שפירשו חכמים את דברי האל כפי שבאו לידי ביטוים בקוראן. מושג זה עבר תהליך של חילון וכוונתו לפירוש דברי ההוגה כפי שהבינוהו מפרשיו. 

				

				
					268	ראו אריסטו, על השמיים, ספר א, פרק ב, 269א 19-18. 

				

				
					269	ראו החוש והמוחש, פרק 2, 437א 27–438ב 16. חיבור זה (De Sensu et Sensibilibus) הוא חלק של Parva Naturalia, חיבורים קצרים על תופעות הקשורות לגוף ולנפש של בעלי החיים. 

				

				
					270	במקור "עַצַבִּיַּה", מושג מתקופת הגַ'אהִלִיַּה, התקופה הטרום אסלאמית, שמשמעו הקנאות השבטית. כאן אין הכוונה ליסוד השבטי אלא לקנאות לדעה. 

				

				
					271	ראו אריסטו, קטיגוריות, פרק 8, 9א 28–9ב 1. בטרורת' (עמ' 145) מתרגם את המילה "ח'רוג'" emanation, נביעה, שפיעה, המרמז יותר לשינוי איכותי ולא פיסי. 

				

				
					272	במקור "דַ'אתֻהֻ וַאַנִּיַּתֻהֻ". בנוסח שלנו מנוקדת "אַנִּיַּה". על "אִנִּיַּה" ראו מאמרם של זאב ושמואל הרוי: "הערה על המונח הערבי 'אִנִּיַּה'", עיון, לח, 1989, עמ' 171-167. ראו כמו כן: אבו נצר אלפאראבי, כִּתַאבּ אלְאַלְפַאט' אלְמֻסְתַעְמַלַה פִי אלְמַנְטִק, מהדורת מחסן מהדי, דאר אלמשרק, בירות, 1968, עמ' 10-4/45. 

				

				
					273	במקור "מִן גַיְר אִשְתִרַאךּ", ללא שיתוף. ראו ההערה הבאה. 

				

				
					274	במקור "אַלְפַאט' מֻשְתַרַכַּה וַמֻסְתַעַארַה". שמות משותפים הם שמות המציינים משמעויות שונות של אותה מילה, הומונים בלעז. למשל: המילה "עין" משמשת לאיבר הראייה, למעיין, לשמש ("עין הארץ"), ועוד. שם מושאל הוא שם המציין דרך קבע משמעות אחת אך הועבר לפעמים לציין ענין אחר שיש בו דמיון כלשהו לעניין הראשון. למשל, השם "אריה" הוא שמו של בעל חיים ומושאל לעיתים לאדם גיבור. ראו רמב"ם, מילות ההגיון, ירושלים, תשכ"ה, שער י"ג. להלן, רמבם, הגיון.

				

				
					275	במקור "אַחְ'לַאק". משמעות המילה "חֻ'לְק" היא הרגל, תכונה, מידה ממידות הנפש, אופי. "חֻֻ'לְְקִִי" הוא מוסרי. ההנחה היא, כי קיים קשר הדוק בין ההרגלים שמורגל האדם לחיות לפיהם ובין מידותיו, תכונותיו ומעלותיו המוסריות. 

				

				
					276	ראו אתיקה, ספר ב, א. 

				

				
					277	ראו המדינה, ז, 518 ד–519 א: כוח הראייה טבוע בנו והחינוך רק מפנה אותו למקום הנכון. ראו מדינאי 308ה–309א: המאמן פועל על תכונות טבועות במתחנך. 

				

				
					278	הביאור אינו בידינו. אשר להערות על הביאור ע"י כותבי ביוגרפיות, כאַלְקִפְטִי ואִבְּן אַבִּי אֻצַיְבִּעַה, ראו בטרוורת', עמ' 148, הערה 58. 

				

				
					279	הכוונה ל"אתיקה האֶוְדֶמִית", חיבור של אריסטו אשר הוצא לאור ע"י תלמידו אֶוְדֶמוּס. ראו שם, 3, 2, 2, 1230א 37 – 1230ב 21. ראו כמו כן, אתיקה 3, 12, 1119א 22–1119ב 18. 

				

				
					280	משמע, מהצמח צומח העץ המשמש חומר למוצרים רבים. 

